
Pornesc în superviteză spre sala 
de călărie, mă strecor înăuntru 
și ce-mi văd ochii? Kira stă 
călare pe Bulli, care este legat 
cu un lasou și se învârte în cerc 
în jurul tânărului ăluia. MIAU! 
Așadar, Bulli! Ce privelişte 
tristă! Sunt lovit în demnitatea 
mea de pisică. Kira e infidelă. 
Mă trădează pentru un ponei 
nechezător, care miroase a 
bălegar. Dar aşteptaţi voi puţin, 
să vedeţi ce-i fac! Nimeni nu 
poate să fure nepedepsit inima 
doamnei mele! 

Mă apropii de ponei cât pot eu 
de discret — și sunt pisică, așa 
că-mi iese. Când ajung la un 
metru de el, încep să-l scuip 

și să-l zgârii cu ghearele pe 
picioarele din spate. Se sperie 
rău, face două sau trei salturi 
sălbatice și o aruncă pe Kira jos, 
în nisip. (...) 

— Winston, tu ai înnebunit 
complet? mă ceartă Kira în timp 
ce se freacă la braţ. 

Hă? Nebun? Eu? Poneiul ăsta 
malefic tocmai ce-a trântit-o la 
pământ, am văzut cu ochii mei. 
Miaun ofensat. Nu așa te porți 
cu Winston Churchill! (...) 

Pentru Aron, prietenul lui Winston 


Prolog 


Sau: De ce chiar și celor mai buni 


detectivi le fuge uneori pământul 


de sub picioare... 


A — Ia vino încoace, mâță mică şi mizerabilă! Eu 
8) mănânc pisici ca tine dimineaţa la micul dejun. Și tot nu 
a mă satur! 

Sfântă sardină în ulei! În faţa mea, pe una dintre grinzile aco- 
perișului, stă un monstru cu ochi scânteietori, ca de otravă și 
scuipă spre mine. E ditamai matahala: e cel puţin de două ori mai 
mare decât prietenul meu, motanul Spike, şi de două ori mai gras. 
Oi fi eu curajos de felul meu, dar acum simt cum mi se zbârleşte 
blăniţa din coadă până-n vârful urechilor. Monstrul îşi arată 
dinții şi patru canini uriaşi îi lucesc în gură. Bănuiesc că poate 
să muşte bine de tot cu ăia. Nesigur, fac un pas înapoi. Nu cumva 
să-mi pierd echilibrul! Grinda pe care ne aflăm se tot mișcă și 
suntem la cinci metri de sol! 

— Ce-ai păţit, ai făcut pipi pe tine de frică? mă întreabă 
monstrul, rânjind. Nici nu m-ar mira. N-ai nicio şansă în faţa 
mea. Mai bine şterge-o. Cât de repede poţi şi unde vezi cu ochii. 


Altfel carne tocată te fac! 


Nu sună bine. Nu că aş avea ceva împotriva cărnii tocate. 
Când Anna îmi face niște carne tocată cu puţin coriandru, îmi 
place la nebunie. Dar n-aş vrea să fiu eu însumi transformat în 
aşa ceva, nu prea am chef s-ajung chiftea. 

Şi-atunci ce să fac? Să mă dau bătut pur și simplu? Eu, 
Winston Churchill, cel mai deştept şi mai curajos motan din 
lume? În niciun caz. 

— Ăăă, cred că este o mică neînțelegere la mijloc, domnul 
meu. Eu nu vreau scandal, doar o căutam pe dragostea inimii 
mele. Pe Odette. O pisică albă, din cale-afară de frumoasă. Ați 
văzut-o pe undeva? 

Acum monstrul e cel care face un pas înapoi. Se pare că 
trebuie să se gândească la ce-i spun şi nu poate să facă asta stând 
şi salivându-mi mie în față. 

— Te referi la pisica aia grasă și lățoasă? Care respiră cam greu 
şi gâfâie la fiecare pas? 

Sfântă sardină în ulei! Cum vorbește ăsta despre Odette a mea! 
Ce obraznic! Numai pentru asta și ar trebui să-l provoc la duel. E 
adevărat că a mai pus ceva greutate pe ea, mai ales la coapse, dar 
are un motiv bun. Ah, ce spun, are cel mai bun motiv din lume! 

— Odette nu e grasă! E minunată, zic eu, scuipând înspre 
monstru. Ai văzut-o sau nu? Vreau un răspuns, imediat! 

Dar în loc să răspundă, monstrul face un salt în față și-mi arde 
o labă drept peste boticul meu sensibil. O durere înțepătoare îmi 
trece prin tot corpul, îmi pierd echilibrul şi nu mă mai pot ține 
pe grinda de lemn. În timp ce cad, îl văd pe monstru făcându-i 


semn cuiva care stă jos. Și-apoi văd numai negru în faţa ochilor. 


Dragoste la jumătate de duzină 


— Kira, dacă te uiţi aici, o să vezi foarte bine. 
Doctoriţa Wilmes îndreaptă un mic televizor spre Kira 
şi spre mine în timp ce plimbă un soi de băț peste stomacul lui 
Odette. 

— Unu, doi, trei, patru, cinci... Cinci puișori de mâţă se dau 
de-a dura în burtica lui Odette. 

Doctoriţa se opreşte puţin. 

— A, iată-l şi pe-al şaselea. Felicitări, e un set complet. 

Uluit, privesc grămada de pete negre de pe monitor. Aia sunt 
pisoiaşi? Puii lui Odette? Puii mei? Şi cum naiba au ajuns tocmai 
în televizor? Fac cu grijă câţiva paşi în față şi adulmec ecranul. 
Doamna doctor Wilmes râde. 

— Eşti uimit, Winston, sau ce faci? E foarte emoţionant să 
devii tată. 

Tată. Cum sună asta? Puțin înspăimântător. De fapt, nici nu 
mă pot gândi cum e să fii tată cu adevărat. Eu nu mi-am cunoscut 
tatăl. Am văzut odată o fotografie cu el, pe un panou de plută al 


crescătorului meu: îl chema Leroy of Riverbanks-Mulberry. Era 

un exemplar ireproşabil al rasei British Shorthair, cu blană cenu- 
şie și o postură cu adevărat aristocratică. Dar habar n-am dacă ar 
fi fost un tată bun sau nu. Nu am cine ştie ce modele, cum ar veni. 

Werner Hagedorn, cu care trăiesc de când lumea, nu e nici el 
tată, fiindcă n-are copii. N-aş putea să spun de ce. Trăim deja de 
multă vreme împreună cu Kira şi cu mama ei, Anna. Kira are 
treisprezece ani şi e cea mai bună prietenă a mea dintre oameni, 
iar maică-sa, Anna, a venit la noi ca menajeră. În scurt timp însă, 
Anna şi Werner s-au îndrăgostit şi acum sunt un cuplu, şi îm- 
preună cu Kira fac o familie. Oricum, cred că între timp Werner 
a ajuns să fie un soi de tată pentru Kira. O ajută cu temele şi o 
duce la şcoală cu maşina atunci când e vremea urâtă. Şi se ceartă 
cu ea cum face și Anna atunci când fata îşi lasă lucrurile peste 
tot prin casă sau când pleacă târziu la şcoală. Câteodată o ajută 
chiar să mintă și-i dă câte un bilet pentru profesor atunci când 
nu şi-a făcut temele. Spune în bilet că și-a băgat din greșeală 
temele fetei în geantă şi că le-a luat cu el la universitate. Werner 
este profesor de fizică acolo şi majoritatea profesorilor de școală 
sunt foarte impresionați de asta. Așa că n-o ceartă pe Kira. 
Deşteaptă şmecherie! 

Cum am ajuns aici? A, da... să fii tată. Cred că un tată bun e 
cam așa: cineva care te ceartă când ai făcut vreo prostie, dar care 
nu te lasă la greu şi te ajută să te repui pe picioare. Așa vreau să 
fiu şi eu pentru puii mei și-ai lui Odette. Chiar dacă ai noștri n-o 
să se ducă la şcoală. Dar o să aibă școala vieţii! 

— Când credeți că o să vină pisoiașii pe lume? se interesează 
Werner. 

Doctoriţa mai aruncă o privire la ecran şi se gândește câteva 
clipe. 

— Sarcina normală la pisici este de şaizeci şi trei de zile. 
Bănuiesc că micuţilor o să le mai ia o săptămână. Aşa că 
weekendul viitor ar trebui să aveţi culcușul pregătit pentru ei. 

— Săptămâna viitoare? Culcuș? întreabă Werner, fără să pară 
deloc entuziasmat. | 

— Da, azi e vineri şi în aproximativ opt zile cred că frumuseţea 
asta albă o să aibă pui. Şi ar trebui să aveţi un culcuș pentru ea şi 
pentru pui, domnule Hagedorn. Nu e așa de complicat. 

— Drace! mormăie Werner. 

— Ce-aţi spus? întreabă doctorița Wilmes. Nu vă bucuraţi? 

— Ba da, ba da, se grăbeşte stăpânul meu să răspundă. Doar 
că în weekendul viitor mă căsătoresc şi n-o să fiu în Hamburg. 
O să fiu în Bărăganul Lüneburg. Logodnica mea a găsit acolo un 
conac foarte frumos unde urmează să ne căsătorim. 

— Înţeleg, zice doctoriţa, încruntându-se. Înseamnă că naș- 
terea asta nu se potriveşte deloc cu planurile dumneavoastră. În 
orice caz, nu v-aş sfătui să vă lăsaţi pisicile singure. Sigur, 
majoritatea pisicilor nasc fără ajutor. Dar ar fi bine să fie cineva 
acolo dacă ceva nu merge bine, ca să mă poată suna. Nu vreau să 
vă îngrijorez, dar sigur nu vreţi să riscați ca lui Odette și puilor să 
li se întâmple ceva. 

MIAU! Fireşte că nu vrem asta! Sar de pe masă agitat şi îmi 
înfig ghearele în pantalonii lui Werner. 

— Au, Winston! Ai înnebunit? Doare! Motan rău ce ești! mă 


ceartă Werner. 

— Nu e rău! mă apără Kira. Îi e teamă pentru prietena lui, 
Odette. E firesc. 

Doctoriţa Wilmes râde. 

— Așa se pare. Dar haideţi să facem altcumva: aduceţi 
viitoarea mamă la sfârşit de săptămână în pension. Sau la clinica 
veterinară. Vă puteţi sărbători căsătoria în liniște și pace și, când 
vă întoarceţi, puii se vor fi născut deja. 

Pe draga mea scândură de ascuţit ghearele! Este cea mai 
proastă idee pe care-am auzit-o vreodată. Nu vreau să o las 
singură pe Odette, dar vreau și să fiu de față când stăpânul meu 
mult iubit se căsătoreşte. E o sărbătoare de familie, care nu poate 
avea loc fără MINE. Scuip cu furie şi-mi bag iar ghearele în 
pantalonii lui Werner. 

— Au, fir-ar să fie! strigă el și încearcă să-şi ferească piciorul. 

Dar nu reuşeşte, pentru că eu îmi înfig ghearele şi mai bine. 

— Winston! urlă el. Termină! 

Nici nu mă gândesc. 

— Winston crede că ideea cu pensionul e proastă, spune Kira. 
Nici nu mă miră. Vrea ca Odette să fie cu el la nuntă. Este o 
sărbătoare de familie, la urma urmei. 

Kira e grozavă! Și poate să-mi citească gândurile. Nici nu-i de 
mirare. Că doar am făcut schimb de corpuri la începutul prie- 
teniei noastre. Da, chiar așa. A intrat în corpul meu şi a trăit o 
vreme ca pisică, în vreme ce eu a trebuit să merg în locul ei la 
şcoală. O experienţă oribilă! Dar așa se face că ştiu să citesc. Slavă 
Domnului că ne-am întors fiecare în corpul lui; am rămas însă 


cu această abilitate folositoare de a ne înţelege foarte bine. 

Werner mă priveşte gânditor. 

— Poate că ai dreptate, Kira. Doamnă Wilmes, credeţi că o 
putem lua pe Odette cu noi? La conacul din bărăgan? Într-un loc 
străin? Poate că cei de-acolo o să aibă și un culcuș din ăsta despre 
care vorbeaţi. 

Ea încuviințează. 

— Fireşte, de ce nu? Şi pensionul ar fi fost un loc străin pentru 
ea. Esenţial e să aibă un locşor liniștit în care să se poată retrage 
şi o persoană de încredere care să o verifice din când în când. 
Totul o să meargă ca uns după aceea. 

Werner oftează. 

— Dar cum o conving eu pe Anna? Și pe babuşca? Cred că 
cele două doamne au o idee foarte strictă despre cum trebuie să 
arate o nuntă și o naştere de pisici le-ar cam strica socotelile. 

S-ar putea să aibă dreptate. Anna pregăteşte de săptămâni 
întregi evenimentul vieţii ei. Casa e împânzită de reviste cu tot 
felul de perechi zâmbitoare pe prima pagină, iar când şi-a 
cumpărat rochia de mireasă s-a purtat de parcă ar fi ales-o cineva 
președinte; şi înainte să se decidă pentru moșia respectivă, sigur 
s-au mai uitat la alte 5000 de restaurante şi hoteluri. În fine, poate 
c-au fost zece, dar oricum au fost multe. Iar ajutorul babuşcăi 
nu ușurează lucrurile, fiindcă bunica rusoaică a Kirei este mereu 
plină de energie când vine vorba să-și dea cu părerea. Cred 
că bietul meu Werner s-a ales cu multe fire de păr alb în 
ultimul timp. Încă nu arată ca nobilul meu tată Leroy of 
Riverbanks- Mulberry, dar nici mult nu mai are. 


— Haide, Werner, spune Kira, încercând să-l liniștească, 

vorbeşte cu Anna. O să reușești tu să-i explici. Şi ea iubeşte foarte 
mult pisicile. Și nu-ţi face griji, de bunica mă ocup eu. Dacă 
vorbesc eu cu ea, n-o să se supere. Totul o să fie bine, o să vezi. Și 
nunta voastră, şi nașterea pisoilor! Cu sau fără culcuș. 


Bravo, Kira mea! E stăpână pe situaţie! 


Bine ați venit la 


Schulze-Naumann! 


— Am zis că nu e idee bună să luăm pisici! Mai bine 


pisici la pension! 

Babuşca și-a petrecut toată călătoria plângându-se c-am luat-o 
pe Odette cu noi în Bărăganul Lüneburg. Așa că abilitățile de 
persuasiune ale Kirei n-au liniștit-o cu totul. E bine că Werner 
n-a pregătit un culcuş, fiindcă n-ar fi încăput niciodată în 
portbagaj. Odette s-a aşezat confortabil pe bancheta din spate, 
unde a și vomitat puţin la începutul călătoriei. Asta n-a ajutat în 
niciun fel, dar ce să-i faci, gravidelor li se face rău uşor. Odette 
n-are ce să facă. Însă bunica Kirei nu pare să țină cont de asta. 
Ar trebui totuși să știe cum e, că doar a născut-o pe Anna. 

Babușca se plânge și mormăie şi se roagă la Dumnezeu din 
ceruri ca nu cumva această pisică gravidă să strice nunta de vis a 
singurei ei fiice. 

Chestia asta cu Dumnezeu din ceruri i se potrivește mai 
degrabă lui Simone. Sora lui Werner Hagedorn este pastor și nu 
pierde nicio ocazie să-l întrebe pe Doamne-Doamne ce părere 


are despre cutare sau cutare lucru. Dar ea o să ajungă, cu toate 

celelalte rubedenii, în Bărăganul Liinerburg abia după-amiază. 

Când maşina lui Werner se oprește şi Kira deschide uşa, eu 
mă dau jos înaintea tuturor celorlalți. N-aș mai fi suportat multă 
vreme lamentaţiile şi parfumul dulceag al babușcăi - nu-i de 
mirare că lui Odette i-a venit să vomite. 

Uşurat, trag aer adânc în piept şi apoi trag aer și mai adânc în 
piept și... pe toate salatele de pește, ce naiba pute în halul ăsta? 

Îtih, scârbooos! 

Şi cum arată totul! O grămadă de bălegar umed în partea 
dreaptă și un grajd mare alături, din care multé capete urâte de 
cai privesc curioase afară. În depărtare se văd câteva pajişti 
îngrădite. Şi încă şi mai mulţi cai! 

Ce-o însemna asta? Mie nu-mi plac caii. Ce să mai zic de 
bălegarul lor puturos! Ăsta sigur nu e locul potrivit pentru o 
nuntă de vis. Și sigur nu e locul în care să aduci pe lume șase 
puișori nobili şi cuminţi de pisică. Ce-o să creadă micuţii când o 
să se uite prima oară în jur? Că părinții lor nu şi-au permis o casă 
mai bună sau ce? Nu, urmașii lui Winston Churchill, cel mai 
deştept şi mai curajos motan din lume, și ai frumoasei şi drăguţei 
de Odette merită un mediu mai bun. 

Mă rog, conacul din partea stângă mai e cum mai e. Și clădirile 
alăturate arată îngrijit și par confortabile. Numai mirosul ăsta care 
pare să plutească peste tot, gros, cald şi imposibil de leşinător — 
sfântă sardină! E de nesuportat! 

Kira a ridicat-o pe Odette de pe bancheta din spate şi se uită 
prin curte. Amândouă par să fie entuziasmate. Dar cum se poate? 


Asta nu e deloc lumea Kirei. Ea e un copil crescut la oraș. Și încă 


16 


într-un oraș mare. Bălegar mustos, paie, fân, cai clăpăugi cu ochi 
beliți, astea nu sunt de Kira. 

Şi sigur nu sunt de Odette. 

— Comoara mea, miaun eu, mă îngrozeşte locul ăsta. Trebuie 
să mă crezi. 

Vreau s-o asigur că o să ne întoarcem imediat, fără discuţii. 
Numai că mă tem că fără sprijinul mobil al lui Werner, drumul 
s-ar putea să fie prea lung pentru Odette a mea. 

Şi când îi văd pe Anna și pe Werner privind în jur cu sclipiri 
în ochi, încep să bănuiesc că lor le place aici. Le-a luat cineva 
minţile? Oare nu simt putoarea asta? Ce-o fi fost în capul lor 
de-au ales aşa un loc pentru cea mai frumoasă zi din viaţa lor? 

— Winston, liniștește-te, te rog, mie mi se pare minunat aici. 
Mult aer proaspăt şi iarbă verde cât vezi cu ochii. Nu-mi pot 
imagina un loc mai bun în care să-mi aduc copiii pe lume. 

E limpede: hormonii de sarcină i-au luat minţile și lui Odette. 
Altfel, cred că ar fi la fel de furioasă ca mine. Dar de când e 
gravidă, pare să vadă lumea prin ochelari de cal. Altfel nu ştiu 
cum să-mi explic ochii ăia luminoși și surâsul dulce din colțul 
gurii. 

Odette sare din brațele Kirei. Iar Kira o lasă pur și simplu. Alo! 
Fata! Nu vrei să o iei de jos pe Odette? Nu se poate să o lăsăm cu 
praful ăsta sub lăbuţele ei moi și albe ca zăpada. E complet 
inacceptabil! 

Dar Kira pare să fie cu mintea în altă parte. Încă nu și-a revenit 
din uimire şi nici nu se mai uită după Odette. 


— Ce frumos e aici! ciripeşte ea pe o voce pe care nu i-am mai 

auzit-o niciodată. Aşa de frumos! Și toţi poneii şi caii ăștia... 
Nu-mi vine să cred! 

Pe toate scândurile de ascuţit ghearele, e oribil ce se întâmplă. 

Ce a păţit Kira mea? 

În timp ce Odette se plimbă în jurul unui balot uriaș de paie 
de lângă un hambar fără uși, Kira pălăvrăgeşte în continuare. 

— Werner, ce crezi, oare o să pot călări aici? 

Nu știu ce să fac mai întâi. S-o opresc pe Odette să se caţăre 
pe baloturile alea de paie pline de praf și înțepătoare sau să o 
conving pe Kira să renunţe la călărie? ” 

Odette decide ea pentru mine, fiindcă sare pe baloturi cu o 
ușurință şi o eleganţă care sunt de-a dreptul uimitoare pentru 
o pisicuţă cu o burtă atât de mare. Werner spune că o să-l întrebe 
mai târziu pe domnul Schulze-Naumann dacă oaspeţii au voie 
să călărească. 

Pentru mine asta nu înseamnă decât că Odette face ce vrea și 
că pe Kira pot s-o apăr mai târziu de pericolele care o pândesc 
dacă se urcă în spinarea mârțoagelor ăstora. 

— Odette, te rog, coboară de acolo! Cine știe peste ce dai prin 
paiele alea pline de praf. Căpuşe, purici, țânțari... N-o să fie bine 
nici pentru tine, nici pentru puişori. 

Dar Odette îmi face un semn leneş cu laba. 

— Winston, linișteşte-te odată! E minunat aici sus. Se simte o 
adiere călduţă și paiele sunt incredibil de moi. În plus, sunt puţin 
obosită după drum şi aici mă pot odihni în linişte. Aşa că fii 
drăguţ şi dă-mi un moment de pace, ca să-mi refac forțele. 


Miau! Nu sunt de acord cu nimic din ce spune. Din păcate, 

pe cât e de frumoasă Odette, pe atât e de încăpăţânată. Dacă-i 
place acolo sus, atunci pot să vorbesc până la Sfântul Aşteaptă şi 
tot n-o s-o pot convinge. Aşa e ea și o iubesc așa cum e. Chiar 
dacă uneori e cam obositor, fiindcă eu știu mai bine decât ea, iar 
ea pur şi simplu nu vrea să înțeleagă. Oricum, sunt fericit că 
acum suntem împreună și că o să avem puișori. A durat multă 
vreme până s-a hotărât Odette să-mi dea inima ei. La început mă 
lua drept un motan sperios de casă, credea că sunt un laş. Slavă 
Domnului că am putut să-i dovedesc prin munca mea de 
super-detectiv că de fapt sunt o mâţă de clasă mondială. Am 
băgat cu Kira în spatele gratiilor cel puţin cinci infractori. Poliţia 
s-ar fi făcut de râs fără noi. 

Mă hotărăsc să mă așez chiar sub baloturi şi să o apăr pe 
Odette de pericolele din bărăganul-pampas. Dar lui Odette nu-i 
convine. 

— Winston, du-te și tu, te rog, şi aruncă o privire în jur. Dacă 
stai acolo tot timpul și te holbezi la mine, nu pot să mă relaxez. 

Sfântă sardină în ulei, de ce trebuie Odette să fie mereu atât 
de neînţelegătoare? Dar ce să-i faci, n-o să mă cert cu ea. Doar 
ce mi-a spus doctorița Wilmes că nu e bine pentru pisicile 
însărcinate să se agite. 

Ăsta e singurul motiv pentru care plec. Dar numai suficient 
de departe cât să n-o pierd din priviri pe Odette. 

Pornesc spre hambarul lunguieţ şi trec prin faţa lui, dar Kira 
mă ridică brusc în braţe. 

— Winston, ai plecat deja în recunoaștere? Trebuie să merg 


să ajut la curățarea mașinii. Dar Werner şi mama au intrat cu 


19 


babușca în conac ca să ia cheile de la recepţie. Am profitat de 
ocazie ca să-mi iau tălpășița. 

Îmi zâmbeşte conspirativ şi încă pare în transă. Aproape că 
n-o mai recunosc. Are o privire bleagă, iar vocea ei sună străin 
în urechile mele. Nebună şi euforică. 

— Ah, Winston! oftează ea bucuroasă. Dintotdeauna am vrut 
să ajung într-un loc cu ponei. Şi pentru Odette este grozav să-și 
nască puii aici, unde are parte de aer proaspăt şi de multă verdeață. 

Mă holbez la ea. Aer curat? Care aer curat? Pute aici ceva de 
speriat. Şi în verdeață pândesc o mie de creaturi periculoase: 
melci, lăcuste, viermi, albine, muște - chiar așa, sunt sigur că pe 
undeva pândește un roi de muște. 

Miaun în semn de reproș, dar Kira e cu mintea şi cu ochii deja 
în altă parte. 

— O, ia uite, Winston, ai mai văzut vreodată un ponei așa 
frumos ca poneiul ăsta negru care stă chiar în fața noastră în 
padoc? 

Vreau s-o sfătuiesc să nu se apropie mai mult de monstrul ăla 
negru, dar deja și-a întins mâna peste gard şi-i mângâie botul alb. 

— Bună, tu cine ești? Eu sunt Kira şi tocmai m-am îndrăgosit. 

Kira râde foarte zgomotos şi ascuţit pentru dimensiunile ei, 
iar când creatura neagră nechează puţin spre ea, o stropeşte cu 
nenumărați muci. 

Înh! Oribil! Înh! 

Kira continuă să râdă însă, iar eu încep să mă îndoiesc că e 
sănătoasă la cap - ceea ce nu mi s-a mai întâmplat până acum, 


de când ne cunoaştem. 

Kira e o fetiță dură, cu mintea brici. Şi un super-detectiv. Nu 
mi-aş fi imaginat niciodată că e de ajuns să vadă animalul ăsta 
mucos ca să cadă în extaz. 

Şi lucrurile devin şi mai rele. Un cal uriaș și alb, cu un cap ca 
de elefant (bine, bine, ca să fiu sincer, n-am văzut elefanți decât 
la televizor) iese acum din grajdul fără uşi şi vine lângă poneiul 
negru, la gard. 

— Bună! îl salută Kira bucuroasă şi pe cel alb și-i mângâie 
botul imens. Cum te cheamă pe tine? 

— Wally! se aude o voce. 

La început am crezut că vorbeşte calul. E o nebunie, ştiu. Dar 
atunci când eşti mutat brusc din casa ta confortabilă din 
Hamburg în pampasul ăsta puturos, începi-să ai gânduri ciudate. 

Dar e vocea unui tânăr care apare lângă noi ca de nicăieri și-i 
zâmbește cu prietenie Kirei. Ridică mâna ușor şi ne explică: 

— Eu sunt Lucas Schulze-Naumann. Ăsta mic se numeşte 
Bulli. 

Kira râde din nou cu râsul ăsta al ei ciudat şi ridică mâna. 

— O, Bulli, ce nume amuzant pentru un ponei! Eu sunt Kira. 
Mama are nuntă săptămâna asta la conac. 

Lucas încuviinţează din cap. 

— Mă gândeam eu că faci parte dintre invitații la nuntă. Îţi 
plac caii? întreabă el, dar, până să apuce Kira să răspundă, se 
corectează singur: Ce întrebare idioată! Fireşte că-ți plac caii. 
Altfel n-ai sta aici la padoc cu Bulli și Wally. 

Kira râde - iarăşi prea zgomotos şi prea ascuţit. Dumnezeule, 


ce se întâmplă cu Kira mea? 

— Sunt înnebunită după cai, explică ea şi de data asta chiar 
îmi fac griji pentru sănătatea ei. 

Habar n-aveam de asta. E o noutate pentru mine. 

— La noi în Hamburg poneii și caii sunt rari. Cel puţin în zona 
în care locuiesc eu. Dar îmi doresc să călăresc de o veşnicie. 

Pe Lucas pare să-l bucure mărturisirea Kirei, fiindcă îi 
propune imediat ceva: | 

— Dacă vrei, aş putea să-ți dau niște lecţii de călărie. Avem 
câţiva cai şi ponei dresați foarte cuminţi. 

Ochii prietenei mele scapără ca artificiile. * 

— Serios? Chiar ai vrea să faci asta? Uau, ar fi... ar fi cu 
adevărat grozav. 

Lucas încuviințează și Kira îl întreabă: 

— Şi Bulli e un ponei dresat? Pot să-l călăresc chiar pe el? 

Dar de data asta Lucas dă din cap că nu. 

— N-o să meargă. Se lasă călărit doar de fata vecinilor noştri, 
Lina. Și n-a fost niciodată dresat. Bulli este un campion. A par- 
ticipat şi la campionatele naţionale. 

— Oh. 

Kira face ochii mari şi eu sunt bucuros că nu poate să călărească 
poneiul ăsta negru ca noaptea. Mi se pare cam înspăimântător. 

Dar se mai întâmplă ceva înspăimântător, şi anume zgomotul 
pe care îl aud în secunda următoare în urechea stângă. E un 
fojgăit sau un răget? Nu, e sunet de paşi. Ca şi cum multe picioare 
mici ar călca toate deodată. Foarte ciudat! 

Vine dinspre o hală uriașă, pe care scrie cu litere mari: SALĂ 
DE CĂLĂRIE. 

În timpul ăsta, Kira s-a prins cu Lucas într-o discuţie in- 
terminabilă despre cai, aşa că mă hotărăsc să văd ce este cu 
zgomotul ăsta. 

Dar când să plec pe furiş, îl aud pe Lucas: 

— Pisica asta care se ține după tine ca un câine fără lesă este 
a ta? 

Câine fără lesă? Bă! Alo! Sunt un motan nobil și nu tolerez să 
fiu comparat cu un pârlit de câine. 

— Da, ele Winston, şi nu, nu e al meu, ci al lui Werner Hagedorn. 
Werner este viitorul soț al mamei, tatăl meu vitreg. Aşa că 
Winston o să fie şi-al meu în curând. 

Kira face o scurtă pauză, după care adaugă: 

— Cred că, de fapt, Winston nu e al nimănui. Locuieşte cu noi 
şi e prietenul meu. Da, e mai bine spus așa. 

Exact - şi în sfârşit încep din nou s-o recunosc pe Kira. Cu 
mare grijă, mă îndrept spre sala de călărie. La stânga şi la dreapta, 
cărarea îngustă de nisip e mărginită de răzoare de flori colorate. 
Uşa sălii stă larg deschisă. Când mă strecor înăuntru, simt un aer 
rece învăluindu-mă. Şi miros de piele. Şi pământ mustos. Toate 
laolaltă, amestecate. 

Trag cu ochiul prin gangul de la intrare şi abia dacă am timp 
să mă dau în lături. Cât pe-aci ca un cal cafeniu să mă calce din 
neatenţie în galopul lui sălbatic prin sală. În șa stă o femeie tânără 
care nu pare din cale-afară de bucuroasă. Nu prea mă pricep la 
cai și nici nu vreau să mă pricep. Dar ştiu să citesc panica pe 
chipul cuiva şi mi-e clar că tipa e foarte, foarte panicată. 


Bănuiesc că a pierdut controlul. Nu cred c-o să se mai poată 

ține mult în şa. Calul cafeniu nu doar că aleargă în cerc ca 
nebunul, dar face și tot felul de salturi sălbatice. 

Nu e cea mai bună idee să mă arunc temerar în fața calului 
ca să-l oblig să se oprească. Mai am puţin și ajung tată şi aș vrea 
să apuc să trăiesc momentul ăla. La cât de nebun și sălbatic e calul 
ăsta, nu cred că ar da doi bani pe mine. Trebuie să-i chem pe Kira 
şi pe Lucas ăsta să o ajute. Așa că o iau din loc. 

Kira și Lucas sunt încă lângă Bulli și Wally, sporovăind. Mă 
plimb printre picioarele Kirei, miaun cât de alarmat pot şi dau 
fuga înapoi spre sală. Kira înțelege imediat ce vreau să-i spun și 
vine într-un suflet după mine. Lucas la fel. Dar cred că el vine 
doar pentru că fuge Kira. 

Intrăm în grabă înapoi în sală chiar când calul cafeniu se 
opreşte din galop şi o aruncă pe tânăra femeie ca pe un glonţ în 
față, peste capul lui. Femeia aterizează în fund și calul stă acolo 
de parcă n-ar avea nicio treabă. 

— Katia, cerule, ai pățit ceva? Să chem ajutor? strigă Lucas 
agitat, intrând pe pistă în fugă. 

Femeia clatină din cap şi îl lasă pe Lucas să o ajute să se ridice. 

— Nu, nu, totul este în ordine. Nu știu ce-o fi pățit Rico 
dintr-odată. A văzut ceva pe pistă şi apoi a luat-o la galop de 
parcă l-ar fi înțepat ceva. 

Sfântă sardină, boticul meu de motan a început să mă 
mănânce, ca de fiecare dată când se întâmplă un lucru din ăsta. 
Oare cine a speriat calul în halul ăsta este răspunzător şi de 
zgomotul ciudat pe care l-am auzit? 


E ceva putred la mijloc. 


ie 

Un avertisment care nu e degeaba 


Ştiam eu că nu poți să ai încredere în monștrii ăștia ciufuliți. 


De îndată ce se aude ceva prin paie, purtătorii ăștia de coamă o 
iau la goană speriaţi, de zici că i-a înțepat o albină. Şi dacă ai 
norocul Katiei, atunci te trezeşti imediat trântit în fund, chiar în 
mijlocul arenei. 

Sper doar că aventura Katiei i-a arătat Kirei că e mai bine să 
se țină departe de animalele astea imprevizibile. În ce mă pri- 
veşte, ştiu că am dreptate: caii sunt periculoși. 

Oricum, nu m-ar mai chema pe mine Winston Churchill și 
n-aş fi eu fiul onorabilului motan Leroy of Riverbanks-Mulberry 
dacă aş lăsa acum lucrurile aşa cum sunt. Zgomotul pe care l-am 
auzit mai adineaori încă îmi dă mâncărimi de nas. Şi oricum, 
Katia zicea că văzuse niște umbre ciudate chiar înainte ca Rico 
să se sperie. 

Pe scândura mea de ascuţit ghearele! E limpede că aici a avut 
loc un sabotaj! 

Dar când Kira şi Lucas o însoțesc afară din sală pe Katia, care 


acum merge puţin cam crăcănat, urmată și de sălbaticul de Rico, 

care încă pare destul de agitat şi înfricoşat, mă hotărăsc să arunc 
o privire mai îndeaproape. Cine ştie dacă nu cumva sabotorul 
n-a lăsat urme. Așa că o iau pe vârful lăbuţelor de-a lungul pistei 
şi adulmec diferitele mirosuri. Unele dintre ele mi se par 
curioase, fiindcă îmi sunt complet necunoscute. Dar sunt, la 
urma urmei, o pisică de lume și îmi dau seama repede dacă nu 
cumva e vorba de mirosurile unor confraţi - care, desigur, n-au 
cum să fie dintr-o familie şi-o rasă la fel de nobile ca ale mele. 

E adevărat că aici e plin de pisici. Dar să fie sabotorul ăsta un 
confrate de-al meu? Hmm... să fiu sincer, hu prea îmi vine a 
crede. Mai ales că sunetul nu era de pisică şi, în plus... 

— Hei, tu de colo! Ce cauţi? îmi întrerupe cineva şirul 
gândurilor. 

Mă întorc şi-mi las privirea să urce nepăsătoare undeva în 
dreapta sus, de unde a venit mormăitul. Pe pistă se află o pisică 
mare și gri, care nu pare să pună prea mare preț pe felul în care 
arată. Are blana zbârlită și încâlcită în multe locuri. Urechea 
stângă stă ridicată în sus, iar cea dreaptă e puţin pleoștită și, dacă 
nu mă înşel, cred că-i și lipseşte o bucată din ea. 

— Bună ziua, numele meu e Winston Churchill, îi spun 
eu prietenos, dar și cu o oarecare nuanţă de superioritate 
aristocratică în glas. 

Mârtanul gri şi neîngrijit își mijeşte ochii la mine. 

— Ăsta nu e un răspuns la ce te-am întrebat... mârâie el. 

— Dar e un semn de bună creştere, răspund eu. 

— Ce, mă? zice el. 


Dumnezeule, bănuiam eu că nu te poți aștepta la mare lucru 

de la pisicile astea de țară și de bălegar, dar nu mi-a trecut prin 
cap că sunt atât de simple și proaste! 

— În fine, zic eu mai departe, păstrându-mi calmul, ai 
observat ceva ieşit din comun? Un zgomot neobişnuit? Ai văzut 
vreo umbră sau chiar făptaşul? 

Cenușiul se uită la mine de parcă mi-ar fi crescut un corn în 
fruntea mea nobilă de pisică. 

— Te-a călcat tractorul sau de ce vorbeşti așa fonfăit? 

Acum îşi mai permite şi obraznicul ăsta să mă jignească! 

Mă gândesc dacă nu cumva să-i întorc spatele pisicii ăsteia 
de ţară care mă tratează cu atâta bădărănie şi să-mi văd de 
cercetările mele. N-o să am ce afla de la individul ăsta. Chiar dacă 
a văzut ceva, probabil că nici n-a înţeles ce. Mustăţile, intuiţia și 
instinctul lui par să se fi cam rebegit în toţii ani pe care şi i-a 
petrecut în putoarea bălegarului. 

— Io încă mai aştept un răspuns, colega, mormăie el. 

Să-i explic că noi n-avem cum să fim „colegi“? Nici într-o mie 
de ani. Ce pierdere de timp! 

— Cum am spus deja, numele meu este Winston Churchill. 
Am venit cu oamenii mei să petrecem un weekend la conacul lui 
Schulze-Naumann. Profesorul doctor Werner Hagedorn are de 
gând să-și serbeze aici nunta cu logodnica sa, Anna Kovalenko. 
Eu sunt oaspete şi acum nu mai am timp de pierdut cu tine. 

Cred că i-am spus limpede ce era de spus, aşa că mă întorc şi 
plec. În plus, mă hotărăsc şi să-mi închei aici cercetările. S-a răcit 
urma şi, atâta vreme cât Cenuşiul stă cu ochii lui prostovani pe 


mine, nu mă pot concentra cum trebuie. 

— Un te duci acu'? strigă el după mine când mă pregătesc să 
părăsesc sala. 

Nu-l priveşte deloc, dar eu sunt un motan politicos, cu 
maniere alese. Așa că mă opresc câteva clipe în prag... 

— E prea multă umbră aici înăuntru. Mă duc la oamenii mei 
ca să văd unde suntem cazaţi. 

Nu vreau să creadă că, atât cât o să stau în provincia asta 
puturoasă, o să-mi fac veacul ca el prin vreun grajd prăfuit sau 
în nu știu ce hambar invadat de păianjeni nesuferiți. 

Cenușiul dă din cap şi miorlăie caustic. ^ 

— Eşti un prostovan şi un închipuit, ce să mai, un nebun de 
oraş, dar noi, pisicile de ţară, rămânem unite. Așa că ciuleşte 
urechile şi ascultă bine ce-ţi spun, încrezutule: de ceva vreme, un 
vânător de pisici nemernic își face de lucru pe-aici. Avem noi o 
bănuială că umblă prin preajmă, dar nicio dovadă. Aşa că mai 
bine rămâi pe lângă oamenii tăi educați și simandicoşi şi 
petrece-ți timpul pe canapea. Ca nu cumva să-ți frângi gheruțele 
alea frumoase sau să-ți pierzi vreuna din cele şapte vieți. 

Şi cu asta se face nevăzut. Pentru câteva secunde, rămân mut. 

Însă nu pentru că mă tem sau pentru că sunt uimit de 
avertismentul său. Nu, dar sunt şocat că, deşi iubita mea Odette 
stă singură şi neajutorată pe balotul de paie, eu încerc să dau de 
capătul unui mister care de fapt nici nu mă privește. Mi-e 
indiferent de ce s-a speriat Rico ăla. 

Părăsesc sala cu repeziciune, traversez curtea în grabă şi văd 
din colțul ochiului că lui Lucas și Kirei li s-a alăturat o 


domnişoară. Stau toți trei la padoc, lângă Bulli și tovarășul său 

Wally şi discută. Kira radiază de fericire, de parcă s-ar fi pomenit 
în paradis. Cred că n-au terminat să vorbească despre călărie. 
Dar nu pot să mă-ngrijesc de asta acum. Nu și-a pus încă piciorul 
în scara şeii şi-o să mai am ocazia să o conving să n-o facă. 

Deocamdată trebuie să ajung la Odette şi să o duc într-un loc 
sigur. Chiar dacă nu-l iau pe Cenușiul ăla gras în serios, tot nu 
pot să risc. 

— Odette, alo, Odette! Ce faci? Ce fac micuţii? E totul în 
regulă? strig eu spre baloturile din depărtare. 

Dar degeaba aştept un răspuns. Nu se aude nimic. 

Inima începe să-mi bată cu putere, stomacul mi se strânge 
dureros. Sper că nu s-a întâmplat nimic. 

Sfântă sardină în ulei, oare de ce am lăsat-o singură? Cum am 
putut să fac aşa ceva? Ar trebui să mă mușc singur de coadă. 

Într-o clipită ajungă la baloturile mari și — din fericire - o 
descopăr imediat pe frumoasa mea Odette. Stă ghemuită între 
paie şi doarme. Are un chip senin, de parcă n-ar avea nicio grijă 
pe lume. Dacă nu mă înșel, cred că și râde în somn. Sigur mă 
visează pe mine şi pe cei şase puişori care o să vadă curând 
lumina zilei. 

Mă aşez lângă ea şi mă hotărăsc să n-o mai las să-mi scape din 
ochi. Fiindcă, dacă mă gândesc mai bine, zgomotul pe care l-am 
auzit adineaori seamănă cu zgomotul făcut de o pușcă de 
vânătoare. Poc-poc! 

Bine, n-am auzit eu foarte des arme de vânătoare. De fapt, 
n-am auzit niciodată, ca să fiu sincer. Dar sunt un motan 


cosmopolit şi-mi pot imagina cum sună. 

— Winston? se aude o şoaptă lângă mine. Stai de multă vreme 
acolo? 

— De ceva vreme, iubire, de ceva mai multă, îi răspund. 

Îşi întinde lăbuţa catifelată spre mine. 

— Dar nu trebuie să mă păzeşti când dorm. 

Să-i spun că de fapt trebuie? Nu, nu am voie s-o neliniștesc şi 
nici nu vreau. Odette trebuie să rămână relaxată pentru naşterea 
copiilor noștri — şi să îi nască într-un loc sigur. 

— Odette, acum că eşti trează și că te-ai odihnit, hai cu mine 
în casă. Werner și Anna sigur au făcut rost de cheie și eu zic să 
mergem în camera Kirei. 

Mă ridic şi mă aştept ca Odette să facă acelaşi lucru, dar ea 
miaună în urma mea. 

— Nu, Winston, nu. Vreau să rămân aici afară. Nu neapărat 
pe baloturi, dar în niciun caz în casă. 

Mă trec deodată fiori pe spinare. 

— Odette, cred că glumești! 

Însă ea mă privește cu toată candoarea. 

— Ba nu, Winston, sunt foarte serioasă. Mi se pare minunat 
ca micuţii noştri să se nască undeva în paie. În natură şi libertate. 

Dau cu putere din cap. 

— Nu! Nici nu știi ce fel de creaturi scârboase umblă pe aici. 
Şi Kira n-o să aibă o părere bună despre asta. Și nici Werner. Şi 
nici eu. Nu, Odette, te rog să vii cu mine în casă. 

Odette se ridică, într-adevăr, din paie, dar nu ca să mă urmeze 
spre conac şi spre clădirile adiacente. O ia la dreapta și intră, pur 


și simplu, în primul hambar cu ușa deschisă. 

— Odette! strig eu alarmat. Ce-ai de gând? Unde vrei să te 
duci? 

— Ți-am explicat deja, Winston, răspunde iubita mea Odette, 
împotrivindu-mi-se. Simt că micuţii n-o să se mai lase multă 
vreme așteptați. Așa că-mi caut un loc liniștit şi confortabil. 

— Dar... 

— Niciun „dar“, Winston, mă întrerupe ea. 

În următoarea secundă, porneşte cu eleganță în sus pe o scară, 
cu burtica aia mare a ei. N-am de ales decât să mă țin după ea. 

— Nu-i aşa că e incredibil de frumos aici sus? visează ea cu 
ochii deschişi. 

Mă uit în jur. O podea lungă, acoperită cu paie. Într-un colț, 
mai multe baloturi puse unul peste altul, dar cam neglijent. Sub 
lăbuţele noastre sunt numai paie. Aerul e încărcat și încins și 
prăfos. 

Bănuiesc că n-o pot convige pe Odette să vină cu mine-n casă. 
N-are rost să-mi mai irosesc cuvintele. Tot ce pot să fac e să mă 
asigur că pregătesc aici cel mai sigur loc pentru Odette și pentru 
nașterea pisoilor. Mai târziu o să o chem și pe Kira încoace, ca 
împreună cu ea să o putem duce la timp în casă. Cel puţin ăsta e 
planul meu gândit la nevoie. 

Odette e înţelegătoare când îi propun un locşor ascuns între 
câteva baloturi. E făcut cam ca o ascunzătoare: dacă urci în pod, 
nu o vezi imediat, deşi de unde suntem noi putem vedea tot 


hambarul. 

— O, da, e minunat aici! spune Odette şi se ghemuieşte pe paie. 

Mă aşez lângă ea, iar ea își sprijină capul pe umărul meu. 

— În curând o să fim părinţi, Winston, îmi șopteşte Odette 
drăgăstoasă. Sper să fim şi părinţi buni. Şi sper mai ales să putem 
rămâne cu toții împreună. 

Şi eu, fireşte. Şi o să fac tot ce pot pentru asta. Dar copiii au 
mintea lor și cine ştie dacă o să vrea să rămână pentru totdeauna 
în casa lui Werner. 

— O să vedem ce-o să se mai întâmple, Odette, dar îţi promit 
că o să fac tot ce pot. 

Odette îmi zâmbește. 

— Ştiu, Winston. 

Ochii îi devin iar somnoroși și cască cu poftă. 

— Cred că o să mai trag un pui de somn. Aerul ăsta proaspăt 
de ţară te obosește incredibil de mult... 

În timp ce Odette se cufundă iarăși în somn, eu mă îndepărtez 
de ascunzătoare pe vârfuri. Trebuie să mă folosesc de ocazia asta 
ca s-o aduc pe Kira aici. Pentru ca ea s-o poată transporta pe 
Odette ușor, dar cât mai repede posibil, în casa de vacanţă, unde 
frumoasa mea poate apoi să nască puii în perfectă siguranţă. 

Dar când cobor în curte, Kira nu se vede pe nicăieri. Și tocmai 
acum trece o maşină pe-acolo, urmată de o a doua. Gata, s-a zis 


cu liniștea de țară. 

— Nu-i așa că e minunat aici? Nu-mi pot închipui un loc mai 
bun pentru o nuntă! ciripeşte Simone, sora lui Werner. 

Beate, care iese prima din a doua maşină, este de cu totul altă 
părere. 

— Ce? Frumos? Pute îngrozitor şi în câteva secunde eşti 
acoperit de țânțari din cap până-n picioare. Nu știu cum de i-a 
dat lui Werner prin cap să se însoare la dracu'n praznic. Iar 
umezeala din aer este otravă curată pentru părul meu. Oribil, pur 
și simplu oribil! 

Pe tot macroul din lume, n-aş fi crezut că o să fiu vreodată de 
acord cu nesuferita de Beate. În afară de treaba cu părul, are 
perfectă dreptate. Dar până să apuc să mă întreb dacă eu şi Beate 
avem șanse să fim prieteni, o altă mașină intră în curte, 
claxonând puternic. Ah, ce zic, nu e maşină, ci mai degrabă 
autobuz. Foarte mare, foarte vechi și cred că l-am mai văzut pe 
undeva. 

În timp ce mă gândesc de ce-mi pare aşa de cunoscut, șoferul 
lasă geamul în jos şi salută bucuros: 

— Buon giorno, miei cari amici! Ce albergo’ minunat! 


Nu se poate! Directorul de circ Balotelli a venit și el! 


l „Bună dimineaţa, dragi prieteni!“ (în it. în orginal). 
2 „Hotel“ (în it. în orginal). 


Vechi cunoștințe. 


Noi probleme 


M 
Signor Balotelli! Chiar el e. Îl urmăresc cu gura AŞ 
căscată cum coboară din cabina șoferului şi deschide "S 


apoi ușile autobuzului, pentru ca să înceapă să sară din el afară, 
unul după altul, toţi prietenii mei din circul din Luna-Park. 
Deşteapta capră O'Nelly, isteața maimuţică Floyd, Romeo şi 
Julieta, papagalii vorbitori şi, la sfârşit de tot, cei doi câini, Pat și 
Patașon, care încep să latre mirați când mă văd. Ce surpriză! 

— Ce-i cu voi aici? o întreb eu imediat pe O'Nelly. 

Capra se holbează la mine. 

— Mai întâi se spune „Bună ziua“, prietene! behăie ea ca să 
mă certe. 

Hopa, aproape că uitasem: O'Nelly dă foarte mare importanță 
manierelor. Şi eu sunt la fel și așa am şi ajuns să mă împrietenesc 
repede cu capra asta irlandeză, când m-am pomenit, la ultima 
mea excursie cu familia, în niște condiţii vitrege, actor în circul 
lui Balotelli. Așa că fac un pas înapoi și o plecăciune şi-i spun: 

— Bună ziua, prea onorabilă O'Nelly. Mă bucur foarte mult 
să vă văd pe toți aici. 

O'Nelly behăie din nou, de data asta cu bucurie. 

— În regulă, dragul meu Winston, și noi suntem din cale-afară 
de fericiţi! 

Floyd şi câinii ţopăie entuziasmați. Da, se vede cât de colo că 
trupa este într-o dispoziţie de zile mari. Mă uit mai bine la ei şi 
constat că singurul artist care lipseşte este Bartolomeu, motanul 
negru care semăna atât de mult cu mine, că am fost confundat 
cu el. 

— Unde l-aţi lăsat pe Bartolomeu? 

— O, motanul ăla negru era puțin cam indispus. A mâncat 
prea multă mâncare de pisici în ultimul timp. Trebuie să rămână 
acasă, pe dietă. 

— Mda, nu-mi mai rămâne decât un singur lucru să vă întreb: 
ce căutaţi voi aici? N-ar trebui să fiți în parc? o întreb eu pe ONelly. 

Capra își lasă capul într-o parte. 

— Nu! Nu cred. Balotelli a anulat spectacolul de săptămâna 
asta. Din cauza nunții. Este un eveniment important, iar noi o să 
facem un număr special pentru miri. 

— O să daţi un spectacol la nuntă? întreb eu uluit. 

— Exact! Un cadou din partea directorului Balotelli pentru 
familia babuşcăi. 

Aha! Deci asta era! Mi se păruse mie în excursia aia din 
Luna-Park că Balotelli pusese ochii pe babușca și, dacă mă 
gândesc mai bine, bătrâna a tot plecat fără noi de-acasă de 
suspect de multe ori la sfârşit de săptămână. Altfel, nu-i scapă o 
clipă din ochi pe Anna, Kira şi Werner, de teamă ca nu cumva să 


facă vreo prostie dacă îi lasă de capul lor. 

Beate vine mai aproape. Apariţia animalelor de circ pare s-o 
preocupe mai mult decât grija pentru propria coafură. 

— Ia ascultaţi-mă puţin! se răstește ea la Balotelli. Ce e cu 
toate creaturile astea aici? Nu vedeţi că aici este o petrecere 
privată? Încărcaţi-le înapoi în mașină şi luaţi-vă tălpăşița. 

— Beate, nu fi așa rea cu bietul om! 

Simone a venit şi ea în fugă; scena făcută de cumnata ei nu-i 
pică bine. În vreme ce domnul Balotelli stă mirat între cele două 
doamne, Beate o priveşte pe Simone pe sub gene. 

— Să mă ierţi! Dar nu vreau să permit ca nu ştiu ce hoț la 
drumul mare să-și facă tabără aici tocmai când se însoară fratele 
tău. 

— Dar poate că domnul e oaspete şi el! N-ai de unde să ştii. 

— Puah! face Beate cu dispreţ. Plebeul ăsta? Sigur nu l-a 
invitat nimeni. 

După care se opreşte o clipă. 

— Sau poate... Acum că Werner se căsătorește cu păpuşa lui 
rusească, poate ar trebui să fim pregătiți pentru orice. Poate că 
ea l-a invitat pe individul ăsta! 

Miau! Ce obrăznicie incredibilă! Cum vorbeşte neruşinata 
asta despre Anna mea! Scuip și trec o dată cu ghearele peste 
pantalonii lui Beate. 

— Au, ai înnebunit, animal prost ce eşti? 

Beate își trage speriată piciorul și mă prinde cu amândouă 
mâinile. Cred că a durut-o! Bine i-am făcut! 

Domnul Balotelli râde de ea puţin şi ia cuvântul. 


— Signorina, scusi, dar chiar sunt oaspete la nuntă. Şi o să fac 

cu animalele mele un spectacol mare, meraviglioso!. Ne știe 
lumea chiar şi de la TV și radio: Signor Balotelli ed i suoi animali’ 

Beate continuă să se frece la picior, iar Simone zâmbește 
prietenos. 

— Un spectacol! Ce frumos! Mă bucur mult! Haideţi să 
vi-i prezint pe simpaticii proprietari ai conacului, soții 
Schulze-Naumann. 

Îi întinde mâna ca să-l salute şi dă să pornească spre conac, 
când un zgomot puternic străpunge brusc aerul. Sfântă sardină! 
A fost o împușcătură? 

Mulțimea o ia la fugă şi la fel și eu - dar nu după sursa 
zgomotului, ci spre hambarul unde doarme iubita mea Odette, 
împreună cu puii noștri nenăscuțţi. 

Trebuie să verific dacă îi e bine, dacă încă se odihneşte acolo 
în paie, unde e departe de zgomot. 

Când ajung fără suflare la hambar, ea își coboară privirea spre 
mine de-acolo de sus. 

— Winston, ai auzit zgomotul ăla? 

La început sunt ușurat să văd că e bine, așa că nu fac decât să 
dau din cap. 

— Așa, şi? De unde vine, Winston? Ce l-a provocat? 

În sfârşit mi-am recăpătat răsuflarea și cuvintele. 

— Trebuie să recunosc că nu ştiu. 


Odette clatină din cap. 


! „Minunat“ (în it. în original). 
2 „Domnul Balotelli şi animalele sale“ (în it. în original). 

— Atunci fii drăguţ şi mergi şi vezi! S-a auzit ca şi cum ar fi 
cu adevărat periculos. 

Odette are dreptate, firește. Dar înainte să-mi iau tălpăşița și 
să pornesc după ceilalți, o mai fac să-mi promită ceva. 

— Să nu te mişti de-aici până mă întorc eu, îmi promiţi? 

Odette mormăie ușor, dar suficient de tare cât s-o aud. 

— Odette? 

— Bine, îţi promit! cedează ea într-un sfârşit. 

— Asta voiam să aud! strig eu și o iau la fugă. 

În depărtare, la marginea unei pășuni întinse - pe care, ca prin 
minune, nu stă niciuna dintre patrupedele alea amărâte ca să-şi 
umple botul cu iarbă - le găsesc pe Beate şi Simone. Signor 
Balotelli nu se vede nicăieri la început. Dar nici nu mă miră, 
fiindcă atunci când ajung acolo îl găsesc în genunchi. În fața lui 
stau câinii Pat şi Pataşon, care par foarte speriaţi. 

— Ce s-a întâmplat, băieți? îi întreb pe cei doi. 

Balotelli arată ca și cum l-ar fi călcat o maşină. 

— Voi aţi făcut zgomotul ăla? 

— Nu... Nu tocmai... răspunde Pat. 

— Dar... după noi... după noi s-a tras, se bâlbâie Pataşon. 

S-A TRAS? Sfântă sardină, nu pricep. Oare motanul ăla gras 
şi gri — cum îl chema? Dar ce mai contează acum? Oare să fi avut 
dreptate? În orice caz, spunea ceva mai devreme de un vânător 
de pisici. 


Pe toţi șproţii netrebnici, trebuie să mă întorc la Odette! 


E periculoasă de tot 


excursia asta la țară! 


E o gaură într-unul dintre copacii de la marginea păşunii. 

Werner e sigur că a fost făcută de o puşcă cu aer comprimat 
şi de când a spus asta cu voce tare, Simone nu face decât să se 
roage la Dumnezeu din ceruri cu vocea ei plângăcioasă. 

— Dumnezeu nu te mai poate ajuta acum! zice Beate, 
înrăutățind și mai mult situaţia, în stilul ei incomparabil. Oricum 
glonţul ăla sigur n-a fost pentru tine, ci pentru unul din 
animalele astea păduchioase. 

Signor Balotelli trage aer în piept, indignat. 

— Animale păduchioase! Am auzit bine? Nu sunt animale 
păduchioase, ci acrobaţi, artişti, vedete! 

Beate a deschis deja gura să-i răspundă, dar Werner i-o ia 
înainte. 

— Beate, lasă-l, te rog, pe bietul signor Balotelli în pace. Fireşte 
că e îngrijorat când cineva trage cu pușca în câinii lui. 

Oricum, eu mă îndreptam deja spre Odette, ca să-i spun 
limpede că trebuie să vină cu mine în casa de vacanţă. Afară, că 


stă în hambar printre paie sau nu, e prea periculos. 

Dar apoi Werner ne-a văzut pe toţi lângă pășune şi a venit la 
noi îngrijorat. Din pură întâmplare, s-a rezemat de un copac - 
poate fiindcă-l epuiza să aibă de-a face cu Beate -— și așa a ajuns 
să dea peste gaura glonțului. 

Gaura aia ar fi putut să treacă prin Pat sau prin Pataşon, dar, 
din fericire, ţintașul probabil că nu era dintre cei mai pricepuți. 

Nimeni nu pare să fie prea fericit acum. Toată lumea şi-a ieşit 
din minți cu împuşcătura asta. Beate a cerut în gura mare să 
sunăm la poliție. Dar Werner nu vrea, fiindcă se gândește că 
atmosfera de nuntă se va duce pe apa: sâmbetei la apariția 
oamenilor în uniformă. 

Eu unul sunt de părere că ar trebui să ne întoarcem imediat. 
Nu-mi place nici putoarea asta, nici caii, grasul ăla gri cu atât mai 
puţin şi, dacă se și mai împușcă în toate părțile, atunci ăsta nu e un 
loc în care-mi place să-i știu pe Odette a mea și pe copiii noștri. 

Așa că trebuie să-l fac cumva pe Werner să înțeleagă că în 
Hamburg nu doar că e de o mie de ori mai frumos, ci și că acolo 
va putea sărbători mai în siguranță. Dar toate speranţele mele 
sunt năruite într-o clipită. Simone şi-a terminat rugăciunile și, 
cu chipul transfigurat, ne pune la curent cu mica discuţie pe care 
a avut-o cu Cel de Sus. 

— Aveţi încredere în mine, nu vi se poate întâmpla nimic, așa 
m-a sfătuit Domnul, ne spune ea cu toată convingerea. 

Beate râde și Werner clatină mut din cap. 

— Polizia, trebuie să chemăm polizia, spune domnul Balotelli. 

Acum vine şi Anna în fugă. Faţa ei are toate nuanțele de roșu. 


— Werner, ce s-a întâmplat? De ce staţi toți aici? 

— Cineva a încercat să împuşte câinii! i s-a năzărit lui Beate 
să răspundă, deşi n-o întrebase nimeni. 

Anna a făcut ochii mari. 

— Ce? 

— Nu te agita, comoara mea. A fost probabil un accident, 
încearcă Werner să-și liniştească mireasa. 

Dar fireşte că Anna nu se linişteşte. 

— Un accident? Dar cine trage cu pușca accidental în zona asta? 

Iubitor, Werner îşi aşază mâinile pe umerii mici ai Annei. 

— Suntem la ţară, rândunico. Sunt vânători aici şi ei merg la 
vânătoare. Şi se mai întâmplă să mai fie şi câte un ricoșeu. 

Anna dă din cap. 

— Tu mă iei de proastă, Werner? 

Pleoapa de la ochiul stâng începe să i se zbată. Nu e un semn 
bun şi Werner o ştie şi el. 

— Fireşte că nu. Nu mi-aş permite niciodată așa ceva. Dar 
chiar vrei să chem poliţia? În curând o să ajungă şi ceilalți oaspeți. 
Închipuie-ţi ce haos o să fie când o să vadă la sosire mașinile de 
patrulă ale poliţiei. 

Anna respiră adânc. 

— Babuşca o să facă atac de cord dacă nunta n-o să aibă loc 
cum a plănuit, murmură ea gânditoare. 

Werner îi dă un ghiont uşor şi-i spune cu un oarecare reproş 
în voce: 

— Dar sper că şi tu, nu? 

Sfântă sardină! Ăștia o să facă nunta orice s-ar întâmpla. E clar 


ca lumina zilei. Așa că nu are sens să mai pierd vremea pe-aici şi 

să sper, ci ar trebui mai degrabă să mă îngrijesc ca vreunul dintre 
ricoşeurile astea să n-ajungă la Odette. 

Signor Balotelli a ajuns şi el la aceeaşi concluzie. Îi ia pe Pat şi 
Pataşon în braţe şi pleacă. 

— O să rămâneţi totuşi, nu-i aşa, signor Balotelli? întreabă 
Werner cu o urmă de îngrijorare în privire. Adică spectacolul va 
avea totuşi loc? 

Signor Balotelli încuviințează din cap, fără să se mai întoarcă 
spre Werner şi ceilalți. 

— Da, da. Vă bazaţi pe Balotelli. Dar acum duc câinii la 
siguranță şi vorbesc bine cu ei... fiindcă au traume şi sunt în 
Şoc... 

Eu mă duc înapoi la hambar. Nu prea mai are sens să stăm 
aici. Dar când urc cu eleganța mea obișnuită îngustele trepte ale 
scării, constat că sus nu mă aşteaptă decât un așternut de paie 
gol. Simt cum teama îmi cuprinde tot corpul. 

— Odette? Iubire? Unde eşti? 

Alerg peste tot, mă uit în toate ungherele, oricât de mici, și 
devin tot mai agitat. 

— Ooooodeeeeeette! 

— De ce miorlăi atât de tare? se aude brusc de undeva de jos 
glasul plin de reproş al lui Odette. Cred că ai speriat toții şoarecii 
cu țipetele astea! 

Şoareci? Ţipete? Odette? 

Mă întorc pe scară, aproape în zbor. Odette stă jos în hambar 
și mă priveşte, clătinând din cap. 


— Ai încercat cumva să prinzi un şoarece? 

Nu-mi vine să cred că a plecat la vânătoare de şoareci în starea 
în care se găseşte! 

— Nu încerca să mi-o reproşezi. Îmi era foame şi aici, ce să-i 
faci, există multe gustărici pe patru picioare. Asta dacă nu le-oi 
fi speriat tu cu miorlăitul tău și nu le-ai fi făcut s-o ia la goană. 

Trag de câteva ori aer adânc în piept, ca să mă liniştesc. 
Independenţa lui Odette, curajul şi temperamentul ei, toate astea 
îmi plac la ea - după cum îmi place, fireşte, şi faptul că arată 
incredibil de bine. Dar acum chiar îmi doresc să aibă mai puțină 
poftă de aventuri. 

Îi arunc privirea cea mai sfredelitoare şi miaun de ţi se 
înmoaie inima: 

— Odette, iubito, cineva a tras în Pat și Pataşon. Werner crede 
că a fost un accident, dar eu sunt de altă părere. Aşa că te implor 
să vii cu mine în casă, în camera Kirei. Acolo tu și cei mici o să 
fiți în siguranţă. Fă-mi pe plac, altfel o să mor de grijă şi sigur nu 
vrei asta, nu-i așa? 

— Nu, nu vreau, Winston, miaună Odette şi vine cu mine. 

Rămân cu gura căscată - mă aşteptam la ceva mai multă opoziție 
din partea ei. Odette își iubeşte libertatea mai mult decât orice pe 
lume și asta înseamnă şi că vrea să decidă singură unde stă. 

Din păcate, Kira nu se vede pe nicăieri. Bănuiesc că încă n-a 
scăpat de febra cailor. Dar fiindcă sunt un motan cu un auz 
minunat, am auzit mai adineaori în ce cameră stă ea. Iar de cheie 
ar putea să facă rost şi-un pisoiaş. Dar când ajungem în cele din 
urmă pe coridorul în care dau camerele, se dovedește că nu mai 


avem deloc nevoie de cheie. Ușa de la camera Kirei e deschisă. 

„Kira tot Kira“, îmi trece repede prin cap. În graba ei, a uitat 
să mai închidă ușa. 

Odette şi cu mine intrăm, ne uităm în jur şi descoperim 
imediat cât de confortabil e aici înăuntru. 

— Şi sigur, adaug eu. 

— Da, Winston, sigur. Dar eu m-am simţit bine şi-n podul 
hambarului. Dacă stai cu nervii la pământ toată ziua, asta n-o să 
fie bine pentru puişori. 

Pregătesc pentru Odette cel mai frumos culcuș pe care și-l 
poate dori o pisică. 

— Priveşte, comoara mea, de-aici poți să priveşti pe fereastră 
direct în curte şi să vezi totul de sus. 

Odette miaună bucuroasă şi se lasă leneşă peste pernele şi 
păturile moi pe care i le-am pregătit. 

— Foarte confortabil, Winston, foarte... 

Dar apoi fața ei frumoasă de mâţă se strâmbă de durere. 

Sar imediat lângă ea şi o mângâi pe cap. 

— Unde te doare? Ce pot să fac? A început? S-o aduc pe Kira? 
Werner? Anna? Doctorul??? 

Odette râde. Râde de mine! 

— Winston, Winston, eşti prea agitat. Nu-ţi face griji. Totul e 
bine... doar... doar... 

— Doar ce? 

Îmi oferă zâmbetul ei dulce de pisicuță. 

— Cred că ai găsit locșorul ăsta pentru mine la timp, iubitul meu. 

Sfântă sardină în ulei, deci chiar a început. Trebuie să merg 


după Kira. Chiar acum! 


Repetiţiile merg prost, dar să 


sperăm că spectacolul iese bine 


Alarmă falsă! 
Nu ştiu dacă să fiu trist sau ușurat. Poate că ar trebui să 
mă folosesc de timpul pe care l-am câştigat ca să trag un somnic. 
Locul ăsta chiar e confortabil, iar Odette miroase bine şi oricum 
sunt un pic obosit după toată agitația asta. 

În plus, nici nu prea mai pot s-o las pe Odette singură. Chiar 
dacă tocmai mi-a spus că semnele au fost totuşi slabe şi că sigur 
o să mai treacă ceva vreme până să înceapă travaliul, mi se pare 
periculos s-o mai scap din ochi. 

Oftez adânc şi mă aşez lângă iubita mea, împingându-mă şi 
ghemuindu-mă chiar lângă ea. E, ce frumos! Ce moale şi caldă 
e, ce relaxant și... 

— NU SE POATE AȘA CEVA! se aude un strigăt furios 
de-afară din curte. 

Mă uit la Odette. Încă are ochii închiși. Din fericire, n-a auzit 
urletele. 

Sfântă sardină în ulei, iubita mea are nevoie de odihnă! Chiar 


nu înțelege nimeni? Toată gălăgia asta n-are cum să le facă bine 

ei şi pisoilor. Cu atâta stres, sigur n-o să mai aibă chef să se nască. 
Şi nici n-aş putea să le-o reproşez, fiindcă şi pe mine mă scoate 
din minți vacarmul de-afară. 

Cu grijă, ca să n-o trezesc pe Odette, mă strecor afară din 
culcușul confortabil şi mă duc mai aproape de fereastră ca să văd 
despre ce e vorba. 

În curte, directorul Balotelli repetă cu cei doi căţei un salt 
destul de lung peste un bazin de apă. Se pare că Pat şi Patașon 
şi-au revenit după sperietura cu puşca - sau poate Balotelli îi 
pune la muncă tocmai ca să-i facă să nu se mai gândească la asta. 
Ne întoarcem repede la treburile noastre zilnice şi uităm ce ne-a 
şocat. 

Cei doi câini își dau toată silinţa, deşi spectacolul e însoţit de 
comentariile urâcioase ale lui Beate. Cine ştie ce nu-i mai convine 
acum. Îţi dai seama că e nemulțumită doar uitându-te la ea — dar 
așa e Beate tot timpul. Directorul Balotelli îşi vede mai departe 
de treabă cu Pat şi Pataşon şi-o lasă pe Beate să mormăie de una 
singură. 

La un moment dat, Pat face un salt cu adevărat îndrăzneţ. 
Beate se plânge: 

— Chiar trebuie să lăsaţi bazinul ăsta aici, în mijlocul curții? 
Atrage toți țântarii şi m-au înțepat de nu mai știu de mine! Eu 
Zic să... 

Altceva nu mai apucă să spună. 

Pat s-a lăsat intimidat de comentariile ei şi - PLEOSC! - a 
căzut în mijlocul bazinului. Apa sare în toate părțile, Beate strigă 


isterică și în câteva secunde arată ca o curcă plouată. Ea şi Pat 

arată la fel. Parcă sunt gemeni. Numai că Pat nu gâfâie şi nici nu 
pare să fie roşu de furie. 

— Eu... eu... eu... se plânge Beate. Fir-ar să fie! E absolut 
revoltător ce se întâmplă! Uită-te cum arăt! Părul! Hainele! O să 
te dau în judecată, Balotelli! Și pe dumneata, și pe creaturile astea 
imposibile! Potaia a făcut-o dinadins. 

Beate şi-a ieşit din fire. Atrasă de ţipetele ei, întâi iese Anna 
din casă, urmată de Werner. 

Anna îşi duce speriată mâna la frunte când o vede pe Beate 
udă leoarcă. 

Beate se uită acuzatoare la Balotelli. 

— EI! El a făcut asta! strigă ea. 

Arată ca şi cum ar vrea să se ducă la el şi să-i facă vânt în 
bazin. 

Anna pare să se teamă şi ea de același lucru, pentru că se duce 
la Beate și o apucă de braţ. 

— Beate, te rog, linişteşte-te. Sigur n-a fost intenționat, 
încearcă Anna s-o oprească să facă ceva mai rău. 

— N-a fost intenţionat? spumegă Beate. Fireşte că a fost. 

Cu o smucitură puternică, se eliberează din strânsoarea Annei 
şi porneşte spre Balotelli, care-şi încordează pumnii, pregătit de 
bătaie. 

— Werner, fă ceva! își imploră Anna viitorul soţ. 

Dar Werner pare să fie și el în stare de şoc. Nu face decât să 
stea acolo şi să se uite când la Beate cea udă leoarcă, când la 
Balotelli cel plin de furie, care arată ca şi cum ar vrea s-o înece 


pe Beate în bazin. 

— Werner! strigă Anna din nou şi, în sfârşit, bărbatul pare să 
se urnească din loc. 

O prinde pe Beate şi, înainte să-şi dea ea seama, o împinge 
spre casă. Beate este atât de uluită, că la început se lasă condusă 
într-acolo. Dar chiar când deschide Werner ușa, strigă: 

— Toată nunta asta e o farsă, Werner, vezi şi tu! Și mai e şi 
individul ăsta imposibil cu circul lui! E îngrozitor! 

Werner îi spune ceva în şoaptă, iar Anna pare că mai are puţin 
şi dă într-o criză de nervi; mai ales că Balotelli a început să-și 
facă drum spre Beate acum. Dar Werner reuşeşte s-o împingă în 
casă şi să închidă ușa repede după ei. Anna îi spune nu ştiu ce 
lui Balotelli şi-apoi porneşte şi ea după Werner şi Beate. 

Sfântă sardină, ce teatru! E greu de suportat. Nu-mi place să 
fiu de acord cu Beate, dar și eu aş fi preferat ca nunta să se fi ținut 
în Hamburg. 

Odette miaună ușor în somn. Îi arunc o privire îngrijorată și 
chiar atunci se deschide ușa camerei, iar Kira dă buzna înăuntru. 
Străluceşte de fericire. 

— Winston, aici erai! 

După care îi aruncă o privire lui Odette şi-şi coboară vocea 
ca să n-o trezească: 

— Ah... 

Aşa deci, încă nu ne-a uitat pe mine și pe Odette. Aproape că 
începusem s-o bănuiesc că nu mai ştie decât de purtătorii ăia de 
coamă. De Bulli ăla, mai ales. 

— O, dar cine i-a făcut lui Odette culcușul ăsta frumos? Tu, 


Winston? mă întreabă ea. 

Încuviințez din cap şi o sfredelesc cu privirea cea mai 
încărcată de reproş de care sunt în stare. 

— Da, să ştii că e un loc perfect în care să aduci pui de mâță 
pe lume, spune ea. Aşa de paşnic și de natural! 

Paşnic? Oare chiar a spus asta? După împușcăturile, urletele 
şi căzăturile astea în apă? Ce-o fi paşnic la toate astea? 

— Să ştii, Winston, că sunt foarte bucuroasă că mama şi 
Werner se căsătoresc aici. Sigur o să mai venim şi cu altă ocazie 
şi-o să-l pot vizita pe Bulli şi-o să petrec mai mult timp cu Lina 
şi Lucas. Sunt foarte de treabă. Am vorbit să mergem mâine 
dimineață să călărim, abia aştept... 

Se opreşte în mijlocul propoziției, îşi caută lucrurile şi apoi 
spune alarmată: 

— O, vai, cred că n-am adus cu mine nicio haină potrivită 
pentru călărie! 

Trei secunde mai târziu, aleargă afară din cameră şi nu-mi mai 
rămâne decât să mă uit după ea şi să dau din cap. 

Kira mea are febra cailor şi, după câte se pare, asta e o boală 
serioasă. 

Odette se suceşte în culcuş. 

— Winston? miaună ea ușor. Ce-a fost asta? 

Mă culcuşesc iarăși lângă ea. 

— Totul e în regulă. Sunt cu tine. Dormi mai departe 
liniștită... 

Odette scoate un oftat adânc. 

— Atunci e bine, îmi zice şi adoarme la loc. 


Stau cu ochii pe ușă, în caz că se întoarce Kira, ca să-i explic 

odată pentru totdeauna că locul ăsta nu e nici paşnic, nici natural. 
Dar, după doar câteva minute, îmi simt pleoapele tot mai grele. 
Căldura lui Odette, respiraţia ei egală... 

Se face că alerg prin sala de călărie. Sus, pe margine, stă 
Cenuşiul ăla gras. Îmi strigă ceva, dar nu pricep ce spune. Sună 
ca un cântecel - şi chiar așa e, cântă ceva. Dar nu e un cântec 
frumos. E o avertizare. 

Rămân pe loc. 

— Lasă-mă în pace! 

Dar Cenuşiul râde dispreţuitor. ` 

— Deci nu vrei să ştii cine a răpit-o pe Odette? 

— Odette e în camera Kirei şi doarme! 

— Eşti sigur? 

— Fireşte... 

Brusc, motanul cel gras dispare. În locul lui apare un bărbat 
cu o armă. Pe toate conservele cu heringi, e vânătorul! 

Trebuie să ajung repede înapoi la Odette! De ce am lăsat-o 
singur? Ce caut aici? 

În curte, Pat şi Patașon dansează un vals. Dar nu pe muzica 
lui Balotelli, ci pe urletele nebune ale lui Beate. De parcă ar fi o 
melodie frumoasă. 

Sunt uimit şi rămân câteva clipe în loc. Dar când Pat mă invită 
să dansez cu ei, fug de-acolo. Asta nu se poate... niciodată. 

Alerg în galop de motan până în camera Kirei. Uşa este 
întredeschisă, la fel ca mai înainte. Kira, Kira! Doar ce i-am spus 
că trebuie să aibă grijă de Odette! Când dau buzna, găsesc 


culcușul gol. Odette nu se vede pe nicăieri. Caut în fiecare colțişor 

şi mă uit până şi sub pat... Dar motanul gri şi gras avea dreptate. 
Odette nu mai e... A fost răpită. 

— Winston! Winston! mă zgâlțâie cineva. 

Deschid ochii şi o văd pe Odette. 

Pe dumnezeul tuturor pisicilor, să ştiţi şi voi că am visat. Nu 
era decât un coșmar tâmpit. Totul e bine... 


Sau mai știi? 


Se pune la cale o petrecere 


æ 


Si 
ID 

— Personal, eu prefer un aranjament pestiiţ, draga mea. 

Doamna Hagedorn, mama lui Werner, zâmbeșşte larg, 
dezvelindu-şi toţi dinţii. S-ar putea chiar spune că-şi arată colții. 
Babușca o priveşte și nu scoate niciun cuvânt, ci doar un soi de 
mârâit care nu sună foarte prietenos. Cerule! Unde am ajuns? 

Şi când te gândeşti că nu voiam decât să ies să iau o gură de 
aer curat după o noapte de pomină, în care abia dacă am apucat 
să închid ochii! Odette m-a trezit când eram în mijlocul 
coșmarului, miorlăind şi scuipând, dar dup-aia n-am mai reușit 
să adorm cum trebuie. Şi acum stau între bătrânele astea la micul 
dejun, ascultându-le cum se ceartă în legătură cu cine ar trebui 
să stea lângă cine la masă. Ca motan, le-a face următoarea 
propunere: totul să fie pus în castroane pe jos şi fiecare să ia ce 
apucă. La pisici merge minunat! 

Şi ce mai e şi ăla un aranjament pestriț? 

Oare înseamnă că toți oamenii ar trebui să se îmbrace în 
culori țipătoare? Eu nu prea pot distinge foarte bine culorile şi 


nici nu înțeleg ce are asta de-a face cu aranjarea meselor. 

— Dar dacă unchiul Colea stă singur între Beata şi Simona, el 
nu înțelege nimic! leste rău, fuarte rău. 

Babuşca se încruntă. Pare foarte îngrijorată. Doamna 
Hagedorn îşi mai arată colții o dată. 

— Ah, ce tot spui! zice ea apoi şi face un semn cu mâna de 
parcă ar putea să alunge astfel toate gândurile negre. Simone și 
Beate vorbesc excelent engleza. O să se poată înţelege cu el. 

— Engleză? se răsteşte babuşca. Nu vorbeşte unchiul Colea 
engleză. Doar ruskii! 

— Vai de mine! Cine nu mai ştie engleză în ziua de azi? 

Doamna Hagedorn dă din cap ca şi cum n-ar putea să 
conceapă una ca asta. 

— Ziua de azi? Unchiul Colea e om bătrân. Are optzeci ani! 

De data asta, babușca e chiar pornită. Şi o înţeleg. Înainte să 
ajung din întâmplare în locul Kirei la școală, nici eu nu știam că 
oamenii vorbesc mai multe limbi. Şi firește că aşa e foarte greu 
să se înțeleagă unii cu alții. Să nu mai spun că nici dacă aș ști 
germana la perfecție n-aş vrea să stau între Beate și Simone. Una 
nu mai tace din gură şi ailaltă e cât se poate de ciudată - nuuu, 
mersi! Îmi pot închipui feluri mai bune în care să-mi petrec 
timpul. Cum ar fi să mă lăfăi într-un colţișor pe undeva, 
înconjurat de ficat de pasăre. 

— Bine, dacă insistaţi, doamnă Kovalenko, atunci unchiul 
Colea o să stea între dumneavoastră și vărul meu Hans-Jürgen, 
„ oftează doamna Hagedorn, cu iritare în glas. 

Apucă foaia cu așezarea la mese, care se află în fața ei, şi scrie 


ceva, dând încontinuu din cap. Se pare că unchiul Colea ăsta a 


53 


stricat aranjamentul pestriţ la care ține mama lui Werner atât de 
mult. Poate că poartă numai negru şi nu se potrivește? 

Beate se îndreaptă spre noi. N-are cum să fie de bine. 

— Bună dimineaţa, mamă soacră, sâsâie ea. 

Pe babușca n-o salută decât cu o mișcare din cap. Ea răspunde 
Ja manierele astea proaste dând din cap cu la fel de multă răceală. 
Atmosfera de la masă, care era deja rece, mai scade acum cu zece 
grade. 

— A, vă gândiţi la aranjarea meselor? vrea Beate să ştie. Staţi 
să văd, că și eu mă pricep la chestiile astea. - 

Aruncă o privire pe foaie. 

— Cine mai e și unchiul Colea? Dar nu merge deloc aşa! 

Sfântă sardină, doar n-om lua-o de la capăt acum! Înainte să 
înceapă iarăşi, o tulesc spre grajduri. Merg s-o caut pe Kira. A 
dispărut încă de la micul dejun și mi-e teamă că s-a dus să se 
vadă cu copiii ăia! Copiii cu ponei, bleah! 

Arunc o privire în grajdul cu poneii care i se par Kirei atât de 
drăguți. Nicio şansă - nici Kira, nici poneii nu-s pe-acolo. Dar 
dacă poneii nu sunt aici, atunci trebuie să fie în sala de călărie, 
am dedus eu cu inteligența mea ascuţită. Cu tot cu draga de Kira! 
Ce nerușinare! Am să-i spun eu vreo două! 

Pornesc în superviteză spre sala de călărie, mă strecor 
înăuntru și ce-mi văd ochii? Kira stă călare pe Bulli, care este 
legat cu un lasou și se învârte în cerc în jurul tânărului ăluia. 
MIAU! Așadar, Bulli! Ce privelişte tristă! Sunt lovit în demnitatea 
mea de pisică. Kira e infidelă. Mă trădează pentru un ponei 


nechezător, care miroase a bălegar. Dar așteptați voi puţin, să 

vedeţi ce-i fac! Nimeni nu poate să fure nepedepsit inima 
doamnei mele! 

Mă apropii de ponei cât pot eu de discret - şi sunt pisică, așa 
că-mi iese. Când ajung la un metru de el, încep să-l scuip şi să-l 
zgârii cu ghearele pe picioarele din spate. Se sperie rău, face două 
sau trei salturi sălbatice și o aruncă pe Kira jos, în nisip. Bine, 
acum îmi pare rău puţin, dar de unde să ştiu că poneiul ăsta e 
aşa periculos? Oricum, acum am dovedit-o tuturor și nimeni să 
nu mai spună că nu trebuie să te ţii departe de bestiile astea, 
miau! 

— Winston, tu ai înnebunit complet? mă ceartă Kira în timp 
ce se freacă la braţ. 

Hă? Nebun? Eu? Poneiul ăsta malefic tocmai ce-a trântit-o la 
pământ, am văzut cu ochii mei. Miaun ofensat. Nu aşa te porţi 
cu Winston Churchill! 

Tânărul aleargă spre Kira şi-i întinde mâna ca s-o ajute să se 
ridice. 

— Vai, ce sperietură am tras! Bulli s-a speriat de pisică, sigur 
n-a vrut s-o facă. Te-ai lovit rău? 

Kira dă din cap că nu. 

— Nu, sunt bine acum. Nici eu nu știu ce l-a apucat pe 
Winston dintr-odată. L-a atacat pur şi simplu pe sărmanul Bulli. 

Îşi scutură nisipul de pe pantaloni și apoi se duce la ponei, 
care s-a liniştit iar în hăţurile lui și urmăreşte ce se întâmplă. 

— Bietul de tine! îi spune Kira, mângâindu-l ușor pe grumaz. 
Te-ai speriat, nu-i așa? Îmi pare rău, micuţule! 

MIAAAAAAAU! Micuţule? Cine, prostul ăla de ponei? 

E puţin spus că sunt supărat - sunt de-a dreptul ofensat. În loc 
să recunoască în sfârșit că toată călăria asta este periculoasă și 
nu-i face bine, dă vina pe mine? Bine, poate că e puţin şi vina 
mea, dar nu sunt eu cel mai bun prieten patruped al Kirei? Şi 
Bulli ăsta n-ar trebui să exagereze așa, ce e o zgârietură de-a mea 
pentru un uriaș ca el? 

Poneiul începe să scoată nişte sunete care sună ca un fel de 
MIHIHI - şi sunt sigur că râde de mine. Ce răutate! Ce 
nerușinare! Nu sunt obligat să suport aşa ceva. Cu capul sus, ies 
din sala de echitație. Să fie fericită Kira cu noii ei prieteni, să 
vedem ce obţine din asta. 

O să trec eu cumva peste sfârșitul ăsta de săptămână oribil şi, 
când ne întoarcem în Hamburg, pur şi simplu n-o să mai fac 
nimic cu ea. Chiar așa! Poate să mă şi implore să fim prieteni din 
nou, o s-o ignor. Nu sunt o păpușă cu care să te joci așa, când 
vrei. Şi oricum n-o să mai am timp de ea când ne întoarcem. 
Fiindcă o să fiu mândrul tată a șase pisoi. O să-i cresc să fie nişte 
adulți minunaţi. Respectuoși şi cu bun-simţ. O să știe ce 
înseamnă prietenia şi cum trebuie preţuită. Iar copiii mei sigur 
n-o să-și trădeze cei mai buni prieteni pentru un ponei. Sau 
pentru orice altă creatură care se întâmplă să treacă pe-acolo. O 
să fie ca stâncile printre valuri. Fideli şi de nestrămutat. Fiindcă 
eu, tatăl lor, o să-i învăţ să fie așa, miau! 

Mă cărăbănesc din sală înainte să bage de seamă Kira și 
băiatul. Kira strigă la un moment dat după mine, dar mă prefac 
că n-o aud. Singurul lucru care ar mai putea să repare lucrurile 


acum ar fi o scuză îndelungată din partea ei, dar cred că a spus 

altceva. Cred că era ceva de genul: „Nu te purta așa, am 
dreptate!“. Dar nu vreau s-o aud. Să fie fericită cu creaturile ei 
puturoase de țară. 

Nu-mi ia prea mult să-mi dau seama unde trebuie să mă duc. 
Fireşte că la Odette. Era atât de epuizată azi-dimineaţă, că a decis 
să nu iasă din camera Kirei. Merg să văd în ce stare o găsesc. 
Poate fac cumva să le cer celor din bucătăria conacului să-i aducă 
iubitei mele micul dejun la pat. Chiar aşa! Ce idee bună! Merg 
s-o întreb ce vrea să mănânce. 

Alerg până la conac, urc din câteva salturi treptele de la intrare 
şi în curând sunt în fața uşii de la camera Kirei. O împing puţin 
cu laba şi intru. 

— Odette, comoara mea, nici nu-ţi poţi închipui ce loc 
groaznic e ăsta! miaun eu, îndreptându-mă spre culcușul pregătit 
de mine. Sper să ne întoarcem acasă cât mai repede. Oricum, cel 
mai important e să poţi naște puii în linişte. Cum te mai simţi? 
Să-ţi aduc ceva de mâncare? 

Odette nu răspunde. Oare nu-i e foame? Sau doarme atât de 


adânc, că nu mă aude? Mă uit în culcuş. E gol. Odette a dispărut! 


O bănuială urâtă 


Odette a dispărut! Cel puţin a dispărut din camera Kirei. Nu-mi 
vine să cred că Odette a mea e atât de iraţională încât să plece din 
cameră, deşi mi-a jurat pe cei șase puişori că n-o s-o facă. 

Nu ştiu dacă să fiu supărat sau îngrijorat. 

Sunt indecis. Este foarte posibil să-i fi dat ghes o foame 
micuță. Și fiindcă am stat o veșnicie în sala de echitație prăfuită 
şi puturoasă, ca să mă las jignit de Kira în halul ăla, iubita mea o 
fi decis să-şi caute singură ceva de mâncare. 

Pe toate cozile de şobolan! Atunci iubirea vieții mele a ieşit 
din cameră de foame şi cine e de vină pentru asta!? KIRA. 

Dacă n-ar umbia toată ziua cu poneiul ăla prostovan, atunci 
nici eu nu mi-aş fi pierdut timpul s-o opresc să-l călărească. 
Și-atunci aș fi rămas cu Odette și i-aș fi adus dejunul. Și n-ar trebui 
Kira să aibă totuși mai multă grijă de Odette? Mai are puţin și 
naşte. Cumva, toată lumea pare să fi uitat de asta. Werner și Anna 
sunt înnebuniţi cu nunta, iar Kira suferă de febra poneilor. 

De aşa prieteni mai bine te lipsești! 

Bine, Kira, să vezi ce-o să mai miaun eu. O așteaptă o furtună, 

nu altceva — dar asta numai după ce o aduc pe Odette în siguranță 
în culcușul ei. 

Hotărât, părăsesc camera și conacul. 

Mă gândesc că o s-o găsesc pe Odette în hambar şi că probabil 
a mâncat deja. E o bună vânătoreasă. Cea mai bună pe care o 
cunosc şi, chiar dacă între timp a mai câștigat în rotunjime, nu 
şi-a pierdut rapiditatea câtuși de puţin. A dovedit-o chiar ieri. 

Nu se vede nici urmă de Odette în hambar. Miaun până nu 
mai pot, dar fără succes. 

Caut prin şopron, apoi prin grajdurile cailor. N-o găsesc. 
Încep să mă cam îngrijorez. Doar n-a fost atât de nebună încât 
să se îndepărteze de conac mai mult de-atât! 

Sunt sigur că e capabilă de multe, dar că s-a hotărât să meargă 
să-şi găsească dejunul pe câmpul apropiat, nici nu vreau să-mi 
închipui. 

Odette e curajoasă, are chef de aventură şi e îndrăzneață, dar 
nu e nebună! Și sigur n-ar face ceva care i-ar pune pe micuțţi în 
pericol. 

Ceva e în neregulă aici! Sunt tot mai sigur de asta. 

CEVA NU E BINE! 

— Odette! Odette! Unde eşti? miaun eu cât pot de tare prin curte. 

Mă reped la sala de călărie. Kira încă e... de fapt, nu, Kira e 
din nou pe Bulli ăla! 

Mă uit după Odette, miaun din toate sufletele mele de mâţă, 
dar nu primesc niciun răspuns. 

Gata, acuma chiar sunt îngrijorat. 

— Odeeeette! Unde ești? 

— Winston, ce e cu teatrul ăsta? mă ceartă Kira. 

Are o privire plină de reproș — e supărată pe mine. 

— Motanul tău e gelos, spune Lucas, râzând. N-am mai văzut 
niciodată așa ceva. 

De fapt, nu sunt gelos, ci doar îngrijorat până peste cap pentru 
iubita mea. Apoi nu prea îmi vine a crede că vreuna dintre pisicile 
râioase de prin părțile astea ar fi în stare de o prietenie ca cea pe 
care o am eu cu Kira. Și în niciun caz n-ar putea fi detectivi. Așa 
că băiatul ăsta nu ştie despre ce vorbește. 

În fine, mi-e egal şi n-are chiar nicio importanţă. Gândurile 
mele sunt la Odette acum și Kira ar trebui să coboare de pe 
părosul ăsta de Bulli şi să mă ajute s-o găsesc. 

Miaun și tot miaun, îi fac tot felul de semne că ar trebui să mă 
urmeze, dar nu face decât să mă privească supărată. 

— Winston, serios acuma, exagerezi. 

— Poate că vrea să-ți arate ceva? îl aud pe Lucas zicând. 

O fi ţăran, dar e un băiat de treabă, un tip inteligent. Din 
păcate, la inteligență nu mă pot aştepta și din partea Kirei, care 
acum dă din cap. O fi de la febra poneilor. Ce boală grea trebuie 
să mai fie și asta! Sper să-şi revină din ea odată și odată. 

— Nu, nu cred! Cred că nu-i plac poneii. 

AȘA EEEE! Nu-mi plac poneii. Dar şi Lucas are dreptate. 
Vreau să-ți arăt ceva, Kira, și-anume culcușul gol din camera ta. 
Şi sper că o să începi să-ți faci și tu uşor-ușor griji pentru Odette. 

— Kira, trebuie să mă ajuţi la căutări! miaun eu. 

Dar Kira nu face decât să-l bată pe Bulli ăsta pe gât și îi mai ia 


o eternitate înainte să se hotărască să-l descalece. 

— Nu pot decât să-mi cer scuze pentru comportamentul 
imposibil al motanului meu, îi spune cu o figură supărată lui 
Lucas. Dar cred că trebuie să merg să-l liniştesc. Cu tot mieunatul 
ăsta nici nu mă pot concentra bine la călărit şi-mi piere tot cheful. 

Lucas încuviinţează din cap. 

— În regulă. Du-te şi îngrijeşte-te de motan. Pare că şi-a ieşit 
din minţi. Dacă vrei, facem altă încercare mai pe seară. 

Kira se strâmbă, de parcă ar durea-o dinţii. 

— Aş vrea foarte mult, dar, din păcate, nu se poate. Asta a fost 
ultima ocazie. De-acum încolo totul se învârte în jurul nunții. Ar 
trebui să fie cea mai frumoasă zi din viaţa mamei şi a lui Werner 
şi, cum toți oaspeţii care vin din Hamburg și împrejurimi o să fie 
amestecați la mese, nu e foarte sigur că lucrurile o să iasă bine. 

Îmi aruncă o privire nervoasă și şopteşte. 

— Mulţumesc pentru asta, Winston. 

Kira, Kira, aproape că nu te mai recunosc! De obicei înţelege 
când am ceva să-i spun. Dar virusul ăsta de ponei... oribilă, cu 
adevărat oribilă boală. 

Ies din sală și, în sfârşit, Kira vine după mine. 

Beate şi Balotelli sunt în curte și se ceartă. Nu e nimic nou în 
asta, dar asta nu înseamnă că e mai puţin enervant. Doamna 
Hagedorn şi babuşca se tot învârt în jurul unor aranjamente 
florale. Babuşcăi i se par frumoase, dar fireşte că doamna 
Hagedorn e de altă părere. 

— Kira, ai venit la timp, strigă doamna Hagedorn când o vede 
pe fată. Vrei, te rog, să-i explici bunicii tale că rozul florilor ăstora 


din aranjament nu arată proaspăt și viu, ci ieftin şi de prost gust? 

Kira face singurul lucru normal, și anume: încearcă să scape 
de acolo. 

— Îmi pare rău, dar chiar trebuie să merg s-o văd pe Odette. 

Le zâmbește amândurora, după care dă fuga în casă. 

— Asta-mi mai lipsea, murmură ea, în timp ce mergem 
amândoi pe coridor spre cameră. 

Încă mai am o mică speranță că prietena mea o să deschidă 
ușa și că Odette o să ne aștepte de cealaltă parte a ei cu un zâmbet 
bucuros de pisică ghiftuită. Te rog, te rog, mă aud vorbind în 
sinea mea, sper ca Odette să fie în cameră! - 

— Dar unde e Odette? spune Kira şi mă priveşte întrebătoare. 

Mă învârt în cerc și îmi dau toată silința să-i explic fetei ăsteia 
care suferă de pe urma poneilor că tocmai asta e problema mea: 
Odette a dispărut. 

Şi în sfârşit — ÎN SFÂRȘIT - înţelege! 

— De-asta ai făcut tot scandalul ăla, Winston, îţi făceai griji 
pentru Odette! 

Miau! A revenit Kira mea! 

Gânditoare, se uită prin cameră. 

— Poate că nu i-a plăcut locul ăsta? Poate că s-a retras într-un 
hambar pe undeva ca să-şi poată aduce micuţii pe lume în pace. 

Miaun în semn de protest. Nu, nu se poate. Odette știe că 
mi-aş face griji. Şi oricum, mi-a promis că o să aducă pisoii pe 
lume în camera Kirei. Nu, nu, de zece ori nu, o simt în oase. Mă 
mănâncă nasul. E un semn clar că ceva nu e bine. Odette n-a 
dispărut de bunăvoie din culcușul ei confortabil sau, în orice caz, 


dacă ar fi plecat, s-ar fi întors. 

Fac ture între ușă şi culcuș ca să-i dau Kirei de înţeles că 
trebuie să mergem s-o căutăm. 

Acum, fără întârziere! 

— Bine, înţeleg, îţi faci griji pentru Odette! spune Kira. 
Trebuie s-o căutăm. 

Dau din cap. Şi Kira nu mai întârzie. 

— O să se enerveze mama, fiindcă de mult ar fi trebuit să fiu 
la duș. La amiază vine coafeza care trebuie să ne aranjeze părul 
mie, mamei și babușcăi. Dar Odette e mai importantă acum. 

Kira mă urmează în curte și începe să strige tare după Odette. 
Lucas iese din hambar și întreabă ce s-a întâmplat. 

— Odette a dispărut! Suntem îngrijoraţi, fiindcă trebuie să nască. 

Lucas se decide imediat să ne ajute la căutări. 

Bine, bine, deci nu e un tip chiar așa de rău. În vreme ce Lucas 
şi Kira caută prin grajduri și mai aruncă o privire în sala de călărie, 
eu caut prin zona din jurul curții. Mă uit în orice colțişor, miaun 
încontinuu după Odette, dar parcă ar fi înghițit-o pământul. 

— Cauţi pe cineva? se aude o voce de undeva de sus. 

Ridic privirea și într-un copac văd o pisică. Nu, două. Ba stai, 
sunt chiar trei. 

— Eşti nou pe-aici? întreabă una dintre ele, un tărcat gri cu 
ochi de un verde aprins. 

— Stau numai un weekend, răspund eu repede. Şi da, caut pe 
cineva, pe prietena mea, Odette. Este albă ca zăpada și frumoasă 
ca-n poveşti și trebuie să nască. Aţi văzut-o cumva? 

Cele trei pisici clatină din cap. 


— Din păcate, nu, răspunde una neagră ca tăciunele. Eu sunt 

Peterle. Tărcatul e Uschi și roșcatul de-acolo e Bonny. De unde 
vii mai exact? Adică tu și prietena ta. 

— Din Hamburg. Pe ea o cheamă Odette și pe mine Winston. 

Mă gândesc dacă n-ar trebui cumva să mă prezint cu numele 
întreg. Dar toți trei par cam din topor și nu ştiu dacă le-ar folosi la 
ceva să-mi ştie titlurile. Și oricum nu e timp de stat la taclale, trebuie 
să merg s-o caut pe Odette. Şi cel mai bine le cer ajutorul ăstora trei. 

— Voi sigur ştiţi zona mai bine decât mine. Nu mă puteţi ajuta 
la căutări? 

— Asta voiam să-ţi propun şi eu, spune Peterle, iar ceilalți dau 
şi ei din cap. 

Pornim toţi patru. Dar oricât de departe am căuta-o, Odette a 
dispărut pur și simplu. Pe drumul înapoi spre curte, mă întâlnesc 
cu Kira. Se uită la mine şi dă din cap, cu o figură îngrijorată. 

— Deci nici tu n-ai găsit nimic? murmură ea. 

Miaun învins. 

— Am căutat peste tot. Lucas și Lina m-au ajutat, fiindcă ei 
ştiu locul mai bine. Dar Odette e de negăsit. Să sperăm că nu i 
s-a întâmplat nimic. 

— Da, sper să n-o fi prins vânătorul ăla nemernic care mișună 
pe-aici de-o veşnicie şi umblă pe unde vrea el, spune Peterle, 
părând foarte îngrijorat. 

Un vânător care mişună? S-o fi împușcat pe Odette a mea? 

Sfântă sardină în ulei, ca pe Pat şi Patașon! Oare să se fi 
adeverit coşmarul meu şi vânătorul ăsta viclean să fi dispărut cu 
Odette? A răpit-o? 


With a little help from my friends 


sau: prietenul la nevoie se cunoaște 


Jh | ci 
È N — Winston, nu sta așa abătut! O s-o găsim noi pe 
ÎN Odette, încearcă prietena mea să mă încurajeze. Și dacă a 
prins-o vreun vânător, atunci o să-i dăm noi de urmă, îţi promit. 
Totul o să fie bine. 

Kira mă mângâie ușor pe după urechi şi pe burtică, dar tot 
oribil mă simt. E ca și cum te-ai trezi dimineaţa şi soarele n-ar mai 
răsări dintr-odată și toată ziua ar fi întuneric beznă. Cu totul oribil! 

O'Nelly behăie şi ea din compasiune. Capra de circ m-a văzut 
căutând-o pe Odette și acum vine curioasă la mine și la Kira. 

— Winston, old chap, Kira are dreptate. O s-o găsim pe 
prietena ta, dacă omul ăsta rău a ascuns-o pe undeva. N-o să se 
poată feri de noi la nesfârşit, that’s for surel. 

Pat şi Pataşon vin gâfâind. Și ei vor să mă liniştească. Sfântă 
sardină, asta-mi mai lipsea! Winston Churchill e consolat de doi 
câini de circ. Ce umilință! Încerc din răsputeri să nu mai stau cu 


capul plecat ca să nu mai mătur pământul cu mustățile. 


! „Asta e sigur“ (în engl. în original). 

— Doamne, ce trist pare motanul ăsta al tău! observă Lucas, 
care a ajuns şi el lângă Kira. Chiar pare să-şi facă griji pentru 
pisica albă. 

Kira încuviinţează. 

— Fireşte! E prietena lui! 

Lucas rânjeşte. 

— Prietena lui? 

— Exact, confirmă Kira. Prietena lui și marea lui iubire. 

Ce bine că tocmai mă uitam în jos şi că am atâta păr pe faţă. 
Altfel ar fi putut lumea să vadă cât de roșu m-am făcut în obraji. 
Nu prea îmi place când viaţa mea intimă e expusă aşa în faţa 
străinilor. Mai ales în faţa iubitorilor de ponei. 

— Hahaha! Marea iubire! râde Lucas. 

Ce l-a mai apucat și pe-ăsta? Râde cumva de sentimentele 
mele? 

— Dar ce e așa amuzant? vrea şi Kira să ştie. 

— Păi „marea iubire“... Vorbim totuși de două pisici. 

— A, şi tu tocmai voiai să-mi explici că nu există așa ceva între 
animale, nu? 

— Ăăă... păi da... 

Kira îi aruncă lui Lucas o privire foarte, foarte aspră. 

— Ba fireşte că există! Şi tocmai de-asta trebuie să ne asigurăm 
că o găsim pe Odette cât mai repede cu putință. Aşa, unde 
locuiește vânătorul ăsta? 

Lucas ridică din umeri. 

— Nu știu exact. Ar putea să fie doar un zvon. Ar trebui să fie 


cineva din afară, așa spune tata. Vreun tip care vine la vânătoare 

aici numai la sfârşit de săptămână. Nu l-a văzut nimeni până 
acum. E foarte misterios. 

— Păi şi are voie să facă asta? Să vină aici la sfârșitul săp- 
tămânii şi să împuşte animale? întreabă Kira supărată. 

— Nu prea. Ai nevoie de permis de port-armă, de permis de 
vânătoare și trebuie să și închiriezi un teren de vânătoare. Dar 
apoi se poate. Dacă respecţi toate legile, atunci e perfect în ordine. 
Numai dacă face ceva în neregulă poate să i se ia permisul și 
trebuie să-şi predea armele; atunci n-ar mai avea voie să împuște 
animale. Dar atâta vreme cât e permisă, vânătoarea e un hobby 
ca oricare altul. 

Pat și Patașon pufnesc supăraţi, O'Nelly clatină din cap. 

— Oh dear! Ce răi sunt oamenii! Cum ar putea să fie un hobby 
să împuști animale nevinovate? 

Când are dreptate capra asta, are dreptate. 

Şi pe mine mă nelinişteşte gândul - deşi, ca motan, sunt eu 
însumi vânător. Sau ar trebui să fiu, cel puţin. 

— Dar cum ar putea un vânător să o vâneze pe Odette? se 
gândește Kira cu voce tare. O pisică nu e un iepure! 

— Vânătorii pot să împuște şi pisicile, dacă sunt pisici care 
vânează, îi explică Lucas. 

Mă ia cu fiori pe șira spinării. Pisici care vânează! Sper că asta 
nu înseamnă că o pisică onorabilă nu mai poate vâna șoareci. 
Odette a mea chiar ar fi în pericol atunci. 

— Odette nu vânează nimic! strigă Kira. 

— Fireşte că nu. Dar pentru vânătorii care nu respectă 


regulile, asta e o scuză foarte bună. 

Kira trage aer în piept. 

— Biata mea Odette! 

— Linișteşte-te. Nu știm exact ce s-a întâmplat. O să-i căutăm 
şi sigur o să-l pun la punct pe vânător când îl întâlnim. Dar nu 
ştiu dacă o să fie așa ușor. 

— Winston, îmi şopteşte mie O' Nelly. Am o idee despre cum 
să-l găsim pe tipul ăsta. Şi pe Odette a ta. Este planul perfect, 
100 per cent foolproof, garantat sută la sută. 

Mă holbez la ea. 

— Da? í 

Ea încuviințează din cap. 

— For sure! Îi pregătim o capcană. Pat și Patașon o să fie 
momeala. 

O'Nelly behăie, impresionată de propria idee. Mie nu mi-e 
foarte clar ce vrea capra să facă. Poate că toată frica asta pentru 
Odette mi-a băgat creierul în ceaţă. 

— Cum vrei s-o facem? o întreb eu timid. 

— Nu te-ai prins? Vânătorul deja a tras în ei doi. Îi trimitem 
pe căţei prin împrejurimi, dar de data asta stăm cu ochii în patru 
să vedem cine încearcă să-i împuște. Și înainte să facă vreo 
mișcare, îl înhățăm pe făptaș și-l facem să ne spună unde o ţine 
pe Odette. 

— Hm, fac eu, lăsând capul într-o parte. 

Ar putea să meargă. Numai că planul ăsta are o mică hibă. Și 


nu e una care să poată fi trecută cu vederea. 


! „Sigur!“ (în engl. în original). 

— Toate bune și frumoase, dar ce ne facem dacă vânătorul 
chiar reuşeşte să-i împuște pe Pat şi Patașon? 

— Mehehe, n-o să poată! N-a putut nici prima oară. 

— Da, dar poate că a doua oară are mai mult antrenament. 
Sau mai mult noroc. 

Nu ţin eu cine știe cât la potăile lui Balotelli, dar nici n-aş vrea 
să le văd împușcate la grămadă. O'Nelly oftează behăitor. 

— Bine, dacă ai o idee mai bună. 

Clatin din cap. 

— Nu, din păcate nu. Doar dacă... 

Mă gândesc. Deodată, îmi vine o idee fulgerătoare. Asta e! 

— O să mergem în grup! Eu și câinii. Şi poate şi tu. Şi papagalii 
şi maimuța. Dacă reuşim să ne mișcăm tot timpul, asta înseamnă 
că o să ne vadă imediat, dar și că n-o să ne poată nimeri. O să 
fim ca nişte ţinte mișcătoare. 

— Behehe, good idea! Ar putea să funcționeze. Atunci nu mai 
avem nevoie decât de cineva care să stea cu ochii în patru. 

O'Nelly sare entuziasmată de colo colo, pasămite bucuroasă 
că o să vânăm vânătorul. Eu trebuie să recunosc că gândul de a 
umbla pe-aici ca ţintă vie nu mi se pare prea îmbietor. Însă niciun 
sacrificiu nu e prea mare pentru o miză aşa de înaltă. 

Nu ne mai lipseşte decât echipa de pândă, care să stea cu ochii 
în patru. Mă uit la Kira și la Lucas. Oare o să reușesc să le explic 
celor doi planul meu? La urma urmei, și ei o caută pe Odette. 


Merită să încerc! Încep prin a-mi băga ghearele în pantalonii 


! „Ce idee bună!“ (în engl. în orginal). 

Kirei, ca să nu uite de mine, pentru că văd că Anna se îndreaptă 
spre noi. 

— Kira, unde-ai fost tot timpul ăsta? Mai sunt atâtea de făcut 
până la nuntă şi tu parcă vrei să-ți petreci tot timpul cu poneii! 

— Nu, mamă, nu e adevărat. Odette a dispărut şi trebuie s-o 
caut neapărat. 

Anna o priveşte pe fata ei cu severitate. 

— Ştiu că iubeşti animalele până la cer, dar nunta este mai 
importantă. Păcat că n-am lăsat animalele într-un adăpost. Aşa 
măcar am fi scăpat de tot deranjul ăsta. - 

Miau! Ce-o avea şi Anna? Cum adică „tot deranjul“? Cine a 
vrut să se căsătorească neapărat aici la ţară? Nu ea? Și că nunta 
asta e mai importantă decât viața iubitei mele Odette şi puii 
noştri, asta e o prostie cât casa. Ce e așa de important la o nuntă? 
N-o să se schimbe nimic în viața Annei după ea. Werner oricum 
o iubeşte din toată inima, trăiesc deja împreună, nu prea pricep 
tot circul ăsta. 

Apropo de circ: O'Nelly îmi face semn cu urechile ei lungi şi 
behăie. 

— Winston, old chap, ce s-a întâmplat? Mergem să-l căutăm 
pe vânător sau ce? Ne presează timpul. Și cine poate să ne dea şi 
nouă o mână de ajutor? 

— Ai dreptate. Trebuie neapărat să mergem. Şi ştiu exact cine 


ar putea să ne ajute la căutarea vânătorului. Ţine-te după mine! 


Operațiunea 
„Găsește-o pe Odette“ 


— Stai să văd dacă am înţeles. Voi atrageţi atenția vânătorului 


asupra voastră şi, în timp ce încearcă să vă împuște, noi stăm cu 
ochii în patru ca să-l înhățăm? 

Aşa cum pronunţă Peterle „să vă împuște“, planul meu nu mai 
pare aşa grozav. 

— Păi... da. Ar fi important să declanșaţi alarma înainte să 
apuce el să tragă. 

— OK, zice Peterle, mângâindu-şi cu lăbuţa barba cea neagră. 
dar noi suntem doar trei pisici. Şi trebuie să stăm cu ochii în 
patru. Ca să nu-l ratăm pe ăsta și să vă împuște. N-o să fie prea 
plăcut pentru voi să vă treziți cu câteva alice în poponeţ. 

Chicoteşte. Nu mi se pare chiar așa de amuzant, dar, din 
păcate, are dreptate. Ne mai trebuie o pisică. La naiba! 

— Sir Toby! strigă Peterle dintr-odată. Știu: Sir Toby! 

Cine-o mai fi şi ăsta? Mă uit la el fără să pricep. 

— A patra pisică, îmi explică el. Îl putem întreba pe Sir Toby. 
E cam ţâfnos, dar de fapt e foarte săritor. O să-l întreb dacă vrea 


să ni se alăture. 

— Dar nu spuneai că sunteţi doar trei? 

— Ba da. Bonny, Uschi și eu. Sir Toby e un singuratic. Dar 
împrejurările excepționale cer măsuri de excepţie. Hai cu mine 
să vorbim cu el. 

Fără să mai aștepte un singur cuvânt, Peterle o ia din loc. Eu 
alerg după el. Unde se ascunde în curtea asta un motan cu un 
nume aşa de nobil? Sir Toby. Sună ca şi cum ar avea un arbore 
genealogic lung cât o rolă de hârtie igienică. Sună a premii luate 
în mod repetat la concursuri de frumuseţe şi programări 
săptămânale la frizer. Oare am subestimat populația de prin 
părțile astea? 

După o sută de metri, ne oprim. Chiar în fața sălii de călărie. 
Ce căutăm aici? Sigur Sir Toby locuieşte în casa de oaspeți. Lângă 
o scândură de ascuţit ghearele făcută numai şi numai din aur și 
într-un culcuș de pisici bătut în pietre preţioase. 

— Toby, ieşi afară! strigă Peterle. 

— Ce e? se-aude dinăuntru o voce care parcă mi-e cunoscută 
de undeva. 

— Îşi explic când ieşi. 

— Un moment, vin imediat. 

Un minut mai târziu, un nor de praf se îndreaptă spre noi 
dinspre hală. Când se lasă praful, îl văd în fața noastră pe 
Cenușiu. Arată la fel de nedichisit şi de neîngrijit ca ieri, când 
l-am cunoscut. Îmi pică faţa. 

— Tu ești Sir Toby? 

— Da. Am fost dintotdeauna, mormăie el la mine. De ce? 


— Da... păi... pentru că... pentru că eu am bănuit cumva că... 

Sfântă sardină, cum mai ies din asta fără să-l jignesc? 

— Fiindcă ai bănuit că dacă mă cheamă Sir Toby o să mă 
plimb pe-aici cu o lingură de aur în gură? 

Cenuşiul chicoteşte. 

— Nu aș fi spus-o chiar așa, dar mi-am imaginat că cineva cu 
numele ăsta o să arate mai îngrijit. Aristocratic... cumva. 

— Ă? miaună Peterle. Aristo-ce? 

— Aristocratic, repetă Cenușiul. Mai nobil, dintr-o casă 
aleasă. 

— Aha. 

Peterle nu mai ştie ce să zică și eu simt cum mă încălzesc în 
obraji şi dintr-odată îmi par şi mie însumi cam superficial și cu 
nasul pe sus. 

— Îmi pare rău, mă grăbesc eu să-l asigur, n-am vrut să spun 
asta. 

Cenușşiul își scutură blana prăfoasă. 

— Nu-ţi face griji, ai dreptate. Chiar vin dintr-o casă nobiliară, 
dar am plecat de-acolo de bunăvoie. Sunt un hippy. 

— Ce eşti? întreb eu. 

— Cineva căruia nu-i pasă de proprietăţi, bani și faimă. Şi nici 
de nume. Numele sunt vorbe de fum. Viaţa e cea care contează, 
momentul prezent... 

— Da, viața! mă bag eu hotărât peste el, ca să pun capăt 
poliloghiei. „Viaţa“ este cuvântul important aici, fiindcă tocmai 
vrem să-ți cerem ceva într-o chestiune pe viaţă şi pe moarte. 
Avem neapărată nevoie de ajutorul tău. 


— Serios? se miră Cenușiul, făcând ochii mari. 


73 


— Da, serios. Uite cum stau lucrurile... 

Nu-mi trebuie multe cuvinte ca să-i explic lui Sir Toby ce vrem 
de la el. O fi el prăfuit, dar are mintea brici şi înţelege imediat că 
Odette este în pericol de moarte, că poate a fost răpită de 
vânătorul de pisici şi are nevoie de ajutorul nostru. Și că avem 
nevoie și de un al patrulea motan care să stea la pândă în timp 
ce O'Nelly, Pat şi Pataşon, Floyd şi cu mine ne plimbăm la vedere 
prin curtea conacului. 

— Pfui, a mieunat el, dar aveţi multe de făcut, nu glumă. 
Fireşte că vă ajut. Cunosc zona foarte bine şi vânătorul ăla de 


mâţe îmi stă de multă vreme ca un ghimpe în coastă. 

Când mă întorc cu Peterle, Uschi, Bonny şi Sir Toby la 
animalele de circ, O'Nelly behăie a nerăbdare. 

— În sfârşit! Mă gândeam că n-o să te mai întorci şi că va 
trebui s-o găsim pe Odette a ta singuri. Oamenii s-au făcut 
nevăzuţi cu toţii — s-au dus să se aranjeze pentru nuntă. Până și 
Balotelli și-a adus cu el uniforma cea mai elegantă şi acum se 
îmbracă. În fine, cel puțin aşa n-o să ne stea în cale. Aşa că lets 
get started, să începem! 

Pat şi Pataşon o iau înainte alergând, fiindcă ei ştiu locul în 
care a tras vânătorul în ei. Floyd se apucă să dea ocoluri întregii 
trupe și să ţopăie de colo colo, iar eu când sar pe spatele lui 


O'Nelly, când mă plimb printre picioarele ei. Papagalii când 

zboară deasupra, când zboară pe lângă noi. Pe scurt, aş spune că 
facem tot ce putem ca să atragem atenţia. Peterle și compania, în 
schimb, ne urmăresc fără să sară în ochi, se ţin la distanţă și se 
ascund mereu în spatele smocurilor de iarbă care cresc la 
marginea drumului. 

Nu trece mult și încep să mă întreb cât o să trebuiască să mai 
sar pe spatele caprei ăsteia irlandeze. Încet-încet, mă ia oboseala. 
Nici nu-i de mirare. Încă sunt frânt după noaptea trecută. Când 
să le propun prietenilor mei să facem o mică pauză, îl aud 
dintr-odată pe Peterle strigând „Atenție!“ apoi răbufneşte o 
detunătură puternică şi ceva îmi trece cu un vâjâit pe la ureche. 
Mă sperii atât de tare, că pic jos de pe spatele lui O'Nelly. Sfântă 
sardină! Cineva a tras în mine! 

Celelalte animalele fug care încotro şi eu mă repun repede pe 
picioare şi mă ascund în spatele unui copac. 

— Peterle, l-ai văzut? strig eu în direcția în care bănuiesc că 
se află camarazii mei. 

— Da, strigă el înapoi. Ştiu unde trebuie să-l căutăm! Haide 
repede! 

O iau la fugă, cu O'Nelly şi câinii după mine. Ajungem curând 
lângă Peterle; celelalte pisici sunt deja acolo. 

— Uitaţi! 

Arată cu laba spre o căscioară ferită privirii, care se află 
într-un loc retras de pe partea cealaltă a străzii. 

— Individul a dispărut în casa aia. Avea, într-adevăr, o armă 
cu el şi a ieșit din păduricea aia. Chiar atunci v-a văzut și a ţintit. 


Aţi pățit ceva? 

— Nu. Dar trebuie să mergem să vedem casa asta mai 
îndeaproape. Poate că o ţine pe Odette închisă acolo. 

O'Nelly behăie în semn de acord. 

— S-a făcut. Exact așa facem. O să vezi că Odette o să fie în 
curând în cuibușorul ei de acasă. O să-i venim noi de hac 
tâlharului ăstuia nesuferit. 

— Dar cum intrăm în casă fără ca vânătorul să ne vadă? 
întreabă pisica Uschi, părând foarte înfricoşată. Pisicile nu par 
să-i placă foarte mult. Cine știe ce-o să ne facă atunci când o să 
ne descopere în bârlogul lui. Știm deja că împişcă pisici. 

Amicul ei, Bonny, face ochii mari și miaună cu teamă. Numai 
Sir Toby ridică hotărât bărbia şi face câțiva paşi în direcția casei. 

— Nu vă temeţi acuma. Vă propun ceva. Capra asta bătrână 
poate să se împungă cu coarnele în ușa casei, ca să-l atragă afară. 
Între timp, trupa de circ ţine un spectacol afară, ca să îl facă pe 
vânător să se îndepărteze de casă. Şi-n timpul ăsta, noi ne furișăm 
înăuntru şi inspectăm locul cât putem de repede. Suntem totuși 
cinci pisici, nu poate să dureze prea mult. 

— Un super-plan! spun eu. Și dacă o găsim pe Odette, o 
eliberăm imediat și o luăm de-acolo. 

— Fabulos! Așa facem! Chiar acum! strigă O'Nelly și tra- 
versează strada înspre casă. 

Eu şi Sir Toby o urmăm. Celelalte animale ezită o clipă, dar 
apoi vin şi ele. 

— Aşa, pisicile să se aşeze în stânga şi-n dreapta casei. Îmi 
încep numărul! 


O'Nelly îşi lasă capul în jos, îşi ia avânt şi se izbește cu toată 

puterea în ușă. Apoi din nou şi din nou, după care ușa chiar se 
deschide și un bărbat neîngrijit, cu barba ciufulită şi cu plete 
încâlcite iese în prag, în pantaloni scurți. 

— Ce se întâmplă aici? urlă el. Aţi înnebunit cu totul? 

Ca la comandă, O'Nelly se ridică pe picioarele din spate şi 
începe să-i ofere spectatorului un mic dans. Maimuta Floyd face 
salturi peste salturi, iar Pat și Patașon latră și aleargă. Ce mai, ca 
la casa de nebuni! 

— Haide înăuntru! îmi șopteşte Sir Toby. N-avem timp de 
pierdut. 

Și câtă dreptate are! Las circarii să fie circari şi mă strecor cu 
celelalte pisici în casă, unde împărțim între noi parterul și etajul. 
Urc repede scările şi mă uit în prima cameră pe lângă care trec. 
Nimic! Doar un pat şi o noptieră, nici urmă de Odette. Nici nu 
miroase a ea, oricum. 

La fel şi-n a doua cameră: doar o masă de scris şi un covor 
vechi şi sfoiegit. Pe toate salatele de hering din lume, Odette tot 
trebuie să fie pe undeva! Dar nici în ultima cameră nu găsesc 
nimic. Cobor treptele în goană. 

— Deci? îi întreb eu pe ceilalți. 

— N-am găsit nimic, din păcate, miaună Sir Toby. 

— Nici noi, spune Uschi cu regret. i-am fost până-n pivniţă. 

Bonny dă din cap cu tristeţe. 

— OK, hai să ieşim repede, înainte să ne prindă tipul ăla! 
ordonă Sir Toby şi se strecoară pe ușa de la intrare. 

Noi ceilalți ne ţinem după el și afară ne lipim de zidul casei ca 


să nu fim văzuți. 


Vânătorul de pisici încă e înconjurat de trupa de circ a lui 
O'Nelly şi nu bagă de seamă că tocmai atunci cinci mâţe ies din 
casa lui. Avem destul timp ca să ajungem pe partea cealaltă a 
străzii. Când Uschi trece ultima strada, O'Nelly se ridică iar pe 
picioarele din spate şi behăie cu putere. 

— Lets go! S-o ştergem înapoi! strigă, după care trece şi ea 
strada. 

Pat, Pataşon, Floyd și papagalii o urmează. 

Vânătorul rămâne în urmă, complet buimac, făcându-ne cu 
pumnul şi urlând. i 

— Lighioane nenorocite! Ce-a fost asta? Când vă prind, o să 
v-arăt eu vouă! Şi-o să vă găsesc, puteți să fiți siguri! 

Sunt uşurat când mă văd teafâr înapoi în curte. A fost 
palpitant, nu glumă! Însă uşurarea mea ţine doar puțină vreme. 
Nici n-apuc să răsuflu bine și îmi aduc aminte că încă n-am 
găsit-o pe Odette. Pe iubita şi puişorii mei parcă i-a înghițit 


pământul. Îmi vine să-mi smulg mustățile! 


Poneii-s proști. Sau poate că nu? 


O'Nelly mă priveşte cu milă. Sorry, old man, planul a mers 


a-ntâia, dar rezultatul a lăsat de dorit... 

Floyd şi papagalii par şi ei destul de abătuți. Şi nici măcar Pat 
şi Pataşon nu mai au chef de joacă. 

Pisicile de ţară însă, abia dacă pot să-și păstreze calmul. 

Sir Toby încearcă să mă încurajeze. 

— Winston, nu te pierde cu firea. O s-o găsim pe doamna ta. 
Pentru început, e un semn bun că nu e acolo în casă, ținută în 
vreo cușcă. 

Motanul Bonny dă și el din cap. 

— Exact. Drăguţa ta nu era înăuntru, ceea ce înseamnă că n-a 
prins-o. Vezi partea plină a paharului, Winston. 

Din păcate, nu pot să le împărtășesc optimismul. Îmi fac atâtea 
griji pentru Odette şi pentru puişori, că nu prea pot să văd care e 
marea lumină de la capătul tunelului. Văd doar un gri întunecat 


care se preface tot mai mult într-un negru profund şi nesfârșit. 


„Îmi pare rău, bătrâne!“ (în engl. în original). 

— Merg să mă mai uit o dată în camera Kirei, murmur eu 
vlăguit. Poate că s-a întors între timp... 

Fireşte că nu cred nicio secundă ce spun. Dintr-odată simt 
că... Of, sfântă sardină, aş vrea să plâng ca un copil. 

În camera Kirei nu găsesc nici măcar un firicel din blana lui 
Odette a mea. Mai caut odată prin tot conacul înainte să ies iarăși 
prin spate la aer liber. Afară, ceilalți stau în cerc, dar nu pot să le 
suport acum privirile pline de milă și cuvintele de încurajare. 

Nu mi s-a întâmplat de multe ori în viaţă să vreau să-mi 
îngrop capul în proverbialul nisip. Poate că-aşa se întâmplă când 
ești îngrijorat nu doar pentru iubita ta, ci și pentru copii. Șapte 
motive de îngrijorare te dau peste cap. 

În plus, te fac şi neatent, fiindcă n-am băgat de seamă în care 
direcție mergeam. Abia când simt ceva extrem de umed ne- 
chezând lângă mine înțeleg că am ajuns în ţarcul lui Bulli ăla. 

— Îhh! fac eu şi-l privesc acuzator. De ce mă scuipi? 

Ponciul face pe nevinovatul. 

— N-am făcut așa ceva. 

Ce să-ți povestesc! Cum vine una ca asta!? Sigur mi-am 
închipuit că sunt acoperit de scuipat de ponei. Dau disprețuitor 
din cap și caut s-o şterg de-acolo, dar Bulli nechează: 

— Aşteaptă, Winston! Ăsta e numele tău, nu? 

N-am absolut niciun chef să stau la discuţii cu Bulli ăsta; 
numai el e de vină pentru ce s-a întâmplat. Fiindcă dacă nu i-ar 
fi monopolizat atenţia Kirei așa cum a făcut-o, atunci n-ar fi 
scăpat-o pe Odette din ochi și nici eu n-aş fi ajuns, îngrijorat de 


moarte, în țarcul lui ca să mă las acoperit de flegmă. 


80 


— Fireşte, miaun eu absent și mă îndepărtez. 

Dar nu ajung prea departe, fiindcă Bulli mă prinde din urmă 
şi-mi taie calea. L-o fi înţepat vreun bondar sau ce-o avea? 

— Am auzit mai adineaori că prietena ta a dispărut, nechează 
el. 

Ei, ce să spun, nu e cine ştie ce chestie, fiindcă nu cred că e 
animal în curtea asta, ori de-aici, ori venit în vizită, care să nu fi 
auzit ce s-a întâmplat. 

— Şi să ştii că eu şi Wally ne-am uitat şi noi după prietena ta. 
Aș vrea să ştii că animalele de-aici sunt foarte apropiate unele de 
altele. 

Foarte frumos, îmi trece mie prin cap. Şi eu cu ce mă aleg? 
Vrea să mă consoleze? Să se consoleze mai bine pe el, fiindcă dacă 
nu o lasă în pace pe Kira... 

— Şi am descoperit ceva care s-ar putea să te ajute cât îţi cauţi 
prietena. 

Nu prea îmi vine a crede că Bulli ăsta poate să-mi dea mie un 
indiciu important. Dar sunt atât de disperat, că miaun lipsit de 
speranţă: 

— Ce-ai văzut? 

Bulli își încrețeşte botul alb. 

— De văzut n-am văzut nimic. 

Ştiam eu. Vrea doar să-și dea importanță când de fapt n-are 
idee despre nimic. Ponei nenorocit! Ponei extrem de nenorocit 
şi de enervant!!! 

— Dar am auzit şoarecii grajdului vorbind între ei. 


Şoarecii din grajd? Vorbind? Și-atunci fac legătura: Odette l-o 

fi vânat pe vreunul dintre ei, fiindcă îi era foame. Poate că, făcând 
asta, a căzut în cine ştie ce groapă şi şoarecii au vorbit despre asta, 
fiindcă fireşte că sunt bucuroși că cea mai bună vânătoreasă a 
tuturor timpurilor a fost scoasă din circulație. Să fie posibil așa 
ceva? 

— Unde? Când? Ce? îl întreb eu pe Bulli. Sigur a căzut într-o 
groapă. Ştii unde? Vorbeşte odată şi să nu scoţi prostii pe gură! 

Strig la Bulli. Abia mai târziu îmi dau seama că gurii lui i se 
zice de fapt bot. 

— Ți-aş spune dacă m-ai lăsa. Şi cred cești și puțin cam bătut 
în cap, fiindcă nu-mi aduc aminte să fi spus nimic de vreo groapă. 

Bine, bine. Poate că imaginaţia mi-a luat-o înainte. Dar e de 
mirare, când ești bolnav de griji? Nu. Sigur că nu. 

— Ce-ai auzit? întreb eu supus. 

— O discuţie între doi șoareci lângă moara de orz. Îşi fac 
culcuşul acolo de-o veşnicie şi, oricum, ăla e teritoriul şoarecilor. 
Este un soi de lege nescrisă în curte la noi. Chiar şi pisicile o 
respectă. Știm să trăim şi să-i lăsăm şi pe alţii să trăiască. Cel 
puţin în anumite zone. În afara lor, e care pe care, înţelegi tu? 

Nu, pe toate conservele goale, nu înţeleg. Ce tot vrea să-mi 
explice poneiul ăsta lățos? Că aici în curte există alte legi? Că 
pisicile au voie să vâneze șoareci numai în afara teritoriului 
şoarecilor? Ce nebunie mai e şi asta? 

— În orice caz, un şoarece i-a spus altuia că au avut o captură 
nemaivăzută. Vorbeau de ceva gras şi alb. 

CE??? Oare poneiul ăsta păros vrea să-mi spună că Odette a 
mea a fost prinsă de şoareci? De ȘOARECI? Că cea mai bună 

vânătoreasă a marelui oraș e ținută prizonieră de nişte şoareci de 
câmp? Prostii. Prostii poneieşti! Și cum anume s-a întâmplat asta, 
mă rog? Nişte şoareci mici capturează o nobilă și frumoasă 
pisică? Imposibil. Fir-ar să fie! Incredibil! 

— Bulli, nu vreau să te jignesc, dar ai tras cumva prea mult 
fân pe nas? întreb eu animalul negru. 

Se holbează la mine cu ochii lui mari şi căprui. 

— Fânul nu se trage pe nas, ci se mănâncă. Cel puțin așa 
facem noi. Cum faceţi voi la oraș nu ştiu și nici n-aş prea vrea să 
aflu. Dar un lucru e sigur: nu sunt surd și nici nu-mi imaginez 
lucruri care nu există. I-am auzit bine pe ăia doi șoareci vorbind 
şi spuneau ceva despre un prizonier destul de gras şi foarte alb. 

— Aha! Deci era vorba despre un animal gras și alb. Atunci 
nu e Odette. Prietena mea are o siluetă foarte frumoasă şi e 
mereu atentă să nu se îngraşe. 

— Prostii, Winston, e foarte, foarte grasă. Cel puţin acum. Se 
zvoneşte că se află într-o situație specială. 

— Dar cum ar fi putut şoarecii să facă așa ceva? întreb eu 
timid. 

— Ăştia de-aici sunt daţi cu toate alifiile, spune Bulli, fornăind. 
Dar cum au făcut-o exact, asta n-am mai aflat. Şi nici nu ştiu 
unde-și țin prizoniera. Tocmai când voiam să-mi ciulesc urechile, 
a trecut pe-acolo o maimuţă ciudată, făcând tot felul de tumbe. 
Şoarecii şi-au întrerupt conversaţia imediat și au tulit-o de-acolo. 

Floyd! La naiba! Ce talent are de a se nimeri la locul nepotrivit 
în momentul nepotrivit! 


Inima îmi bate ca nebuna şi creierul îmi lucrează la turație 

maximă. Oare chiar poate să fie adevărat că Odette a mea a fost 
prinsă de șoareci? De ȘOARECI? 

În orice altă situaţie, aș fi spus un NU hotărât. Dar poate că 
aici, la țară, şoarecii sunt mai mari şi mai puternici. Și poate 
că Odette a avut de-a face cu mai mulți deodată sau poate că au 
atras-o într-o capcană. Dar cea mai importantă întrebare care 
îmi vine în minte este: CE AU DE GÂND SĂ FACĂ CU EA? 

— Îmi poți arăta încotro e silozul ăsta de orz? îl rog eu pe Bulli. 

El dă din cap. 

— Sigur, te duc până acolo. ” 

Numai că poarta de la ţarcul lui e închisă bine. Aşa că-mi stă 
pe limbă să-l întreb cum are de gând să facă asta, dar chiar atunci 
deschide zăvorul cu botul, de parcă ar fi făcut asta de-o veşnicie, 
şi închide poarta la loc cu copita din spate. 

— Hai cu mine! îmi zice şi o ia la pas. 

Câteva secunde rămân mut de uimire, după care pornesc 
după el. Silozul se află cumva în afara curţii, undeva în spate, 
direct pe graniţa dintre curte și proprietatea unde locuieşte Lina. 
Poate de-aia ştie Bulli atât de bine curtea din spate. 

— Bine, îţi doresc succes, îmi spune el la sfârşit, când stăm 
amândoi în faţa silozului. Dacă mai pot face ceva pentru tine, 
atunci spune-mi. Acuma prefer să mă întorc. Dacă vede Lina că 
am ieşit singur de-acolo, o să-şi facă griji. 

Îmi mai face un semn amical și pleacă. 

Stau în faţa silozului și-mi storc creierii, încercând să-mi dau 
seama ce-ar trebui să fac mai departe. Să dau buzna înăuntru și 


s-o caut pe Odette? Nu ştiu ce cârd de şoareci mă așteaptă acolo 

înăuntru şi, dacă lucrurile sfârșesc prost, aș putea să cad în vreo 
capcană șoricească vicleană. Firește că nu mi-e frică de șoareci. 
Niciodată. Dar n-are rost să mă grăbesc aiurea şi fără să mă 
gândesc mai bine. Dacă chiar au reușit să o prindă pe Odette, 
atunci sigur e vorba de şoareci din cale-afară de inteligenți şi 
puternici. Altfel nu se explică - asta dacă nu cumva a auzit Bulli 
prost. 

Nu, nu pot să renunţ la această speranță. Mă mai întind o 
vreme, ca să-mi scot neastâmpărul din oase şi apoi pornesc în 
vârful lăbuţelor înspre siloz. 

Se-aud foieli și fojgăieli, se fuge și se chițăie. Ar fi deştept din 
partea mea dacă aș prinde repejor unul dintre șoriceii ăştia care 
se furişează, acum după ce m-am lămurit că n-au de gând să 
încerce să mă prindă ei pe mine. O şterg, s-au pus pe fugă — aşa 
cum te-aştepți să facă şoarecii sănătoşi la cap. Când pisica e acasă, 
şoarecii nu mai joacă pe masă! 

Winston Churchill, trebuie s-o faci! Acum! Hai odată! 
Winston, fii un motan adevărat! Fă-o! Prinde şi tu în sfârşit un 
şoarece! Ai încredere în tine! GATA! 

Sar în față. Simt miros de şoareci. 

— Odette!? miaun eu din toți plămânii. Odette, iubita mea, 
eşti aici? 

Tăcere. Nu se mai aude nimic foindu-se. 

— Odeeeeeette! 

Nu se-aude nimic. Absolut nimic. Mă uit în fiecare colț, în 
spatele fiecărui sac, sar chiar și pe moară şi mă uit în gura ei 


imensă, din care iese orzul măcinat. 

Odette nu se vede nicăieri. Pe tot macroul din lume, iar n-am 
găsit nimic! 

Părăsesc silozul dezamăgit. „Teritoriul şoarecilor“, îmi trece 
prin cap. Ce prostie! Poate că Bulli ăsta a încercat să mă 
prostească. Da, și-a permis să facă mişto de mine şi acum stă cu 
tovarășul lui albinos Wally în grajd şi nechează pe seama mea, că 
am căzut în capcana lor, ca un prost de la oraș ce sunt. 

Oh, nu, ce tâmpenie! 

O să merg eu acum în grajd şi-o să le arăt creaturilor ăstora 
nenorocite ce pot să facă ghearele mele. < 

Ce obrăznicie, să profite de dispariția lui Odette ca să se amuze 
pe seama mea! Dar, serios, la ce altceva ai putea să te aştepţi de 
la ponei? Sunt duşi cu capul. O ştiam dinainte şi acum o ştiu şi 
mai bine. 

Pornesc ca fulgerul înapoi spre curte, direct spre grajdul lui Bulli. 

Când să sar peste gardul țarcului, aud o voce care mă zgârie 
pe urechi: 

— Winston, ce grăbit eşti! Ai rămas fără suflu. Ai găsit vreo 
urmă? 

Pun frână şi mă întorc spre Sir Toby. 

— Lăţosul ăla negru m-a păcălit şi-acum merg să-i arăt vreo 
două... scuip eu supărat. 

— Bulli? 

Dau din cap că da. 

— Nu cred, răspunde Sir Toby cu toată seriozitatea. Bulli e 
unul dintre animalele de treabă de-aici. E un tovarăş bun 


și prieten pisicilor. E isteţ şi un spirit liber. Merge pe drumul lui 

şi face ce vrea. Bine, nu-i e mereu uşor, fiindcă trebuie să împartă 
grajdul cu bătrânul Wally, și ăsta nu e tocmai un geniu, dacă 
înţelegi ce vreau să spun. Dar pentru Bulli aş băga și mâna în foc. 

Râd bațjocoritor. 

— Vai de mine! Şi ce-ai spune dacă ți-aş zice că tocmai a 
pretins că șoarecii au răpit-o pe Odette? Şi că la voi există un fel 
de lege nescrisă cum că silozul ăla de orz e capitala şoarecilor şi 
e tabu pentru orice alte animale? Nu ţi se pare că e o poveste 
ciudată şi o nebunie completă? 

Aproape că pariez că Sir Toby o să râdă. Şi că o să râdă de 
mine mai ales, fiindcă am fost atât de prost să cad într-o 
asemenea capcană. Fiindcă am putut crede, fie şi pentru o 
secundă, că Bulli chiar a dat de urma lui Odette. Dar se întâmplă 
tocmai opusul. Sir Toby se strâmbă, de parcă tocmai ar fi muşcat 
dintr-o lămâie. 

— Văleu, înseamnă că e adevărat. 

— Ce? 

— Că şoarecii pornesc la luptă. 

— Pornesc la ce? 

— La luptă. N-ai auzit niciodată de răzbunarea șoarecilor? 
Despre revolta celor mici împotriva celor mari? De ziua 
răzbunării? De lupta pentru supremație? 

Nu pot decât să mă uit la el şi să mă întreb dacă nu cumva n-a 
inhalat prea mult praf din sala aia în care stă. Şi-a pierdut mai 
multe doage decât și-au pierdut caii ăia la un loc. 

— Trebuie să mă întorc la Kira. Poate că a găsit ea ceva între 


timp, îi explic eu şi dau să plec. 


87 


Ăştia de-aici sunt atât de trăzniţi, că te doare pe tine capul. 
Când am căutat prin casa vânătorului ăluia bărbos, am crezut că 
Sir Toby şi celelalte pisici sunt în regulă. Dar când mi se povestesc 
asemenea prostii, nu pot să le iau în serios. 

— Sunt sigur că sună ca o nebunie pentru tine, Winston 
Churchill. Acum mulți ani, când am părăsit oraşul, toate lucrurile 
de aici de la țară mi se păreau ciudate. Dar cum există reguli și la 
Oraş, aşa există și la țară. Doar că aici sunt altele. Şi una dintre 
ele tocmai a fost încălcată. Nu știu dacă a fost intenționat sau nu. 

Sir Toby a fost la origini o pisică de oraș? Deci așa se explică 
numele lui nobil și originea sa aristocratică. 

Dacă n-aş avea alte lucruri pe cap, atunci chiar aş vrea să ştiu 
mai bine cum a ajuns să plece de-acolo. Dar am alte griji acum și 
sunt uriaşe. 

— Deci tu îl crezi pe Bulli, conchid eu. Să zicem că e așa cum 
spui: ce propui să fac? 

Sir Toby îşi linge câteva secunde laba dreaptă din faţă, înainte 
să ridice privirea și să-mi ceară imposibilul: 

— Winston, nu văd decât o posibilitate. Trebuie să prinzi unul 
dintre şoareci şi să-l interoghezi. 

Eu? Să prind șoareci? EU?? 

Sir Toby probabil nu bănuiește că sunt un motan curajos şi 
nobil, care se învârte într-o societate aleasă şi care n-are nici în 
clin, nici în mânecă cu prinsul şoarecilor. De ce m-aş îndeletnici 
cu aşa ceva? E ceva neobişnuit pentru un motan așa arătos ca 
mine. Și oricum n-am nevoie, fiindcă Odette e cel mai bun 


vânător. 

— Deci, Winston, când treci la pândă? Și adu-ţi aminte că 
silozul e interzis. Altfel o să se lase cu vai şi-amar. 

Înghit în sec. Mai înghit în sec o dată. Şi încă de câteva ori, 
după care îmi dreg glasul. 

— În curând... în curând... 

Mai înainte ar trebui să mă antrenez puţin. 

— De ce în curând şi nu acum? mă întreabă Sir Toby direct. 

Bine, gata, trebuie să recunosc. La ce-mi foloseşte să mint? E 
vorba de Odette și dacă viaţa ei şi a copiilor noştri depinde de 
faptul că trebuie să învăţ să prind șoareci, atunci asta o să fac. 
Chiar așa! Eu, Winston Churchill, o să prind un şoarece şi-o să-l 
bag în sperieţi de n-o să mai ştie de el, până când îmi spune unde 
e Odette a mea. Asta fac. Garantat. Absolut. 

— Amo mică problemă, îi şoptesc eu lui Sir Toby. Eu... ăăă... 
eu nu prea ştiu cum să fac asta. 

— Ce anume? 

— Să prind şoareci. 

Sir Toby îşi ridică privirea şi-şi duce laba la frunte. 

— Doar nu vorbești serios! 

— Ba vorbesc serios. 

Sunt bucuros că am blana atât de groasă şi de deasă, încât nu 
se vede că m-am înroşit cu totul pe dedesubt. 


— Poate că ai putea să-mi arăţi... să mă înveţi...? 


Liber la vânat șoareci 


Nu pot. Pur şi simplu nu pot. Ziceţi-mi cm vreţi: molâu, ratat — 
dar nu pot la momentul decisiv să atac şi să-i dau cu laba în față 
unui şoarece mic şi firav. Și nici cu șoareci mari și grași nu pot. 
Nu pot să fac atâta rău unei alte creaturi, nu reuşesc. Bine, i-am 
dat una mai devreme poneiului Bulli, dar asta e tot ce pot face, 
şi-am făcut-o numai din cauza Kirei... În fine, Peterle și Sir Toby 
mă privesc cu un amestec de amuzament și furie. 

— Frate, frate, frate, miaună Peterle. De ce stai ca prostul? 
Ti-am explicat, nu poate să fie atât de greu. 

— Cred că nu mai are nicio șansă, clatină Toby din cap. Nu 
mai poate să învețe. I-am dat cinci ocazii separate şi mai că i-am 
pus şoarecii sub nas. Degeaba. Eu o şterg. Am lucruri mai bune 
de făcut decât să stau să-l dădăcesc pe motanul ăsta. 

Se întoarce să plece şi iese din hambarul în care mă chinui 
de-o veşnicie să prind șoareci. Şi Peterle îmi aruncă o ultimă 
privire supărată și porneşte spre sala de călărie. 

— Ce pierdere de timp, apucă să mai şoptească, după care 
dispare. 

Pierdere de timp. Foarte amuzant, ce să spun! 

Stau câteva momente singur, ascultând paiele foșnind ușor 
şi urmărind mișcările şi jocurile de umbră dintre scândurile 
podelei vechiului hambar. Se întâmplă exact cum au zis cei doi 
profesori ai mei. Dar oare există posibilitatea să prinzi un șoarece 
din ăsta mic fără să iei turbare? Oricum nu vreau să-i mănânc, 
ci doar să aflu unde e Odette. Şi de ce au răpit-o şoarecii. E total 
absurd. Pisicile prind șoareci, nu invers. 

Sunt un motan, chiar un motan mândru și frumos, și totuşi 
nu sunt în stare să prind şoareci. Dar situaţiile speciale cer măsuri 
speciale şi trebuie să știi cum să treci peste tine însuţi şi să faci 
imposibilul posibil. Aşa că o să prind un şobolan, și-o să-l prind 
viu şi nu pe jumătate mort, tocmai fiindcă vreau să aflu unde o 
ţin pe Odette. O s-o fac chiar... acum! 

Dar cum să încep? 

Bine, să zicem că mă pun la pândă. Stau nemișcat - sunt stană 
de piatră, cum s-ar spune. Respir foarte lent și încerc să nu fac 
mișcări bruște. 

Stau încordat până nu mai pot în colțul cel mai îndepărtat al 
hambarului de paie, după un stâlp, şi nu mă mişc din loc. Şi când 
o să văd un şoarece, sar imediat de-acolo şi-l înhaţ. 

Şi dacă îl bat până-n las pe jumătate mort? Nu, nu pot să fac 
așa ceva. Pur şi simplu nu pot. 

Winston, gândește-te la Odette. Gândeşte-te la pisoiași. Vrei 
să ajungă pe lume în captivitate doar pentru că tatăl lor, mândrul 
şi curajosul Winston Churchill, a fost prea papă-lapte ca să 


prindă un şoarece? 

Nu! Niciodată! 

Văd un şoarece. Trece foarte relaxat prin fața mea. Foarte 
nonșalant, nu bănuieşte nimic. Cu o încredere imensă, crezând 
că nu i se poate întâmpla nimic, fiindcă nu se vede niciun 
dușman pe nicăieri. 

De ce n-au putut Peterle şi Sir Toby să facă chestia asta în locul 
meu? În fine, înţeleg că au vrut să mă ajute, dar eu sunt de părere 
că pisicile ar trebui să facă ele însele lucruri pentru prieteni. 

— Cum o să-ţi poţi privi iubita în ochi după aceea, Winston? 
m-a întrebat Peterle. - 

Are dreptate, amândoi au dreptate. Trebuie s-o fac acum. 
Trebuie să uit de propriile traume și... 

Vâjjj! ies eu din spatele stâlpului și mă reped la șoarecele mic 
şi inocent. Îmi scot ghearele. Ies singure, de fapt. Dar nu e bine. 
Deloc! Adică, stai AŞA! Cu ghearele scoase sigur o să-i fac ceva 
bietului șoarece. 

Winston Churchill, vino-ţi în fire odată! Şoarecii de-aici nu 
pot să fie aşa mici și firavi, dacă au reușit ei să o prindă pe iubita 
ta gravidă și să o ţină cine ştie pe unde. Împotriva voinţei ei și ca 
să te îngrijorezi tu până când nu mai ştii de tine. 

ZDUP! se aude când cad cu toată greutatea corpului pe 
şoarece. Îl aud chițăind panicat şi mi se face milă. Nu-mi place. 
Nu-mi place deloc. Nu sunt un tip din ăsta vulgar. Sunt un finuț 
căruia nu-i place să vadă şoricei însângeraţi în labele sale delicate. 

— Îmi pare rău, nu vreau să te mănânc! Nu-ţi fie frică! 

Simt inima şoarecelui bătând ca nebuna sub mine. E de neîn- 


teles cum poate avea un şoarece aşa mic o inimă aşa zgomotoasă. 

— Eşti bine? întreb eu. 

DUMNEZEULE, cum ar putea să fie când o pisică de 
douăzeci și două de ori mai mare decât el îl ţine sub picior cu 
toată greutatea? Serios acuma, cine ar răspunde: „Fireşte, totul e 
bine, sunt foarte relaxat?“ 

Mă întorc ușor şi-mi îndoi spatele, apropiindu-mă cu botul 
de el. Şoricelul mă privește cu ochii cât cepele. 

Îl apuc uşor de blana de pe ceafă și-l trag într-o parte. Este 
complet nemişcat la mine-n gură. Atârnă ca un sac ud şi nu 
scoate niciun sunet. 

Vai, vai, l-am omo... Dar gândul e atât de înspăimântător 
pentru mine, că nici nu-l pot duce până la capăt. Nu merge. E 
imposibil. 

Mă grăbesc afară din hambar, traversez curtea ca să intru în 
conac, trec pe lângă câțiva nuntaşi, care se holbează la mine 
dezgustaţi — fireşte, un motan cu un şoarece pe jumătate mort în 
gură nu prea face impresie bună - și ajung în camera Kirei fără 
suflu. 

E goală - nici că se putea mai bine! Nu vreau s-o las pe Kira 
să înțeleagă că acuma am ajuns vânător şi mâncător de șoareci. 
Nu, asta ar arunca o lumină proastă asupra mea. Chiar dacă de 
când am venit aici la conac eu şi Kira n-am petrecut mult timp 
împreună, ceea ce e foarte atipic pentru noi şi nu se explică decât 
prin faptul că ea îşi pierde vremea pe la grajduri. În orice caz, 
dintre oameni ea este cea mai bună prietenă mea şi, sincer, așa 
aş vrea să rămână. Sigur ar şoca-o să mă vadă cu un şoarece pe 


jumătate mort în gură. 

Las șoarecele jos în culcușul moale al lui Odette și mă uit la 
el. 

Nu văd nicio rană pe el. Niciuna externă, cel puţin. Nu se vede 
nici sânge, nici vreun loc în care să aibă blana ruptă; n-are nici 
cea mai mică zgârietură. Ţine ochii larg deschiși şi inima îi bate 
nebunește. Deci încă trăiește și nici răni interne nu pare să aibă. 
Lucru care s-ar fi putut întâmpla, având în vedere că am sărit pe 
el cu toată greutatea. 

— Şoarece? Alo, şoarece! E totul bine? îl întreb îngrijorat. 

Șoarecele se uită neîncrezător la mine. 

— Chiar mă întrebi aşa ceva? 

Răsuflu ușurat. Trăieşte. Şi poate chiar să vorbească. Din 
fericire. 

— Da, fireşte, te întrebam serios. 

— Ce malefic ești, mă ceartă șoarecele. Este cel mai rău lucru 
de care am auzit vreodată. Am auzit de pisici care se joacă cu 
prada lor. Și din alea care-şi bagă colții în ea imediat. Pisici rele, 
cu labe urâte. Dar de pisici care să se arunce pe furiș asupra 
şoarecilor ca să-i întrebe după aceea dacă e totul bine, serios, ăsta 
este cel mai malefic lucru de care-am auzit până acum. 

Şoarecelui i-a sărit muștarul, e cât se poate de supărat. Aşa că 
trebuie să îndrept lucrurile. Nu pot să-l las să vorbească așa 
despre mine. 

— Nu vreau nici să mă joc cu tine până mori, nici să te 
mănânc. N-o să mă ating nici măcar de-un fir din blana ta. 
Nu-mi place mâncarea vie. Dimpotrivă. Vreau să aflu de la tine 


unde e prietena mea și mama copiilor mei. 

— Doar nu vorbeşti serios! 

— Arăt eu a motan care are chef de glume? 

Şoarecele dă din cap. 

— Nu, deloc. 

— Atunci sunt serios. Eu sunt Winston Churchill, iar prietena 
mea, Odette, o pisică albă ca zăpada şi frumoasă ca-n poveşti, 
care urmează să nască în orice moment, a fost răpită, după cât se 
pare, de tine și de tovarășii tăi și e ţinută prizonieră pe undeva. 
Dacă-mi spui unde e sau dacă faci cumva să o eliberezi, atunci 
n-o să păţeşti nimic. 

Şoarecele se gândeşte. Îmi dau seama de asta fiindcă tocmai 
şi-a încrețit fruntea. 

— Şi dacă nu vreau? 

Adică? Vrea să negocieze cu mine în situaţia lui? 

— Atunci o să te dau celorlalte pisici din curte, care sigur s-ar 
bucura de o gustare de după-amiază. 

E drept că a fost o amenințare cam lipsită de eleganță şi nici 
n-am spus-o serios, dar n-am de gând să mă las dus de nas de un 
şoarece. 

— Foarte bine, îmi zice șoarecele imediat. Avem aceeași 
problemă. Pe mine mă cheamă Fred - am fost tată de mai multe 
ori până acum. 

Fred. Pare de treabă. Iar faptul că e tată stabilește un fel de 
legătură între noi. 

— Fred, înseamnă că poți să-mi înţelegi disperarea. M-am 
îmbolnăvit de grijă pentru Odette şi ştiu că şoarecii au de-a face 


cu dispariţia ei. Aşa că fii bun şi spune-mi unde au ascuns-o. 


Fred ridică din umeri. 

— Am auzit ceva, dar trebuie să mă crezi că n-am avut nimic 
de-a face cu asta. Sunt tată şi soţ și nu locuiesc aici la curte. Sunt 
şoarece de câmp şi nu voiam decât să iau puţin orz pentru copii. 
Dacă pot, atunci caut să nu mă pun în pericol, fiindcă vreau 
să-mi văd copiii crescând mari. Chestia asta alți șoareci au 
făcut-o. Dar au un motiv pentru ce-au făcut cu pisica albă, care 
probabil e într-adevăr Odette a ta. 

— Și de unde știi tu toate astea, dacă n-ai nimic de-a face cu 
ei? - 

Nu sunt sigur că pot să am încredere în el. Îmi lasă impresia 
cum că ar fi de cuvânt şi chiar arată a șoarece de câmp. Deşi 
trebuie să recunosc că n-am mai văzut niciodată un şoarece de 
câmp. Dar aşa îmi închipui că arată. Foarte câmpenesc și 
cumva... ca și cum ar trăi în natură. 

— Am un auz foarte bun şi oricum toată lumea știe că există 
discordie între pisicile și şoarecii de la curte. Are ceva de-a face 
cu zonele protejate. O înțelegere străveche între șoareci și pisici, 
dar care a fost încălcată de pisici de-a lungul timpului. Șoarecii 
vor să se răzbune acum pentru asta și presupun că le prinde bine 
să aibă o pisică drept ostatic. Cel puţin aşa se spune peste tot. 

Ostatic? Odette este un ostatic? Într-o luptă teritorială dintre 
şoareci şi pisici? Iubita şi biata mea Odette! 

Am venit aici la țară ca să ne aducem copiii pe lume departe 
de gălăgia orașului şi am nimerit în mijlocul unei lupte între 
șoareci și pisici. Nu pricep. 


— 'Trebuie să-mi arăţi unde o ţin pe Odette, îi zic eu lui Fred. 

Te implor, dacă îți pasă cât de puţin de familiile tinere, atunci o 
să îmi arăţi ascunzătoarea. 

Nasul lui Fred zvâcneşte cu sălbăticie şi-i face mustăţile să 
freamăte. 

— O să dau şi eu în bucluc dacă fac asta. Închipuie-ţi dacă află 
şoarecii de curte că te-am condus la ascunzătoare. S-a zis cu 
mine. Îţi dai seama. Şi cine ar mai avea atunci grijă de puii mei? 

Trag adânc aer în piept. Recunosc că nu sunt în apele mele. 

— Fred, te plac. Nu mi-am imaginat niciodată că o să-i spun 
aşa ceva unui şoarece, dar eşti de treabă. Aşa că m-ar durea şi pe 
mine dacă ar trebui să-ţi fac rău. 

— Deci mă şantajezi? chițăie Fred, fără să-i vină să creadă. 

— N-o fac pentru că vreau, dar nu-mi laşi nicio alternativă. 
Așa că ori mă duci de bunăvoie la Odette, ori mă sileşti să... 

Fred mă întrerupe cu un alt chițăit. 

— Bine, bine, dar facem așa: îţi arăt direcția în care trebuie 
s-o iei şi apoi îmi văd de drum. Şi dacă o să te întrebe cineva 
vreodată dacă mă cunoști sau dacă am schimbat vreo vorbă, o să 
negi totul. S-a făcut? 

S-a făcut! Logic. Şi oricum, cine m-ar crede dacă le-aș spune 
că am vorbit cu un şoarece și că am căzut la înțelegere? Pe toate 


sardinele nenorocite din lume, nici măcar moș Ene. 


La bine și la rău 


— Winston, ce faci acolo? Ai prins ctimva un şoarece? 

Kira se holbează la mine, uluită. Pe toate tartinele cu ton! A 
reuşit să ne descopere. Și nu prea pare să fie binedispusă ci... 
severă. Bine, poate că are de-a face şi cu faptul că e îmbrăcată 
altfel decât de obicei. Nu poartă blugi și teniși, ci cămaşă și fustă. 
Şi își ține părul sus. Da, asta e: arată mai severă pentru că s-a gătit 
pentru nuntă. Eu mă fac că plouă și-l mângâi pe Fred pe spate 
cu ghearele trase, ca să vadă că n-am de gând să-i fac rău. 

— Încetează imediat să mai loveşti bietul şoarece! strigă ea. 
Pisică rea! 

Bine, nu e de la haine atunci - pur și simplu e prost dispusă. 
Mă apucă de ceafă și mă trage departe de Fred. Au! Doar nu sunt 
câine! Fred chițăie, de parcă ar suferi de niște dureri îngrozitoare. 
Stai așa! Mă întorc spre el şi-l sâsâi. 

— Nu te mai preface că ţi-am făcut rău! Dacă îţi închipui că 
spectacolul ăsta o să te scape de înţelegerea noastră, te înșeli. O 
să-i explic Kirei imediat cum stă treaba. 


Fred nu mai chițăie. În schimb, râde de mine. 

— Cum să nu! Un motan îi explică unei fete că s-a înţeles cu 
un şoarece ca să scape altă pisică ținută prizonieră de neamul 
şoricesc. Ce tot bălmăjeşti acolo? 

Miau! Ce obrăznicie! Şi eu care-mi făceam griji ca nu cumva 
să-l rănesc pe puturosul ăsta. Pe scândura mea de ascuțit ghearele, 
dacă-l mai prind o dată, n-o să-l mai menajez. 

Mă eliberez din strânsoarea Kirei, îi cad la picioare şi mă pun 
să miaun acuzator. Arăt tot timpul spre Fred și sper să se vadă că 
sunt foarte indignat. Kira și eu suntem fraţi de suflet, așa că sper 
să înțeleagă că mă plâng de ceva aici. 

Kira se încruntă. 

— Ce vrei să spui? Că nu i-ai făcut nimic şoarecelui? 

Miaun ceva mai supărat. Kira zâmbeşte. 

— Nu mai spune! Şoarecele ţi-a făcut ţie rău? Atunci retrag 
ce-am spus. 

Fred se freacă la ochi. 

— Nu se poate așa ceva?! Chiar te înțelege! Nebunie! 

— Doar ce ţi-am spus. Şi dacă Winston Churchill spune ceva, 
atunci vorbeşte serios. 

— În regulă, șefule! murmură Fred și se aşază din nou pe 
pernă. 

Bun băiat! Kira mă mângâie ușor pe cap și se duce la culcușul 
lui Odette pentru a-l privi pe Fred mai îndeaproape. 

— Bine, Winston, dar eu tot n-am înţeles ce ai de gând cu 
prietenul tău, șoarecele. 

Mă gândesc. Cum să-i explic eu prezența lui Fred aici fără ca 


ea să-l dea afară pe ușă? Dacă-mi scapă acum, n-o să-l mai găsesc 

niciodată. Şi dacă nu-l găsesc pe el, n-o mai găsesc nici pe Odette. 

Ia să vedem: ce motiv aş putea să am ca să-l ţin pe Fred în 
cameră? Asta e! Celelalte pisici! 

Cum Kira iubeşte mult animalele, sigur n-ar vrea ca celelalte 
pisici să-l vâneze pe bietul Fred. Dacă-i explic că Fred e rănit şi 
că l-am adus aici ca să-l ocrotesc până se face bine, atunci sigur 
o să-l lase aici. Așa că păşesc spre culcuș, arăt cu mâna spre dosul 
lui Fred și încep să miaun cu jale. 

— Haide, Fred, prefă-te că te dor picioarele din spate în aşa 
hal că nici nu mai poţi să fugi, îi propun eu partenerului meu 
şoricesc. 

— À? Da de ce? 

— Nu mai pune întrebări! Fă-o! îi ordon. 

Nasul lui ascuţit zvâcneşte de câteva ori, după care se ridică 
ușor de pe perne și şchioapătă de ţi se topeşte inima. 

— O, nu! strigă Kira. Bietul animal! Abia dacă poate să 
meargă. 

Bagă mâna în coș și-l ridică pe Fred cu multă grijă. După ochii 
lui holbaţi, îmi dau seama că i se pare înspăimântător să fie ţinut 
în mână de un om. Nu e de mirare, șoarecii de câmp nu trec prin 
așa ceva în fiecare zi. 

— Ajutor! urlă Fred și arată ca și cum s-ar pregăti să sară din 
mâna ei în orice secundă. 

— Stai calm, tovarăşe! Kira nu-ți face nimic. Vrea să vadă ce 
ai, aşa că prefă-te că te doare ceva. 

Ca la un ordin, Fred îşi lasă capul în jos şi-şi târăşte picioarele 


din spate, începând să chițăie. 

— Biet şoricel mic! Ce ţi s-a întâmplat? 

Şi acum intervin eu: sar de colo colo prin fața Kirei, scuip și 
mă lupt cu un dușman invizibil. Este o luptă sălbatică, brutală, 
măcar atâta se înţelege. 

— Bine, Winston. Vrei să-mi spui că șoarecele a fost într-o 
luptă? Cu cine? 

Scuip şi mai tare, sar ca sălbaticul şi-mi scot ghearele, pe care 
apoi le îndrept spre Fred, cu labele întinse. 

— Cu alte pisici? Pisicile din curte l-au vânat? 

Bingo! O sută de puncte! Dau din cap şi miaun. 

— O, nu! Micuţul! Și tu l-ai adus în siguranță, nu? 

Dau iar din cap. 

— Bine, atunci e mai bine ca şoarecele să rămână aici când 
coborâm noi. | 

Ia stai puţin! Că trebuie să cobor sunt de acord! Dar nu cu 
Kira! Vreau'să cobor cu Fred, ca s-o caut pe Odette. Mă pun în 
fund şi o privesc pe Kira îmbufnat. Își dă seama imediat că planul 
ei nu prea îmi convine. 

— Winston, deci nu vrei să vii? Nunta trebuie să înceapă din 
clipă în clipă. Nu vrei să vezi cum se căsătoresc Werner şi mama? 

Pare cu adevărat dezamăgită. Vai, dar ce să fac? 

— E din cauza lui Odette? Îți faci griji că încă n-am găsit-o? 
Îţi promit c-o s-o găsim. Dar nunta asta este o ocazie foarte 
specială pentru mama. Şi pentru mine la fel. O să fim o familie 
adevărată. Te rog, Winston, trebuie să vii. 

Miau, bine. Dacă-mi vorbeşte aşa, n-am cum s-o refuz. Îi 


arunc o privire lui Fred. 

— Ai auzit ce-a zis, tovarășe. Trebuie să merg cu ea. Dar îţi 
promit că mă grăbesc. 

— O, nu! Și eu ar trebui să te aştept aici? Doar nu vorbeşti 
serios! 

— Îmi pare rău, dar n-am ce face. 

Mustaţa lui Fred începe să tremure. Nu de bucurie, asta e clar. 

— Trebuie să ajung acasă! Să nu te-aştepți să mă găseşti aici 
când te-ntorci. Am și eu nevastă şi copii. 

Nu prea cred. Nu aşa ne-am înțeles. Înțelegerea rămâne 
înţelegere. Ridic laba şi ating piciorul Kirei, ca să-i fac semn spre 
Fred. 

— Vrei să spui că şoarecele nu e în siguranţă aici fără tine? 
întreabă Kira. Da, poate că ai dreptate. Stai așa. 

Se uită prin cameră, după care se duce la o banchetă de lângă 
pat, pe care stă geamantanul, şi-l deschide. 

— Încă mai am cutia de carton de la pantofii pe care i-am 
cumpărat special pentru nuntă. Șoricelul poate să stea în ea până 
ne întoarcem noi. 

— Ce? NU! În niciun caz! strigă Fred. 

Însă Kira n-are cum să-l înțeleagă. Ia șoarecele care se zbate, 
îl aşază în cutie şi-i pune capacul. 

— Aşa o să fii în siguranță. 

După care așază cutia pe raftul de cărți şi pune câteva cărți 
peste capac. 


— Haide, Winston, nu vreau să pierdem ceva! 

— Dragi miri, dragă Anna, dragă Werner, încep cu un 
fragment din Biblie care ne vorbeşte despre miracolul care ne-a 
adus pe noi aici astăzi, despre miracolul care v-a adus pe voi 


împreună. Este vorba despre miracolul iubirii. 


Și chiar dacă mi-aş împărţi toată averea pentru hrana săracilor 
și n-aş avea dragoste, nu-mi foloseşte la nimic. 
Dragostea este îndelung răbdătoare, 

este plină de bunătate, 

dragostea nu pizmuieşte, 

dragostea nu se laudă, 

nu se bucură de nelegiuire, ci se bucură de adevăr, 
acoperă totul, 

crede totul, 

nădăjduieşte totul, 

suferă totul. 


Dragostea nu va pieri niciodată. 


Simone își opreşte pentru câteva momente predica și se uită 
în jur. Babușca deja plânge de emoție, a scos o batistă şi încearcă 
să se şteargă la ochi fără să-și ia rimelul. Şi doamna Hagedorn 
pare foarte impresionată — deşi nu știu dacă nu e cumva din cauza 


faptului că şi-a auzit fata ţinând predica așa de frumos. Beate, în 

schimb, stă lângă soţul ei și cască din când în când. Sau îşi dă ochii 
peste cap când o aude pe Simone invocând iubirea. Nu pare să 
creadă prea mult în sentimentul ăsta; trebuie să fie trist pentru ea. 
Dac-aş putea, aş vărsa și eu câteva lacrimi. Mai ales că mă gândesc 
tot timpul la Odette. Pe care o iubesc ca pe ochii din cap. În orice 
caz, Simone ar putea pomeni că iubirea este un lucru important 
și pentru animale. Cel puţin pentru pisici. Nu vreau să vorbesc 
despre câini. Cine ştie ce-o fi important în viață pentru ăia? 

În timp ce eu mă gândeam la dragostea dintre pisici, câini și 
alte creaturi, Simone pare să fi trecut la altă temă. Acum s-a 
aşezat chiar în faţa lui Werner şi a Annei și le vorbeşte amân- 
durora pe un ton foarte serios. Nu, de fapt, le pune niște întrebări. 
Mai întâi se întoarce spre Werner, pe care şi de la cinci metri 
depărtare pot să-l văd cât e de agitat. E alb la față ca varul, trece 
de la palid la foarte palid, dar poate că asta e pentru că și-a strâns 
papionul ăla prea tare la gât. Şi Anna poartă ceva deosebit: o 
rochie albă, foarte lungă, ale cărei poale ating pământul. Pare 
nepractic, dar foarte frumos. 

— Werner Alexander Hagedorn, vrei să o iei de soție pe Anna 
Kovalenko, pe care ţi-o încredințează Dumnezeu, și juri să o 
iubeşti și s-o respecţi ca pe-o nevastă şi să trăiţi împreună în legea 
Domnului - la bine și la rău — până când moartea vă va despărți? 
Răspunde: Da, aşa să-mi ajute Dumnezeu. 

Werner înghite în sec şi răspunde cu o voce răgușită: 

— Da, așa să-mi ajute Dumnezeu. 

Acum Simone se întoarce spre Anna. 


— Şi tu, Anna Kovalenko, vrei să-l iei de soț pe Werner 


104 


Hagedorn, pe care ţi-l încredințează Dumnezeu, și juri să îl 
iubeşti și s-l respecţi ca pe-un soț şi să trăiţi împreună în legea 
Domnului - la bine şi la rău — până când moartea vă va despărţi? 
Răspunde: Da, așa să-mi ajute Dumnezeu. 

Anna trage aer în piept și apoi spune cu o voce puternică: 

— Da, așa să-mi ajute Dumnezeu. 

Werner, care adineaori părea la fel de înfricoşat ca Fred când 
aterizasem eu deasupra lui, ridică acum mâinile în aer și strigă 
„Yes!“; oaspeţii aplaudă, Kira mă ia în braţe și mă strânge la piept, 
babuşca jeleşte ca un copil mic şi chiar și Beate se încumetă să 
zâmbească. În fine, se pare că interviul ăsta scurt a fost cea mai 
importantă parte a întregii poveşti. 

— Staţi! Staţi, iubiţilor! intervine însă Simone. Încă nu am 
terminat! Cine are inelele? 

— Eu, zice Roland, fratele lui Werner și soțul demn de 
compătimit al lui Beate. 

Se ridică de pe scaun, vine în față și-i dă lui Simone o cutiuță 
pe care ea o deschide cu grijă. Acolo se văd două inele; unul din 
ele sclipește foarte frumos. 

— Acum faceți schimb de inele. 

Gata, acum am priceput. Când oamenii se căsătoresc, se 
însemnează unul pe celălalt cu câte un inel. Lucru foarte practic, 
de altfel, fiindcă așa văd ceilalți oameni că un bărbat sau o femeie 
aparţine altcuiva. E ca atunci când le pui cipuri pisicilor, ca să 
poată fi găsite mai repede dacă se pierd cumva. Numai că cipul 
nu străluceşte așa frumos ca inelul ăsta pe care Werner i-l dă 


Annei chiar acum. 

După ce se termină toată chestia asta cu inelele, Simone le 
zâmbeşte încurajator amândurora. 

— Acum vă rog să vă dați mâinile. 

Werner ia mâna Annei într-a lui şi văd că tremură uşor. Acum 
şi Simone își pune amândouă mâinile încetișor peste ale lor şi, 
ridicând privirea spre oaspeţi, spune: 

— Ce Dumnezeu a unit să nu mai despartă niciun om. 

După care face o scurtă pauză, zâmbeşte şi-l înghiontește pe 
fratele ei. 

— Gata, Werner! Poţi să săruți mireasa! 

Lui Werner nu trebuie să i se spună de două ori - în strigătele 
oaspeţilor, o strânge pe Anna în braţe și o sărută îndelung. Sfântă 


sardină, incitante mai sunt și căsătoriile astea! 


Şi-acum mergem 
în subteran! 


— Frate, d2 mult ţi-a mai luat, chițăie Fred de îndată 
ce ridic capacul cutiei. Încă puţin şi m-aş fi sufocat. 

— Îmi pare rău. 

Exagerează când spune că s-ar fi sufocat. În cutie ar mai fi 
încăput încă șaisprezece d-alde Fred, aşa că era oxigen cât pentru 
șaptesprezece şoareci. Dar nu vreau acum să fiu penibil și să-i țin 
o lecţie de fizică. De fapt, abia dacă mai am răbdare şi vreau să 
trecem direct la treaba asta cu Odette. 

— Familia mea umană sărbătoreşte o nuntă şi tocmai au avut 
cununia. N-am putut să plec mai repede. Kira s-ar fi supărat pe 
mine. Şi Werner la fel. Poate şi Anna... 

Fred mă priveşte nedumerit, încrețindu-şi nasul. 

— Adică familia ta umană este mai importantă pentru tine 
decât Odette şi puii tăi nenăscuţi? 

Ce? Prostii! Salată de macrou! 

— De fapt, n-a trecut nicio secundă în care să nu mă gândesc 
la Odette și la copii, mă apăr eu. Nicio sutime de secundă! 


Fred dă ochii peste cap. 

— Cum spui tu. Eu nu pot să zic decât că pe mine nici sfârşitul 
lumii, darămite o nuntă, nu m-ar fi oprit să-i salvez pe Elisa mea 
şi copiii, dacă trebuiau să fie salvați. 

Prostul! De ce încearcă el să mă facă să mă simt nevinovat? 
Oricum e inutil, pentru că deja mă simt vinovat de multă vreme. 

— În fine. 

Îmi îndrept spatele şi-mi înalt capul. 

— Am avut motivele mele! Dar acum m-am întors şi te rog 
să-mi arăţi unde o ţin şoarecii prizonieră pe Odette. 

Am zis să nu mai pierd timpul cu Fred discutând la nesfârşit 
aceeași problemă, ci să trec la treabă. 

El păşeşte afară din cameră şi eu în urma lui. Când suntem 
aproape de uşa de la intrare, îmi dau seama că încă se săr- 
bătorește nunta. 

Beate sigur ar face o criză de isterie şi ar urla la unison cu 
doamna Hagedorn dacă l-ar vedea pe Fred. Şi atunci Werner s-ar 
simți responsabil să prindă șoarecele. I-ar putea da prin cap - 
având în vedere cât de agitat e cu toată căsătoria asta. Abia dacă-l 
mai poți recunoaște, așa de emoţionat e. 

— STAI! strig eu la Fred. Mai bine s-o luăm prin spate. 

Fred se opreşte, se întoarce spre mine și-mi zice: 

— Ţi-e cumva rușine să fii văzut cu mine? 

Poftim? Ce mai e și cu întrebarea asta? N-a spus el singur că 
trebuie să evităm să fim văzuţi împreună? Pe toate bucăţile de 
hering, să mai înțeleagă cineva şoarecii! 

— Nu e vorba de ruşine, îi explic eu limpede, chiar dacă 


întrebarea mi se pare inutilă şi complet pe lângă. Mai degrabă nu 

vreau să atrag atenţia asupra ta şi, implicit, şi asupra mea. Vreau 
doar s-o caut, s-o găsesc şi s-o eliberez pe Odette. 

Lucru care ar dura infinit mai mult dacă, aşa cum am spus, mul- 
țimea de petrecăreţi ar vedea un șoarece cu o pisică în urma lui. 

Fred dă din cap gânditor. 

— Poate că ai dreptate... recunoaște el într-un sfârșit și por- 
neşte spre intrarea din spate. 

Străbate conacul cu viteza fulgerului. Eu mă ţin după el. 
Porneşte în fugă spre siloz. 

Aşa deci, înseamnă că Odette e ascunsă pe acolo pe undeva. 
Deşi mă gândesc că am căutat-o până şi în cel mai mic ungher 
și-n cea mai mică gaură. 

— E în siloz? 

— Nu! Dar am nevoie mai întâi de o mică porţie de ovăz. Mor 
de foame, răspunde el. 

Nici nu termină bine de vorbit, că se și duce în siloz să 
mănânce. Se îndoapă ca un hamster care se pregăteşte pentru 
hibernare. În câteva secunde, e de două ori mai mare ca înainte. 
Nu pot decât să fiu uimit. Și să-mi zic: Sfântă scândură de ascuţit 
ghearele, sper să nu plesnească înainte s-o găsim pe Odette. 

— Fred, nu vreau să te grăbesc, dar... 

— HAP! HAP! HAP! 

Ăăă... şoarecele tocmai a râgâit. Nu mai pricep nimic. Ce 
maniere! Ceea ce-mi aminteşte iar de țăranii ăștia de aici. Sunt 
cam neciopliţi. Aşa spusese şi doamna Hagedorn mai devreme. 
Deși eu sunt rareori de acord cu mama lui Werner. Dar vorba 


aia: excepţiile confirmă regula. 

În cele din urmă, șoarecele e sătul şi porneşte la drum. Mă ţin 
după el. 

— Trebuie să merg repede să duc niște mâncare acasă, îmi 
spune Fred brusc și o ia la dreapta. Altfel iar o să se supere Elisa 
pe mine fiindcă cei mici n-o să mai poată dormi de foame. 

Ce? Acuma facem o vizită şi familiei? Nu prea cred. Doar nu 
e serios! 

— Fred, trebuie să-ți amintesc din nou de înțelegerea noastră? 
întreb eu pe un ton amenințător. 

— Nu! răspunde el şi pornește cu paşi mici spre câmp. 

Alo! Mai e mult? Sunt sigur că iubita mea nu e ascunsă pe-aici, 
pe câmpuri şi pășuni. 

— Fred, trebuie să mă duci pe loc la Odette! strig eu supărat. 

Fred merge mai departe, de parcă nici n-aș fi strigat la el. 
Supărat din cale-afară. 

Se vede că nu merge așa. Mă reped la el și mă pregătesc să-i 
dau una peste cap cu laba stângă, ca să-i arăt cât de serioasă e 
amenințarea mea. Dar nu mai apuc. 

POC! şoarecele dispare. Pur şi simplu. Parcă l-a înghițit 
pământul. 

Pe toate piftiile de heringi! Fred m-a păcălit. Nici în vis nu-i 
dăduse prin cap să mă ducă la ascunzătoarea lui Odette. A venit 
intenționat pe câmpul ăsta și apoi s-a furişat în prima groapă. Și 
eu, prostul de mine, am avut încredere în el. Sunt orb şi prost. 
Trebuie s-o recunosc. 

Orb şi prost. 


— Fred, serios, eşti cel mai șiret şoarece pe care l-am întâlnit 


110 


vreodată, strig eu furios și dezamăgit. Dar gândește-te că în viață 
te întâlneşti întotdeauna de două ori cu cineva. Asta se aplică și 
pisicilor şi șoarecilor. 

— De ce te burzuluiești așa? aud brusc de undeva din spate. 

Mă întorc repede şi mă holbez în doi ochi mici. Sunt ai lui 
Fred? Pe tot heringul prăjit din lume, toți şoarecii ăştia arată la 
fel. 

— Fred? Tu eşti? întreb eu nesigur. 

— Fireşte... Doar nu crezi că ţi-a ieșit lisus în cale în formă 
de şoarece. 

Dau din cap. Sunt lipsit de cuvinte. 

— Şi de ce ţipi ca sălbaticul și cu atâta furie? Vrei să se tre- 
zească micuţii mei și să se întoarcă în pat toată noaptea? 

— Eu... ăăă... 

— Tu... ăăă? 

— Credeam c-ai șters-o. Că m-ai păcălit. 

Fred face ochii mari. 

— Ce? Cum de ţi-ai închipuit că aș face un lucru așa de 
necinstit? Sunt un șoarece care se ţine de cuvânt. Şi dacă am făcut 
o înțelegere, atunci o respect. 

Fred e chiar supărat și mie mi se face puţin rușine. 

— Îmi pare rău, nu prea am avut de-a face cu șoarecii, încerc 
eu să mă apăr. 

— Las-o baltă! spune Fred. Important e că puii mei au ce să 
mănânce și că nevastă-mea e bucuroasă şi mulțumită. Acum 
să ne îngrijim ca şi în familia Churchill să existe un final fericit. 


Îmi face cu ochiul și o ia din loc. 

Se duce direct înspre siloz, şi chiar dacă mi-am propus să am 
încredere în el, toată chestia asta mi se pare puțin ciudată. 

— lar mergem la siloz? 

— Nu. 

— Atunci unde? 

Fred se oprește. 

— Încolo. 

— Încotro? 

Freud arată spre un capac de canalizare. 

— Asta e intrarea în vechea rețea de canalizare, în care 
şoarecii, din câte-am auzit, e posibil s-o fi ascuns pe doamna ta. 

— Acolo... acolo jos? şoptesc eu îngrijorat. 

Biata Odette! Fred dă din cap că da. 

— Eu unul n-am fost niciodată jos, dar am auzit că pe undeva 
prin culoarele alea întortocheate ale canalizării s-ar afla o 
adevărată închisoare. 

Mai arată odată spre capac şi-mi face semn. 

— Eu o să plec acum, Winston. Mi-am îndeplinit partea mea 
de înțelegere și te-am adus aproape de ascunzătoare. 

Fred se întoarce în loc și se pregăteşte să plece. 

— Nu! Stai! Așteaptă! Cum ar trebui să ajung acolo jos? Poate 
că tu ai loc prin găurile alea mici din capac, dar eu în niciun caz. 

Fred se dă într-o parte și arată spre o conductă care iese din 
pământ. 

— Pe-aici ajungi înăuntru. Te-am dus la canal ca să-ţi arăt cât 
de adânc e. 


Asta mă linişteşte, ce să mai! 

— Mulţumesc, şoptesc eu şi dispar repede pe conductă. 

Deodată, în jurul meu se face întuneric şi umed. După nici 
câțiva metri, încep să înţeleg că n-o să găsesc niciodată drumul 
cel bun. Coridoare nesfârşite pornesc în multe direcţii din 
conducta principală. E ca un labirint subteran. Dacă mă rătăcesc 
aici, nu mai găsesc niciodată drumul înapoi. Şi nici pe Odette. 

Nu, așa nu merge. Am nevoie de cineva. Cineva care ştie ce 
să facă în canalele astea şi care să aibă un simţ al orientării de 
nota zece. Cineva ca Fred! 

Alerg înapoi și mă năpustesc ca un fulger afară din conductă. 
Sper să nu fi apucat să se întoarcă în casa lui de sub pământ. 

Dar am noroc. Îl găsesc pe Fred tot în dreptul conductei, 
privindu-mă cu ochi holbați. 

— Hopa, ai găsit-o deja? 

Trag adânc aer în piept. 

— Nu. Şi nici n-o să reuşesc dacă nu mă ajuţi. Nu pot să fac 
nimic acolo jos fără cineva ca tine. Fred, serios, trebuie să mă 
ajuţi. Trebuie să vii cu mine s-o căutăm pe Odette, încerc eu să-l 
conving. 

— Prietene, dacă vreunul dintre șoareci mă vede cu tine acolo 
Jos, s-a zis cu mine. 

Mă uit la el mut. 

— Şi ce-o să spună copiii tăi când o să afle că ai fost prea leneș 
ca să ajuţi o familie la nevoie? 

Fred rămâne o clipă pe gânduri. 

— În primul rând, nu e adevărat și, în al doilea rând, de unde 


ar putea să afle? 

Mă uit în ochii lui. 

— Aş putea să le spun pisicilor din curte şi ele sigur o să se 
îngrijească la orice ocazie ca cineva din cercul unui şoarece pe 
nume Fred să afle că lui i-a fost indiferent că o pisică nevinovată 
de oraș și-a adus pe lume și mai nevinovaţii ei puişori într-o reţea 
de canalizare și că i-a crescut acolo. Copiii tăi crezi c-o să fie 
mândri de tăticul lor? 

— Eşti o pisică vicleană de oraș, îmi spune Fred şi-mi face 
semn să-l urmez. 

În curând suntem iarăşi în canalizare, luând-o când la stânga, 
când la dreapta. După câțiva pași, am pierdut deja direcţia. 
Din când în când dăm peste şoareci care se plimbă pe-acolo. 
Câteodată reușim să ne ascundem în ultima secundă, înainte ca 
vreun şoarece gras să dea peste noi. Fred e îngrijorat că am putea 
fi văzuţi împreună, iar eu - că s-ar putea să n-o găsim pe Odette. 

Situaţia mi se pare tot mai lipsită de speranță şi nu mai pot 
spune dacă am petrecut minute, ore sau zile întregi aici jos. 
Deodată, îl aud pe Fred. 

— Sunt sigur că asta e temniţa în care o țin prizonieră pe 
Odette a ta. 

Tresar ca electrocutat. Mă reped pe lângă Fred și mă strecor 
printr-o deschizătură îngustă în întunericul de pe partea cealaltă. 
O s-o văd pe Odette, o s-o eliberez! Şi dacă pentru asta trebuie 
să mă transform într-un vânător de șoareci, atunci o s-o fac. Sunt 
atât de supărat că-mi țin biata şi nevinovata iubită într-o temniță 
întunecată şi umedă, încât aș putea să explodez de furie și de 


poftă de răzbunare. 

— Odette! strig eu. Rezistă! Vin! 

Dar, vai, viața mea, Odette nu mai e aici. Nu MAL e. 

Chiar dacă sunt copleşit de dezamăgire, încă-i pot simți 
mirosul. L-aş recunoaște oriunde, chiar și dintre milioane de 
mirosuri. 

— E acolo? întreabă Fred. 

— Nu, răspund eu decepționat. Dar a fost aici. Totul miroase 
a ea şi, dacă nu mă înșel, văd pe jos câteva dintre firele ei de păr 
albe și minunate. 

Sfântă sardină, oare am ajuns prea târziu? Ce-au făcut șoarecii 


ăştia perfizi cu Odette a mea? 


Spectacol cu pisici 


impotriva voinței mele 


La întoarcere, abia dacă mă pot stăpâni. Ce mi-ar plăcea să 
culc la pământ următorul şoarece care-mi iese în cale! Fireşte că 
nu pe Fred - dar orice alt șoarece trebuie să se dea din calea mea. 
Oricum, Fred e cel care mă trage repede în câte o ascunzătoare 
de fiecare dată când e cât pe-aci să dăm nas în nas cu vreunul 
dintre tovarăşii săi. Îmi vine să crăp. 

— Winston, înțeleg că ești dezamăgit, dar dacă o să tot umbli 
așa neatent prin canalele astea, o să fim descoperiţi înainte să 
ajungem la ieşire, încearcă Fred să mă liniștească. 

Dar de fapt nu face decât să mă enerveze și mai tare. 

— Nu sunt dezamăgit, sunt disperat! Este o diferență URIAȘĂ 
între ele! scuip eu spre micul şoarece, care, de frică, se dă înapoi 
cu jumătate de metru. 

— Uau, bine! Acum liniştește-te, n-am ce face dacă n-am 
găsit-o pe Odette. Poate că a reuşit să fugă şi când ajungi acasă o 
s-o găsești în culcuşul ei moale, aşteptându-te. 

Da, da, cine să creadă una ca asta? Dar nu cred că Odette a 


dispărut de pe fața pământului. Cred că rozătoarele astea oribile 

au dus-o într-un alt loc. Acum întrebarea e: unde anume? 

— Fred, trebuie să-mi spui cine se află în spatele trebii ăsteia. 
Cine e liderul bandei? Trebuie să-l găsesc imediat. 

Şoricelul ridică din umeri cu regret. Sau bănuiesc că asta face, 
fiindcă nu văd prea bine în întunericul ăsta. 

— Nu prea ştiu. Ca şoarece de câmp, n-am fost băgat în treaba 
asta. Am auzit numai zvonuri. Șoarecii și pisicile şi-au împărțit 
curtea. Atâta vreme cât fiecare rămâne pe teritoriul lui, nu e nicio 
problemă. Dacă niciun şoarece nu apare în conac, atunci oamenii 
sunt mulțumiți şi hrănesc pisicile. Dacă nicio pisică nu intră în 
siloz, atunci șoarecii sunt mulțumiți şi mănâncă pe săturate. Este 
o situaţie din care câștigă toată lumea. Sau mai bine spus că ERA o 
situaţie din care câştiga toată lumea. Până când cine ştie ce idiot 
n-a mai respectat pactul şi s-a ales praful de tot. 

Oftează. lar mie mi se învârte capul. Un lucru nu pot să 
înţeleg: ce vor șoarecii de la Odette? Sigur n-are nimic de-a face 
cu toată treaba asta. 

— Fred, dac-aş putea vorbi cu cineva care e băgat mai bine în 
treaba asta... doar să vorbesc, nu să-l mănânc, promit. 

— Şi ce-o să rezolvi? Că nici aşa n-o s-o primeşti pe Odette 
înapoi. 

— Ba da, sunt sigur. Cearta asta dintre șoareci şi pisici este 
cheia spre eliberarea lui Odette. Cine a răpit-o o să vrea ceva de 
la pisici. Și vreau să ştiu ce anume. Și dacă primeşte ce vrea, 
atunci o să-i dea drumul lui Odette. 

Fred dă din cap. 


— Poate că ai dreptate. Dar tot nu pot să te ajut. Dacă se află 

că am ajutat o pisică, sunt terminat. Îmi pare rău! Te scot afară, 
dar apoi merg la familia mea. 

Firește, cum să nu. E important ca el să ajungă la ai lui. Ce se 
întâmplă cu ai mei nu-l mai interesează. Mergem unul după altul 
în tăcere până când ajungem iar la ieșirea din canalizare. Ne 
cățărăm afară și apoi mai stăm o vreme unul în fața altuia. 

— Da... păi... îţi doresc mult succes. Trebuie să plec, îmi 
spune Fred, scoțându-se din situaţia neplăcută. 

Se întoarce cu spatele și dispare imediat în întuneric. 


Rămâne în urma lui o pisică singură și fără noroc. 

— Winston, unde-ai fost? Te-am căutat peste tot. Şi şoricelul 
ăla a dispărut şi el. 

Kira pare foarte îngrijorată când mă găseşte în fața conacului. 
Renunţ să-i mai explic ce s-a întâmplat. N-ar rezolva nimic. În 
schimb, intru cu ea în casă, însoțiți de o muzică gălăgioasă. 
Zgomotul vine din grădina din spatele sălii încăpătoare în care s-au 
căsătorit Werner și Simone. Uşile mari sunt ținute deschise ca să 
se poată ieși din cameră direct în grădină. Pe gazon cineva a ridicat 
o chestie care, de departe, seamănă cu pianul din apartamentul 
nostru din Hamburg. Are clape albe și negre, dar este mult mai 
mic și e așezat pe un soi de suport de călcat rufe. Interesant. 

Un individ apasă cu pasiune pe clape, cântând și din gură, în 


vreme ce o parte din oaspeţi încep să danseze. Werner o ţine pe 

Anna bine în braţe şi se învârte cu ea pe acordurile melodiei; 
amândoi par foarte fericiți. Chiar și babușca și Balotelli se mișcă 
grațios prin grădină, deşi aici babușca pare să fie cea care 
conduce. 

Mă așez la marginea gazonului şi privesc spectacolul. De câte 
ori văd mirii îmi simt inima mai grea. Oare o s-o mai văd pe 
iubita mea Odette vreodată? 

— Winston, în sfârșit! 

O'Nelly apare și ea lângă mine. 

— Ai găsit-o pe Odette? Cum îi merge? 

Dau trist din cap. 

— Nu. Nici urmă de ea. 

— Oh, dear, behăie O'Nelly. Este îngrozitor. 

— Da, este. Deşi „nici urmă“ nu e tocmai corect. Cel puţin 
bănuiesc cine s-ar putea ascunde în spatele întregii tărășenii. Și 
nu e vânătorul. 

— Nu? mă întreabă capra, făcând ochii mari. Şi-atunci cine e? 

Trag aer în piept şi-i spun în șoaptă. 

— Sunt şoarecii. 

— Äää? 

— Sunt șoarecii, repet eu și de data asta O'Nelly răspunde cu 
un behăit de uimire. 

— Şoarecii? Vrei să spui indivizii ăștia gri-bruni care sunt de 
douăzeci de ori mai mici decât Odette? 

— Exact. Cred că au răpit-o pe Odette ca să-și asigure teri- 
toriul din silozul de ovăz. 


O'Nelly mă priveşte neîncrezătoare. 

— Winston, ţi-a căzut ceva în cap când ţi-ai căutat prietena? 
Sau poate grija pentru Odette te-a înnebunit cu totul? 

Pufnesc nervos printre mustăți. 

— Deloc, draga mea! Dar am căutat prin curtea astea nenorocită 
sub fiecare piatră. Şi am trecut prin lucruri pe care nici nu le-ai crede 
dacă ți le-aș spune. Să spunem doar că ceva e în neregulă cu șoarecii 
de-aici. Dar nici pisicile nu sunt normale - cred că și ele sunt 
implicate cumva. Așa că am nevoie de cineva care să mă ajute să-mi 
dau seama ce se întâmplă cu ei. Ce zici, O Nelly? Vrei să mă ajuţi? 

Capra ezită. i 

— Te-aș ajuta cu plăcere, dar urmează spectacolul chiar acum, 
iar numărul meu e atracția serii. Dansez pe frânghia suspendată. 
Nu trebuie să ratezi aşa ceva, în niciun caz. 

Cred că n-am auzit bine. Eu vreau să o găsesc pe Odette şi 
capra asta bătrână vrea să stau să-i văd numărul? Incredibil! 

— Se pare că nu m-ai înţeles, răspund eu sever. Pentru mine 
e o chestie de viață și de moarte. Dacă tu o să dansezi sau nu pe 
frânghie mă interesează foarte puţin. 

O'Nelly dă din coadă şi mă priveşte fără să priceapă. 

— Pe Odette putem să o căutăm și mai târziu. 

Aș vrea să-i spun caprei ăsteia proaste ce părere am despre ea, 
dar chiar atunci apare Balotelli. Dă entuziasmat din braţe şi vrea 
ca O' Nelly să-l urmeze. 

— Andiamo, andiamo’, hai mai repede. Totul e pe poziţii şi 


oaspeţii așteaptă spectacolul meu meraviglioso. 


1 „Să mergem, să mergem“ (în it. în original). 

Şi cum O'Nelly nu pleacă imediat, Balotelli dă cu ochii şi de 
mine. 

— A, Winston, foarte bine. Vrei să faci şi tu parte din 
spectacol? Mai ştii ce echipă grozavă am făcut în Luna Park? 
Îţi aminteşti? 

Dacă-mi amintesc? Am participat la spectacolul ăla împotriva 
voinţei mele, fiindcă mă confundase cu motanul lui, Bartolomeu. 
Nu știu despre ce echipă grozavă vorbeşte, eu unul am fost 
şantajat. În plus, mi-am și pârlit coada când am sărit prin 
anvelopele alea în flăcări. În fine, am reușit în cele din urmă, prin 
anchetele mele inteligente sub acoperire, să prind o bandă de hoți 
din Luna Park. Dar ce-a fost a fost şi n-am deloc de gând să revin 
în lumea spectacolelor. 

În loc să vadă că mă întorc cu spatele și că-l refuz, 
îndreptându-mă în altă parte, Balotelli mă ia pur şi simplu în 
braţe, mă așază pe spatele lui O'Nelly şi-i dă caprei o palmă peste 
fund. Speriată, ea face un pas în față şi deodată ne pomenim în 
faţa publicului, care începe imediat să aplaude. Anna și Werner 
ies în față din mulțime, iar Werner mă mângâie pe cap. 

— Winston, prietene! Mă bucur mult că ai pregătit ceva 
pentru nunta noastră. 

Chiar şi Anna dă din cap şi radiază de bucurie; amândoi sunt 
uimiți şi ard de nerăbdare să vadă numărul. 

Ce prostie! Cum mai ies din asta acum? Sunt atât de nervos 
că nimeni nu mă ajută să o caut pe Odette — dar cum aș putea 
să-l supăr pe Werner al meu la nunta lui? Nu pot să-mi calc pe 
inimă. 

— Bine, O'Nelly, îi șoptesc eu caprei la ureche. Fac un număr 
cu tine, dar dup-aia trebuie să plec. Spune-mi ce trebuie să fac. 

O'Nelly behăie bucuroasă. 

— That’s the spirit” Foarte bine, Winston! Rolul tău e destul 
de ușor: indiferent ce fac eu, tu trebuie să rămâi în spinarea mea. 
Cu bătrânul Bartolomeu numărul ăsta iese bine mereu. 

Bine. Ce poate să facă boşorogul ăla de Bartolomeu o să pot 
și eu cu ușurință. O'Nelly pornește și Balotelli face un anunţ cu 
voce tare. 

— Doamnelor și domnilor, ladies and gentlemen, signore e 
signori, bine aţi venit la grandiosul meu spectacol, pe care-l 
organizăm în cinstea frumoșilor miri, Anna şi Werner. Începem 
imediat cu unul dintre numele noastre cele mai populare: capra 
O'Nelly şi faimosul motan Winston vor face echilibristică pe 
coardă şi apoi vor încerca un salto mortale. 

Salto mortale sună amuzant. Ce-o mai fi și asta? Balotelli sigur 
exagerează, ca de obicei. Eu am văzut deja numărul lui O'Nelly 
în Luna Park. Coarda era suspendată la jumătate de metru 
deasupra pământului şi saltul nu era decât o mică săritură la 
sfârșit. Nu e un lucru despre care să merite să vorbeşti, dar 
probabil că merge ca distracţie la o petrecere de nuntă. 

— Prea onorat public, vă rugăm să ne acordaţi toată atenţia 
dumneavoastră. 

Balotelli înaintează ceva mai mult în grădină şi chiar atunci 


se aprind două lumini. Oaspeţii scot „Aaa“-uri și „Uuu“-uri şi, 


„Aşa te vreau!“ (în engl. în original). 

în vreme ce eu încă mă întreb ce-ar fi putut să-i uimească atâta, 
îmi cade şi mie privirea pe copacii luminaţi de lămpi. Pe copacii 
lumi naţi şi foarte înalți. Pe copacii luminaţi și foarte înalţi, între 
ale căror coroane şi mai înalte se întinde coarda. 

Aoleu, alo? E aproape la cinci metri înălțime! Dacă o să cădem 
de-acolo o să ne rupem fiecare oscior. Doar nu vorbeşte serios!? 

— Prea stimate public, în italiană spunem salto mortale când 
vrem să spunem „saltul morții“, fiindcă e atât de molto pericoloso, 
atât de periculos. O'Nelly şi Winston îndrăznesc acum să facă 
acest număr foarte periculos al mersului pe coardă şi de-acolo 
de sus îşi vor face saltul și mai periculos. 

Mulțimea șușotește. Eu simt leşinul în oase. Nu vreau să fac 
un salt al morții de pe spinarea unei capre! De ce? Tocmai ce 
urmează să fiu tată și o să fiu responsabil pentru şase micuţi. Nu 
pot să fac față la așa ceva acum! 

— O'Nelly, îi zic. Stai puţin, vreau să cobor. Voi faceţi-vă 
spectacolul, eu merg s-o caut pe Odette. 

— Haide, Winston, nu te mai poţi eschiva acum! O să vezi 
că-ţi place, really! Un salt de-acolo de sus se simte minunat. Nu 
mi-am pierdut niciodată echilibrul la numărul asta, promit. Tu 
vezi să rămâi pe mine, n-o să ţi se întâmple nimic. Și apoi toată 
lumea o să te ajute, fiindcă o să fii un hero, un erou, da? 

— Nu ştiu ce să zic. N-am timp deloc de asemenea trăsnăi. 

— Hai. N-ai văzut cât de bucuroasă părea Anna? Și oricum 
Balotelli a pus între copaci bazinele alea cu apă de la numărul 
câinilor. Deci chiar dacă se întâmplă ceva - şi n-o să se întâmple -, 


atunci aterizezi în apă. 

O'Nelly se îndreaptă spre unul dintre copaci. Abia acum văd 
că acolo se află un soi de coș de rufe cu o sfoară înfășurată în 
jurul unui troliu. Așa urmează să ajungem la coardă. Bărbatul 
care a cântat ceva mai înainte apasă pe câteva clape și obține un 
soi de bătaie de tambur. O'Nelly se urcă în coș, iar Balotelli ne 
trage sus. Ajunsă sus, O'Nelly sare pe o platformă fixată între 
crengi. Fondul muzical devine tot mai dramatic; închid ochii și 
sper să ajungem imediat pe platforma din partea cealaltă. 

— O'Nelly mai durează mult chestia asta? o întreb. Nu prea 
mi-e bine aici sus. ” 

— Nu te îngrijora. Am trecut deja de jumătate. Număr până 
la trei, după care fac un salt. Prinde-te bine de mine. 

Zis şi făcut. 

— Unu, doi, trei, strigă O'Nelly, iar eu îmi bag ghearele în 
spatele ei cât pot de bine. 

Poate că un pic prea bine. Fiindcă O'Nelly tresare, scoate un 
țipăt ascuţit și face un salt atât de uriaș, încât, oricât de mult aş 
vrea, nu mă mai pot ţine bine. Sunt aruncat în aer și văd în cădere 
că O'Nelly şi-a găsit din nou echilibrul și stă bine pe coardă. Din 
păcate, asta nu-mi foloseşte la nimic, fiindcă eu tot în cădere sunt. 
Aterizez cu un PLEOSC uriaș în bazinul de apă dintre copaci. 
Sunt ud leoarcă. E complet nedemn pentru un motan. 

Pentru început, publicul tace. După care izbucnește un râset * 
zgomotos şi toată lumea aplaudă. 

— Winston, pisica zburătoare, grohăie Beate. Şi eu care 
credeam că pisicilor le e frică de apă. Oricum, măcar nu m-am 


mai făcut leoarcă de data asta. 

Da, super. Cu apa şiroindu-mi din blană, mă ridic în bazin și 
mă uit în jur. Kira stă lângă Anna şi Werner. Chiar și ea pare să 
fi râs. Oricum, nu pare preocupată să mă întrebe cum mă simt. 
Şi asta deși ştie cât de mult urăsc apa. Mă duc până la ea şi mă 
scutur de apă chiar la picioarele ei, pentru ca stropii de apă să-i 
zboare în față. 

— Bleah, Winston! strigă ea. Ai grijă! Rochia mea frumoasă! 
Mi-am făcut-o special pentru nunta asta! Ce-ai pățit? Chiar vrei 
să-mi strici seara asta! Pisică rea! 

Pisică rea? Eu? Nu. Pisică tristă. Așa da. Pisică singură. Şi aşa. 
Şi mai ales: pisică dezamăgită. Eu unul m-am cărat de aici. Să 
petreacă fără mine. Și, fără să-i mai arunc Kirei şi celorlalți 


oaspeți o singură privire măcar, părăsesc grădina şi intru în casă. 


Nu te poți baza pe camarazi. 


Dar pe ponei... 


e 


VIAA 


O secundă dacă aș mai fi stat acolo, aş fi explodat ca un balon, 
bubuind în toate părţile. Că doamnei Hagedorn, Beatei și chiar 
și babușcăi nu prea le pasă de dispariţia lui Odette, asta aș fi putut 
bănui. Înţeleg şi că Werner şi Anna sunt ocupați să zâmbească la 
aparat, să taie tortul. Dar Kira... nu, nu pot să cred că a uitat de 
Odette şi de puişorii noştri, sau şi mai rău: că n-a uitat, dar că 
alte lucruri i se par mai importante. 

Aşa că, negru de supărare și îngrijorat, am luat următoarea 
decizie: o pisică trebuie să-şi vadă singură de problemele ei. 

O să-l prind acum pe conducătorul bandei de şobolani şi-o 
să-l scutur până când o să-mi spună unde e Odette. La nevoie, 
o să-i arăt și ce înseamnă să ai gheare. Tocană de iepure la con- 
servă! Sunt disperat, iar dacă cineva (un motan) e disperat, atunci 
trebuie să facă (motanul) chiar și imposibilul şi chiar și ceea ce 
nu-i place (motanului) să facă fiindcă detestă violenţa. 

Şi cu asta BASTA! 
Pornesc în galop spre siloz. Mă așez în cea mai bună poziție 


de pândă şi aștept. 

Din păcate, nu se întâmplă nimic vreme de o veșnicie. Mai 
aştept. Dar tot nimic. Nici măcar o albină nu trece pe-acolo 
bâzâind. Nu zboară niciun fluture, nu se târăşte niciun gândac. 

Aştept răbdător. 

Dar oare are sens ce fac? Hmmm, mai devreme sau mai târziu, 
un șoarece tot trebuie să părăsească silozul ăsta. 

Şi dacă nu? Nu pot rămâne aici la nesfârșit. Mâine dimineaţă 
trebuie să mergem înapoi la Hamburg. Mâine după-amiază o să 
fie totul împachetat și sfârșitul ăsta de săptămână la țară și nunta 
de vis o să fie de domeniul trecutului. 

Fireşte că nu vreau să mă întorc acasă fără Odette. Niciodată. 
Dar treptat, aşteptarea mea aici pare să fie fără speranță. Nu se 
vede niciun șoarece, nu se mișcă nimic. Totul este tăcut. 

Apropo de tăcere: poate că ar trebui să merg într-un alt loc și 
să aflu mai întâi de ce vor şoarecii răzbunare și de ce au luat 
prizonieră o pisică nevinovată și neimplicată în toată treaba asta. 

Exact, asta e calea care duce la Odette. Şi cine ar putea să-mi 
dea cele mai bune răspunsuri în privinţa asta? Fireşte că pisicile. 

Mă duc iute la sala de călărie şi ajung la fix. Sir Toby şi Peterle 
se plimbă plictisiţi pe o tribună îngustă care înconjoară pista. E 
destul de întuneric înăuntru, dar i-am recunoscut uşor cu ochii 
mei de șoim. 

— Mă bucur că am dat peste voi, miaun eu agitat. Trebuie să 
aflu neapărat care sunt motivele care-au dus la cearta asta cu 
șoarecii. 

Sir Toby se strâmbă într-un mod ciudat în vreme ce Peterle se 


preface că are heringi în urechi. 

— Alo, m-aţi auzit? 

Sir Toby își linge laba stângă, iar Peterle se întoarce la dreapta 
şi-mi arată astfel fundul lui mare şi negru. 

Pe scândura mea de ascuţit ghearele, ăștia n-aud nimic sau ce 
e cu tăcerea asta asurzitoare? 

— Sir Toby? Peterle? Nu puteţi să-mi răspundeţi? Ce e cu 
tăcerea asta? 

Sir Toby încetează să se mai lingă şi îmi aruncă o privire 
impenetrabilă. , 

— Chestiuni interne... miaună el, evitând subiectul. 

— Cum? 

Sir Toby pare să aibă de gând să-şi continue linsul intensiv, 
dar eu sar într-o parte şi mă aşez drept în fața lui. 

Privindu-l în ochi, îi spun: 

— Nu te mai învârti atâta în jurul cozii şi zi-mi care e pro- 
blema. Lasă abureala cu problemele interne, fiindcă e vorba de 
prietena mea și de mama copiilor mei - ea e victima aici. Aşa că 
vorbeşte, Sir Toby! 

— Îmi pare rău, dar nu prea ştiu despre ce vorbeşti, îmi 
răspunde el obraznic, clătinând din cap. 

Trag aer în piept enervat. 

— Ce? Chiar crezi că sunt așa de prost, că poți să mă duci cu 
zăhărelul? 

Peterle o şterge şi Sir Toby se pregăteşte să o ia după el. 

Dar nu merge aşa cu Winston Churchill. Asta să fie clar. 

— Stați! Rămânețţi aici! Amândoi! strig eu şi-i sar lui Peterle 


drept în față. Vreau să ştiu! Acum! Imediat! 

— Întreabă şoarecii, murmură Peterle, eschivându-se. 

— Ce să fac? 

— Să întrebi şoarecii. Doar ei ţi-au luat-o pe Odette, nu noi. 

Cât mă învârt eu în jurul lor, Peterle se repede prin stânga mea 
afară din sală. Mă uit în urma lui mut şi-l pierd pe Sir Toby din 
ochi pentru o secundă. El, pe care îl credeam un motan onorabil, 
se foloseşte de momentul ăsta și o ia prin dreapta mea, părăsind 
la rându-i sala. 

— Nu-mi vine să cred! strig eu după ei. Sunteţi o ruşine 
pentru neamul pisicilor. Ruşine! În vecii vecilor! 

Dar niciunul dintre ei nu dă doi bani pe indignarea mea și 
dispar amândoi în spatele grajdurilor. 

Mă gândesc dacă să-i urmăresc. Mă gândesc atât de mult, 
încât până la urmă îmi dau seama că ei știau de la bun început 
ce s-a întâmplat aici. Îmi vine să urlu. DA! Mai întâi o caută 
împreună cu mine pe Odette, ba chiar scotocesc prin coliba aia 
veche a vânătorului, şi-n tot timpul ăsta ştiau bine că Odette a 


fost răpită de şoareci. Ce nemernici! Oribili şi mincinoşi! 


w 


Cu toate astea, nu mă țin după ei. N-o să-mi spună adevărul. 
Şi chiar dacă îi iau mai tare, tot n-o să-mi zică. Dar oare ce crimă 
au comis pisicile astea împotriva şoarecilor, dacă nu doar că au 
provocat un război cu ei, dar le e și foarte ruşine de chestia asta? 


Am nevoie de răspunsuri. Neapărat. Dar de la cine? Cine-mi 

poate spune ce se întâmplă aici pentru ca în sfârşit s-o pot găsi şi 
elibera pe Odette? 

— Ihhhhhaaahah! se aude din grajdul de lângă mine. 
Vihahhahahaaaahha! 

Doamne, caii ăştia, pe toate deschizătoarele de conservă, nu-i 
suport şi pace! La urma urmei, nu sunt tocmai nevinovaţi pentru 
ce i s-a întâmplat lui Odette. Dacă Kira nu ar fi umblat atâta pe 
la ei, atunci... 

„Winston, încetează“, mă cert singur. „Nu mai are rost să te 
gândeşti la tot felul de lucruri și să te superi din cauza lor. Trebuie 
să treci la treabă.“ 

— Brrr, hei, Winston, ţi-ai găsit prietena? 

Bulli stă acum la gardul țarcului şi se uită la mine cu niște ochi 
cât cepele. 

— Arăt ca şi cum aş fi găsit-o? răspund eu morocănos. 

— De ce eşti îmbufnat, motanule de oraș? i-am făcut eu ceva? 

Nimic! Dimpotrivă, a încercat să mă ajute s-o caut pe Odette. 

Mă apropii de el încetişor. Sar grațios pe gard şi-l cercetez cu 
privirea. Sunt caii chiar atât de proşti şi de needucaţi pe cât îi cred 
eu? Pentru că se lasă înhămaţi și înşeuaţi și pentru că se lasă 
călăriți prin sala aia de câte un om care nu e nici pe departe la fel 
de puternic ca ei? 

— Bulli, o să te întreb direct şi fără ocolișuri. Ştii cumva de la 
ce s-a pornit toată cearta asta între pisici şi șoareci? 

Bine, să fiu sincer, nu mă aştept la cine ştie ce răspuns. Cel 
puţin nu la unul care m-ar putea ajuta. Dar se ştie că speranța 
moare ultima. 

— Da, fireşte. Toată lumea ştie, spune Bulli. Chiar şi Wally. Şi 
pot să-ţi spun că el e destul de greu de cap. 

Înghit în sec. 

— Şi nu vrei să-mi spui? aud eu o voce pierită, care seamănă 
cu a mea. 

Având în vedere că a ieşit din gura mea, mie trebuie să-mi 
aparțină. 

Bulli încuviinţează. 

— Dacă te ajută să-ţi găseşti prietena, fireşte, îmi zice el. 

Îl privesc, așteptând. Are de gând să-mi zică? Îmi spune ceva? 
Văleleu, ce sfârșit de săptămână provincial, nebun şi neplăcut a 
mai fost şi ăsta! 

— Bulli, ai de gând să-mi spui? îl mai întreb eu o dată. Acum? 

Bulli suflă iar stropi pe nas. Câţiva dintre ei îmi cad direct pe 
frunte, dar îmi păstrez cumpătul — cel puţin pe dinafară. Poneiul 
trebuie să vorbească, trebuie! Acum! 

— Acum mulți, mulţi ani, când bunica Gertrude, bunica lui 
Schulze-Naumann, era încă o fetiță... 

Încep să-mi fac griji că poneiul ăsta crede că e vreme de povești. 

— Bulli, îl întrerup eu cam lipsit de eleganță. Ai putea să treci 
direct la subiect? 

Bulli îşi umflă nările. 

— Chiar asta făceam. Dar dacă nu vrei să auzi povestea, atunci 
mai am şi alte lucruri de făcut cu timpul meu. 

Drace! Acum s-a supărat poneiul. Dacă nu repar situaţia 
repede, atunci o să-mi întoarcă dosul de tot şi o să ştiu la fel de 


puţine lucruri ca înainte. 

— Nu asta voiam să spun, Bulli, serios. Doar că îmi fac griji 
pentru Odette și pentru pisoiaşi şi mi se pare că nimeni nu se 
sinchisește de soarta prietenei mele. Nici măcar oamenii mei, Kira 
şi Werner și Anna, pe care eu îi plac și care şi ei mă plac, și pe 
Odette la fel — sau cel puţin așa credeam până de curând. În orice 
caz, porcăria ăsta de nuntă li se pare de o mie de ori mai 
importantă decât Odette şi decât pisoiaşii, iar asta a reușit să mă... 

— ...Înfurie, îmi ia Bulli vorba din gură. Să ştii că te înțeleg 
foarte bine. Și pe mine m-ar enerva. Și m-ar răni. Absolut. Dar 
poate că ei cred că iubita ta s-a dus printr-un ungher pe undeva, 
ca să nască în pace. Toate pisicile fac asta pe-aici și bănuiesc că 
oamenii tăi nu sunt prost intenţionaţi. Se gândesc că ești tu prea 
stresat și că ea n-are de fapt nimic. Am auzit-o pe Kira spunându-i 
ceva de genul ăsta lui Lucas. 

— Da? întreb eu mirat. 

Bulli încuviințează. 

— Ei nu înțeleg panica ta fiindcă niciunul nu bănuiește că 
Odette ar fi în pericol. 

— Dar... 

Rămân mască. De obicei, comunicarea dintre mine și Kira 
merge foarte bine. Şi oricum ea m-a ajutat s-o caut pe Odette la 
început. De ce crede dintr-odată că sunt nebun şi că bat câmpii 
când spun că Odette e în pericol? 

— Când vorbeau, a venit la ei domnul Schulze-Naumann. Fl 
i-a spus Kirei că e perfect normal și că s-a ascuns pe undeva ca 
să nască. Toate pisicile fac asta. Kira a fost uşurată și spunea că o 


să aibă grijă ca Odette să aibă parte de pace. 

Deci aşa. De-asta m-a luat cu ea la cununie şi mi-a zis să vin 
şi la masă şi la celelalte lucruri? Kira voia să mă ţină cu ea ca să 
nu stau pe capul lui Odette acum când sunt cu nervii la pământ. 
Nu era rău intenţionată. 

Simt că mă cuprinde un val de căldură când îmi dau seama 
că nu mai trebuie să fiu supărat pe Kira. Dar gândurile mele se 
întorc spre Odette. 

— Așa, zi-mi ce s-a întâmplat când bunica Gertrude era fetiță, 
îi cer eu lui Bulli să-şi continue povestea. 

Bulli suflă iar pe nas şi-şi goneşte o muscă enervantă de pe 
grumaz înainte să continue. 

— În curte, până în momentul ăla, domnise un haos total. 
Erau toți împotriva tuturor. Dar apoi a venit pe aici un vânător 
sinistru, care a pus ochii mai ales pe pisicile din curte. Unele chiar 
i-au căzut victime, a fost urât. La început șoarecii au fost fericiţi, 
dar apoi omul s-a apucat să-i vâneze și pe ei. Într-un sfârșit, era 
limpede pentru amândouă taberele că nu i-ar fi putut rezista 
vânătorului ăstuia decât împreună și numai aşa au reușit să 
alunge licheaua. Așa s-a ajuns la înțelegerea teritorială, care a 
durat multă, multă vreme. 

Bulli trage aer în piept, iar eu profit de pauză ca să-i pun o 
întrebare. 

— Şi n-are ceva de-a face cu vânătorul ăsta care a încercat 
recent să-i împuște pe Pat şi Pataşon? 

Bulli scutură din cap. 

— Așa s-ar părea. Dar nu ştiu exact. Pisicile au anulat pactul 


teritorial. Tocmai de-aia atacă şoarecii acum. 

— Şi Odette a mea, biată şi inocentă, a căzut ostatic, răspund 
eu. 

Bulli încuviinţează. 

— Aşa se pare, din păcate. 

— Şi acum? îl întreb eu pe poneiul ăsta negru cu ochi ca de 
mărgele. Ai idee ce-aș putea face ca s-o eliberez pe Odette din 
prizonieratul şoarecilor? 

Bulli dă din cap că da. 

— Da, trebuie să convingi pisicile să-şi ceară scuze în fața 
şoarecilor, ca să alunge vânătorul ăla a doua oară și apoi să-şi 
reînnoiască pactul. 

— Şi crezi că ar elibera-o pe Odette? 

Bulli încuviinţează din cap. 

— Sunt sigur, fără discuţie. 


Bine, şi cum ar trebui să fac eu chestia asta, mă rog? 


Un prieten, un bun prieten... 


ÎI găsesc pe Sir Toby acolo unde pare că-și petrece majoritatea 


vieții sale provinciale: în spatele sălii de călărie. Stă pe-acolo și 
se uită în gol. 

— Sir Toby, mă bucur că te-am găsit. Trebuie să vorbesc cu 
tine! încep eu imediat să-i spun motivul vizitei mele. 

În cuvinte puţine, dar precise, îi spun ce-am aflat de la Bulli și 
la început îi propun să înceteze această sfadă cu șoarecii de curte, 
cerându-și scuze. Dar decât să fi sperat că bătrânul ăsta o să fie 
de acord, mai bine m-aș fi mușcat de coadă. 

— Nici gând, Winston Churchill, din marele oraş Hamburg! 
se răsteşte el la mine grobian. 

Nu ştiu ce are a face locul din care vin cu rugămintea pe care 
tocmai am făcut-o, dar zic să nu întreb. Sunt într-o situaţie 
disperată. Numai de-asta îmi permit să-l implor. 

— Sir Toby, te rog, dacă nu pentru mine - ceea ce pot înţelege -, 
fă-o atunci pentru Odette şi pisoiaşii noștri. Niciunul dintre ei 
n-are de-a face cu sfada voastră şi chiar este nedrept ca iubita 


mea să sufere pentru asta. 

Sir Toby vrea să plece, dar cu un salt elegant mă aşez iar în 
faţa lui. 

— Nu pleci nicăieri! 

Sfinte macrou, nu mai am timp de aşa ceva. Mai ales că 
mă tem că Odette a născut deja puii - în captivitate, singură 
singurică, Şi de ce se întâmplă toate astea? Din cauza unei dispute 
între pisicile de curte și șoareci, cu care noi n-avem nimic de-a 
face. 

— Sir Toby, eu am încercat cu vorba bună, ba chiar te-am 
implorat. Dar ajunge! Acuma te duci la tovarășii tăi şi rezolvaţi 
chestia asta cu șoarecii... Altfel... Altfel... 

Altfel ce? îmi vine mie în minte apoi. Ce-i fac dacă nu face 
ce-i cer? 

— Bine, o să mă gândesc, spune el într-un final. 

Să se gândească este un pas în direcția cea bună. Numai că 
pentru mine, în situaţia în care mă aflu, e totuși unul prea mic. 

— Aştept, miaun eu şi-l sfredelesc cu privirea, ca să pun 
presiune pe el. 

Sir Toby clatină din cap. 

— Să ştii că nu merge dacă te holbezi tot timpul la mine! 

Mă întorc cu spatele. Dar numai pentru câteva clipe. Apoi 
revin în poziția inițială. 

— Gata? 

Sir 'Toby oftează enervat. 

— Nu, nici măcar n-am început. 

Sfântă sardină, cum poți să fii atât de încet la minte? Mai ales 


când pretinzi că te tragi dintr-o familie foarte inteligentă şi de 

primă clasă. Ca să fiu sincer, un singur lucru e aristocratic la 
Sir Toby: Sir-ulul ăla din faţa numelui. În rest, e o pisică de țară. 
Dar trebuie să mă abţin și să nu-l supăr. Altfel, n-o să mă aleg cu 
nimic din gânditul lui - măcar atât am aflat până acuma despre 
individul ăsta neîngrijit. 

De undeva din depărtare, se aude un bufnet. Tresar speriat în 
vreme ce Sir Toby sare ca mușcat de șarpe. 

— Stai! Rămâi aici! strig eu după el tocmai când se aude o 
bubuitură care-ţi sparge timpanele. 

Este limpede ca o conservă de ton că aia e împușcătura unei 
arme de vânătoare. Şi ştiu şi cine împușcă pe afară. Dar nu mi-e 
frică. Cel puţin nu pentru Odette, fiindcă ea nu era nicăieri în 
şandramaua aia căruia vânătorul ăsta nemernic îi zice casă. 

În plus, am aflat între timp că șoarecii sunt cei care o țin 
prizonieră pe iubita inimii mele. Şi tocmai ce eram pe punctul să 
fac cumva să o eliberez. Numai că, din păcate, Sir Toby a profitat 
de acest moment de neatențţie ca să se facă nevăzut. 

Mare deschizător de conserve, nici n-am văzut în ce direcție 
a luat-o. Numai praful pe care l-a lăsat în urmă îl mai văd, fiindcă 
a dispărut în fugă. 

Multă vreme umblu prin curte și-l caut pe Sir Toby și pe 
celelalte pisici. Dar parcă le-a înghiţit pe toate pământul. 

Vânătorul s-a pus iar pe împuşcat. Oricât de supărat aș fi 
pe cele patru pisici, sper totuși să nu fi împușcat pe vreuna. 

Dacă n-aş fi prea ocupat să o salvez pe minunata mea de 
Odette, atunci m-aș ocupa de idiotul ăsta și l-aș lipsi pe veci 


de cheful de vânătoare. Mi-ar da mie ceva prin cap. 

Dar nu am prea mult timp la dispoziţie și mă scot din minți 
căutările astea fără succes, să nu mai spun de discuţiile nesfârşite 
cu pisici, ponei şi șoareci, fiindcă până acum nimic, dar absolut 
nimic n-a mers. 

Recapitulez în minte seara asta şi mi se opresc gândurile 
asupra lui Fred. Bulli crede că soluţia e la pisici în situaţia asta, și 
anume că trebuie să-și ceară scuze de la șoareci, care astfel i-ar 
da drumul lui Odette. Dar am vorbit destul cu Sir Toby şi n-a 
arătat nici cel mai mic semn că ar fi dispus să facă aşa ceva. Deci 
cu pisicile am ajuns într-o fundătură. 

Dar Fred... 

Tresar ca electrocutat. Ştiu în sfârşit ce-am de făcut. 

O iau din loc, încărcat de energie până-n vârful cozii. 
Traversez curtea în fugă, o iau pe lângă sala de călărie şi siloz, 
trec de primele câmpuri şi ajung la marginea terenului agricol 
unde se află casa lui Fred şi a familiei sale. 

— Fred! Freeed! Am nevoie neapărat de ajutorul tău, miaun 
eu atât de tare, că se aude împrejur cale de şapte ogoare. 

— Fred! leşi afară! Jur că o să urlu aici afară până când o să 
audă toate pisicile din apropiere şi o să știe unde locuieşti. Așa 
că ieși din bârlog, altfel... 

— Încetează, chițăie el în şoaptă lângă mine. Nu mai striga! 
Sau chiar vrei să ştie toată lumea unde stau? 

Încuviinţez din cap. 

— Exact cum ţi-am spus! Dacă nu mă ajuţi, atunci în curând 
o să vină toate pisicile încoace, îl ameninţ eu din nou. 


Fred intră în panică și face tot felul de tumbe printre brazde. 

— Ce... ce mai vrei de la mine? strigă el. Credeam că 
drumurile noastre s-au despărțit când tu... 

— Uită de asta! îl întrerup eu. Odette tot dispărută e şi eu am 
făcut tot posibilul să dau de urma ei! Dar am ajuns la capătul 
răbdării, aşa că o să mă duci la șeful ăsta al bandei șoarecilor. 
IMEDIAT! 

Fred trage aer în piept. 

— Niciodată! Dacă fac asta, s-a zis cu mine. Nu te poţi pune 
cu banda șoarecilor din curte. Şi cu atât mai puţin cu şeful lor. 

Îl ţintuiesc cu privirea. 

— Nu, Fred, dacă nu faci în următoarele secunde ce-ţi spun, 
atunci s-a zis cu tine. 

— Cum așa, o să mă mănânci? 

Dau din cap că da. Deși bănuiesc că mi-ar lua ceva să mă 
conving s-o fac. Dar sunt gata să-mi scot ghearele şi să-i trag o 
lovitură zdravănă de labă, care să-l lase lat, nu alta. 

— Eu credeam... că suntem prieteni, a început el. 

Dau din cap că suntem. Deși sună cam ciudat să vorbeşti 
despre prietenie între șoareci şi pisici. 

— Da, bănuiesc că s-ar putea spune și asta, recunosc eu. 

— Şi chiar ai fi în stare să-ţi mănânci prietenul? 

— Şi tu chiar ai fi în stare să-ţi lași prietenul la nevoie? i-o 
întorc eu. 

— N-am ce face, fiindcă famil... 

Dar nu apucă să-şi ducă vorba la capăt. Cu un salt uriaș, din 
bârlog iese la iveală un şoarece care seamănă foarte bine cu el şi 


se așază lângă Fred. 

— Fred, ia zi-mi, am înţeles bine ce se întâmplă? 

Șoarecele ăsta este de două ori cât Fred. După cum se uită la 
el, cu o privire plină de reproș, îmi dau seama imediat că nu poate 
să fie decât nevastă-sa. 

— Winston îţi cere ajutorul şi tu-l refuzi? 

Deci aşa, i-a povestit şi nevesti-sii despre mine. Sigur i-a spus, 
fiindcă îmi ştie numele deşi noi doi n-am făcut cunoștință până 
acum. 

— Bine, şoricica mea iubită, dar trebuie să te protejez pe tine 
şi pe pui, încearcă Fred să se apere. ” 

— Prostii! îl pune ea la punct. Fii şi tu un șoarece adevărat și 
ajută-ți prietenul să-şi găsească iubita şi s-o elibereze. Nu-mi vine 
să cred că te foloseşti mereu de noi ca de un pretext. Sunt perfect 
capabilă să am grijă şi de mine, şi de pui, nu am nevoie să pierzi 
vremea pe aici. 

Pe toți heringii din lume, șoricica lui Fred aproape că spumegă 
de furie. Sub privirea ei mânioasă, lui Fred îi vine să intre în 
pământ de rușine. 

— Eu am fost bine intenţionat, şopteşte el. 

— Pleacă odată! 

Hopa, se pare că Fred nu e capul familiei la el acasă. Dar mie 
îmi convine, fiindcă face în sfârșit ce voiam eu. 

— Atunci hai să mergem, Winston! şopteşte el învins şi 
pornește la drum. 

— Contez pe tine, Fred! strigă Elisa în urma lui. Știu c-o să 
reușeşti. Fii un şoarece, un şoarece mândru și curajos, ca să poată 


fi şi şoricica ta mândră de tine. 

Miau, ce prelegere i-a ţinut! Una foarte eficientă, în orice caz. 
Pentru că trupuşorul lipsit de vlagă al lui Fred parcă prinde 
puteri. 

— Să ştii, Winston, că nevastă-mea are dreptate. Prea multă 
am fost vreme un şoarece de câmp oarecare și mereu am fugit de 
pericol. Deşi aveam ce-mi trebuie ca să ajung şoarece de curte. 
Şi chiar asta o să-i spun acum, tovarăşe, lui Philomenus! Chiar 
aşa o să fac! 

— Philomenus? 

— Vajnicul și temutul şef al şoarecilor de curte, îmi explică 
Fred. Trebuie să vii cu nişte argumente puternice dacă vrei să-l 
convingi să ţi-o dea pe Odette, altfel n-o să meargă, s-o ştii de la 
mine. 

Mă holbez la el și abia dacă pot să-mi ascund un zâmbet. 
Chiar dacă nu e tocmai o situație amuzantă. 

— Fred, şoricel drag, tu pricepi totuşi că eu sunt o pisică 
puternică, mare şi bine antrenată, în vreme ce șeful ăsta al bandei 
este totuși doar un şoarece? Cu accent pe șoarece. Adică o 
creatură nevolnică, care nu are nicio şansă să mă răpună? 

Pleoapa de la ochiul stâng i se zbate ciudat. 

— A fost totuși în stare să o prindă pe Odette; şi, din câte am 
auzit, deşi s-ar putea să fie doar zvonuri, ea e mai bine pregătită 
decât tine, prietene motan. 

Ce aud? Odette este gravidă cu șase pui, eu nu. Cum ar fi putut 
ea să-i facă față? 

Bine, recunosc, Odette este un copil al străzilor - o pisică de 


oraş mare, care nu doarme serile în culcuș moale ca mine. 

De-asta e atât de dură, iar dacă Philomenus a reuşit să o învingă, 
asta înseamnă că e cu adevărat un şoarece ieşit din comun. 
Chiar şi aşa, sunt sigur că o să termin cu el cât ai zice peşte... 
şi o s-o eliberez pe frumoasa mea Odette din gheruţele lui mici 
de şoricel. 
Miau! 


Un truc genial 


i z 


= 
KNS 

De trei zile lungi agonizez aici, pe moșia lui Schulze-Naumann 
şi credeam că am văzut tot ce era de văzut, dar - sfântă gustare 
de hering! — sala asta din capătul curţii nu am observat-o deloc. 

Poate pentru că în faţa ei sunt tot felul de maşini și utilaje şi 
nu se vede. Oricum, nu mai contează acum. Ce contează e că 
Fred s-a ţinut de cuvânt și că m-a dus la locul unde este ţinută 
Odette prizonieră. 

Intru pe furiș în sală, care e destul de înaltă. Fred îmi arată cu 
laba spre una dintre grinzile acoperișului. 

— Trebuie să ajungem acolo, îmi spune. 

— E destul de sus, observ eu. Oare cum au urcat-o șoarecii pe 
Odette a mea acolo? 

Fred ridică din umeri. 

— N-am spus asta. Spuneam doar că şeful stă de obicei acolo 
sus şi. mă gândeam că ar fi mai bine dacă ai vorbi cu el în liniște. 

Fred îşi coboară vocea și-mi face semn c-ar vrea să-mi 
şoptească ceva. 


— Ce e? 

— Vino mai aproape! 

Mă aplec spre el şi Fred mă povăţuieşte în şoaptă: 

— M-am gândit că ai putea să faci aşa: te urci acolo şi spui că 
vii din partea pisicilor din curte. Poţi să zici că Sir Toby şi-a 
scrântit glezna sau ceva. După care îţi ceri scuze de la șoareci în 
toate felurile şi la sfârşit o s-o elibereze pe Odette. 

Rămân mut. Nu e cel mai rău plan, recunosc. N-aș fi bănuit 
că şoarecele ăsta de câmp are atâtea idei în cap. 

— Aşa facem. Iar la sfârşit vii tu cu mine la pisici și te declari 
reprezentant al şoarecilor. - 

Fred face ochii mari. 

— Nuuu, nu fac așa ceva. O să mă înfulece înainte să apuc să 
spun „Salut“. 

— Prostii. O să fii cu mine. Eşti sub protecţia mea personală. 

Fred rămâne sceptic, dar eu sunt hotărât să rezolv repede 
problema cu mărunţelul ăsta care-și zice șeful șoarecilor. 

Aşa că mă urc pe grindă cu un salt grațios. 

— Fii atent, Winston! îl aud pe Fred strigând în urma mea. 
Cu Philomenus nu e de joacă! 

Sfântă sardină în ulei, Fred chiar crede că un şoricel chițăitor, 
oricât şi-ar spune el șef, poate să se măsoare cu mine? 

Bine, or fi reușit șoarecii să o păcălească pe Odette şi s-o ţină 
închisă, dar asta numai printr-un şiretlic. Bag mâna-n foc că aşa 
a fost. Nu le-ar fi ieșit niciodată dacă ar fi fost doar o chestie de 
forță. Așa că nu mai dau nicio importanță avertismentului lui 
Fred și înaintez pe grinda pe care prietenul meu bănuia că o să-l 


întâlnesc pe legendarul Philomenus. 

În afară de foarte multe pânze de păianjen, aici nu se văd prea 
multe. Șeful ăsta al șoarecilor care cică e atât de periculos se pare 
că nici n-are curaj să iasă din ascunzătoare. Bine, nici nu mă 
aşteptam la altceva. Numai în basme există astfel de șoareci viteji. 

În spatele meu se aude un fâşâit. După care aud și o voce 
oribilă, ca de ceva dat pe răzătoare. 

Sfântă sardină! În fața mea, pe una dintre grinzile acoperișului, 
stă un monstru cu ochi scânteietori, ca de otravă și scuipă spre 
mine. E ditamai matahala: e cel puţin de două ori mai mare decât 
prietenul meu, motanul Spike, și de două ori mai gras. Oi fi eu 
curajos de felul meu, dar acum simt cum mi se zburleşte blănița 
din coadă până-n vârful urechilor. Monstrul îşi arată dinții 
şi patru canini uriași îi lucesc în gură. Bănuiesc că poate să 
muşte bine de tot cu ăia. Nesigur, fac un pas înapoi. Unde este 
Philomenus? Şi cum se face că apare aici tocmai monstrul ăsta 
înspăimântător? Oare m-a atras Fred într-o capcană? 

Linişteşte-te, Winston! Nu cumva să-mi pierd echilibrul! 
Grinda pe care ne aflăm se tot mișcă şi suntem la cinci metri de 
sol! 

— Ce-ai păţit, ai făcut pipi pe tine de frică? mă întreabă 
monstrul, rânjind. Nici nu m-ar mira. N-ai nicio şansă în faţa 
mea. Mai bine şterge-o. Cât de repede poţi şi unde vezi cu ochii. 
Altfel carne tocată te fac! 

Nu sună bine. Nu că aş avea ceva împotriva cărnii tocate. 
Când Anna îmi face niște carne tocată cu puţin coriandru, îmi 
place la nebunie. Dar n-aş vrea să fiu eu însumi transformat în 


aşa ceva, nu prea am chef s-ajung chiftea. 

Şi-atunci ce să fac? Să mă dau bătut pur şi simplu? Eu, 
Winston Churchill, cel mai deştept şi mai curajos motan din 
lume? În niciun caz. Dar mă așteptasem la un şoarece şi acum 
văd un monstru. Bănuiesc că dacă-i explic individului ăstuia, 
atunci terminăm repede cu încurcătura asta. 

— XĂăă, cred că este o mică neînțelegere la mijloc, domnul 
meu. Eu nu vreau scandal, doar o căutam pe dragostea inimii 
mele. Pe Odette. O pisică albă, din cale-afară de frumoasă. Aţi 
văzut-o pe undeva? 

Acum monstrul e cel care face un pâs înapoi. Se pare că tre- 
buie să se gândească la ce-i spun şi nu poate să facă asta stând şi 
salivându-mi mie în față. 

— Te referi la pisica aia grasă și lățoasă? Care respiră cam greu 
şi gâfâie la fiecare pas? 

Sfântă sardină în ulei! Cum vorbeşte ăsta despre Odette a mea! 
Ce obraznic! Numai pentru asta şi-ar trebui să-l provoc la duel. 
E adevărat că a mai pus ceva greutate pe ea, mai ales la coapse, 
dar are un motiv bun. Ah, ce spun, are cel mai bun motiv din 
lume! 

— Odette nu e grasă! E minunată, zic eu, scuipând înspre 
monstru. Ai văzut-o sau nu? Vreau un răspuns, imediat! 

Dar în loc să răspundă, monstrul face un salt în față şi-mi arde 
o labă drept peste boticul meu sensibil. O durere înțepătoare îmi 
trece prin tot corpul, îmi pierd echilibrul şi nu mă mai pot ţine 
pe grinda de lemn. În timp ce cad, îl văd pe monstru făcându-i 
semn cuiva care stă jos. Şi-apoi văd numai negru în faţa ochilor. 


Fir-ar gustărica de hering să fie! 

Când îmi revin în simțţiri, cineva stă aplecat deasupra mea. 

— Winston, puiule... 

Odette, frumoasa și curajoasa mea Odette! 

Oare am ajuns prea târziu? Sunt cumva mort și ne-am întâlnit 
amândoi în Nirvana pisicilor? 

Firește că e foarte trist că nu mai sunt pe pământ, dar pe de 
altă parte, dacă pot să fiu din nou alături de iubita mea, atunci e 
tocmai bine. 

Bine, Kira o să fie foarte tristă. Şi Werner. Sigur și Anna. 
Beate nu prea - de fapt, sunt sigur că o să facă un mic dans al 
bucuriei... 

— Winston, poţi să te ridici? Sau ţi-ai rupt ceva? 

Dau din cap. Dar din ce ştiu eu despre Nirvana pisicilor, acolo 
nu poţi să ai răni. Eşti ca nou. Tocmai de-aia mă mir întrucâtva 
că mă doare fundul. 

— Am fost trimis în Nirvana de un monstru uriaș, îi explic 
eu lui Odette. N-am avut nicio șansă și... 

— Winston, iubitule, ce tot spui? Nu suntem în Nirvana, ci în 
curte la Schulze-Naumann. Șoarecii m-au ţinut captivă și acum 
fac același lucru și cu tine. 

Tresar și mă uit în jur. Văd că suntem înconjurați. De șoareci. 
De mulţi, mulți șoareci. Nesfârșit de mulți șoareci, chiar. În viaţa 
vieților mele n-am văzut atât de mulți. Dar monstrul ăla nu se 
mai vede pe nicăieri. 

— Ce se întâmplă aici? o întreb eu pe Odette în șoaptă. 

— Şoarecii sunt supăraţi pe pisici. Dar au fost buni cu mine. 


Nu trebuie să-ţi faci griji, Winston, îmi e bine. 

Mă uit de la şoareci la Odette și de la Odette la șoareci şi, în 
cele din urmă, îmi aduc aminte ce plănuisem înainte să se 
repeadă monstrul ăla îngrozitor asupra mea ca din senin. 

— Sunt trimis aici de pisici şi vin să-mi cer scuze. Pisicile îşi 
recunosc greşelile şi jură că n-o să se mai întâmple niciodată așa 
ceva. 

Nici acum nu ştiu ce-au făcut pisicile, dar nu le spun asta. 

Se pare că ceva-ceva din ce le-am spus tot cred, fiindcă încep 
să şușotească dintr-odată. Un întreg concert de chițăituri se 
stârneşte în jurul nostru. - 

— Sunt foarte mândră de tine, Winston, că ai putut să 
convingi pisicile că au greşit, îmi șopteşte Odette uşor. Şi mie îmi 
place să vânez, după cum ştii, dar lumea trebuie să respecte 
înțelegerile făcute. Mai ales atunci când sunt făcute pentru a lupta 
împotriva unui om mizerabil. 

Nu înţeleg nimic. Dar dacă am spus ce trebuie şi dacă pot s-o 
eliberez pe Odette, atunci totul e bine. 

— Hai să dispărem de aici, Odette! îi propun eu. Să mergem 
în camera Kirei înainte să se întoarcă monstrul ăla. 

— Monstrul? 

— Da, creatura aia uriașă care m-a trântit de pe grindă. 

Odette mă priveşte fără să înţeleagă. 

— Nu era un monstru, era Philomenus. N-a ştiut că vii din 
partea pisicilor şi vrea să-şi ceară scuze. 

— Prostii! spun eu. Era mare şi periculos şi puternic. 

— E totul o chestiune de lumini şi umbre și sunet şi răsunet 


într-o sală mare ca asta, îmi explică Odette. 

Pe toate conservele de tinichea, deci cel care m-a făcut să cad 
e doar un șoricel mititiel? Nu prea înțeleg şi sper să nu umble 
vorba despre chestia asta. 

— În fine, răspund eu. Hai s-o tulim de-aici. 

Doamne, ce stânjenitor! 

— Winston, comoara mea, nu fi trist. Și pe mine m-au păcălit 
în același fel. Șoarecilor de-aici le merge mintea. 

Unul dintre ei se aşază chiar în fața noastră și spune: 

— Sunt Philomenus. Șeful. Îmi pare rău că te-am trântit de pe 
grindă. N-aveam de unde să ştiu că ai venit ca negociator. Dar 
acum e cu totul altceva. Spune-le oamenilor tăi că, din partea 
mea, noi o să ne respectăm înţelegerea și n-o să mai venim nici 
în conac, nici în sala de călărie, dacă voi vă ţineţi departe de siloz 
şi de sala asta. 

— S-a făcut! spun eu, tot așteptând să dispar cu Odette 
de-acolo. 

Mi-e egal ce-o să se întâmple aici când o să înţeleagă că i-am 
păcălit. Nu mai am nimic de-a face cu țăranii ăştia. Din partea 
mea, n-au decât să se și omoare între ei. Noi o să plecăm în 
curând şi până atunci n-o să mai părăsim camera Kirei. 

Dar de îndată ce ies din hambar, mă uit repede în stânga, 
numai pentru o sutime de secundă, şi dau cu ochii de Fred. 

Stă acolo și mă privește cu reproş. 

La naiba! 

Pfui, hering cu brânză! 

— Da, bine, miaun eu enervat. Rezolv şi cu pisicile. Dar tu vii 


cu mine. 

Fred tresare uşor. Apoi o ia din loc și eu mă ţin după el. 

— Mă întorc imediat, Odette, draga mea. 

Da, sunt nebun. Absolut şi complet nebun. Dar o pisică 
trebuie să se țină de cuvânt. Chiar și de cuvântul dat unui şoarece. 

Nu-l găsesc pe Sir Toby în sala de călărie, ci pe o bancă. 

Când mă vede venind, dă să plece. Dar strig la el: 

— Nu, rămâi, Toby, sau ţi-e frică de un şoarece care vine să-şi 
ceară scuze de la tine? 

Sir Toby se opreşte în loc. 

— Ce? i 

Eu dau din cap spre șoarece. 

— N-am venit singur. 

— Așa e, se aude un chiţăit din iarba înaltă care mărginește 
cărarea. A venit un reprezentant al șoarecilor, care vrea să dea 
laba cu tine, Sir Toby. 

Până să termin eu de vorbit, Fred s-a și urcat pe bancă lângă 
Sir Toby şi-l priveşte cu mult curaj. 

— Ştiu că noi, şoarecii, am avut mai multe foloase de pe urma 
înțelegerii de împărţire a teritoriului pe care am făcut-o pe 
vremuri. De-aia e mai ușor pentru voi, pisicile, să ziceţi că gata, 
nu mai vreți să respectaţi pactul. Dar să ştii, Sir Toby, că în toţi 
anii ăștia a fost bine şi pentru voi și n-aţi făcut foamea. lar acum 
a apărut vânătorul ăsta și pisicile au luat-o razna. De-aceea ar 
trebui să facem ca pe vremuri, când un individ nesuferit își făcea 
de cap pe-aici, şi să-l alungăm. 

Miau. Sunt impresionat de Fred. Nu l-aş fi crezut capabil de o 


asemenea prelegere. 

Nici Sir Toby, se pare, fiindcă mai întâi îl priveşte uimit, după 
care încuviințează din cap. 

— Ai dreptate, micuțule. Dacă oamenii fac pe nebunii, atunci 
animalele trebuie să rămână laolaltă. 

Îi întinde laba lui Fred şi mi se înmoaie inima văzându-i. 

„Winston, prietene, chiar te-ai descurcat bine de data asta‘, 
îmi vine să-mi spun, dar acum, gata, a venit timpul s-o duc pe 


Odette în camera Kirei. 


Începe! Chiar acum. 
Dar unde? 


— Odette, înțelege şi tu cu vorba bună şi hai cu mine în 
cameră. Totul e pregătit: un culcuș confortabil, apă proaspătă şi 
condiții perfecte ca să te poți odihni. Promit! 

Odette şi cu mine stăm în mijlocul curții. Conacul e în fața 
noastră, hambarul la stânga, în dreapta e sala de călărie, dar 
iubita mea n-are de gând să se urnească. În schimb, face ochii 
mari. 

— Nu-mi place să mă repet, dar nu vreau să-mi nasc copiii 
într-o casă a oamenilor. Nu mă simt bine acolo și nu mă pot 
relaxa. Şi dacă nu mă relaxez, naşterea n-o să decurgă bine. 

Ultimele vorbe sună pline de reproş. Mă simt rău, dintr-odată. 
Ştiam deja că Odette nu vrea să petreacă prea mult timp cu 
oamenii. Ăsta e motivul pentru care în Hamburg locuieşte în 
curtea interioară a casei, deşi s-ar putea instala în casă fără 
probleme. Trebuie să spun că sper că situaţia o să se schimbe 
după ce ni se nasc puii. Nu mai e mult până atunci şi aş face bine 
să cedez, măcar de dragul păcii în familie. 


— Bine, draga mea: dacă nu vrei în camera Kirei, atunci unde 

vrei să mergem? Am înţeles că nu te simţi bine cu oamenii, dar 
tot trebuie să insist să căutăm un loc sigur pentru naştere. Mi se 
pare că în curtea asta s-au petrecut destule catastrofe! 

Miau, aşa-i! Şi eu pot să fac pe durul! Şi nici chef nu mai am 
să mă întrețin cu animalele din curte. Nervii mei n-ar mai face 
faţă. Odette oftează. 

— Aş vrea numai un loc liniștit undeva în paie. Unde să fim 
numai noi doi şi, în curând, puii noştri. Înţelegi? 

— Fireşte că înțeleg. 

Mă uit în jur şi mă gândesc unde aș putea găsi un culcuș de 
paie liniștit și sigur. Am reușit să împăcăm pisicile cu şoarecii, 
dar vânătorul ăla nebun tot mai umblă pe-aici. Deci locşorul ar 
trebui să fie bine păzit şi poate de cineva care nu e agitat de faptul 
că o să fie tată. 

Ha! Sfântă sardină în ulei! Am avut o idee fulger! Ştiu exact 
unde s-o duc pe Odette. 

— Hai, Odette! Ia-te după mine! Ştiu locul perfect pentru tine 
şi prietenii mei. O să stai frumos în paie, liniștită, la căldurică, 
ferită de ploaie şi păzită de doi tipi uriași. 

Odette mă priveşte mirată. 

— Nişte tipi urași care să mă păzească? Și de unde o să-i scoţi 
aşa dintr-odată? 

— Așteaptă şi-ai să vezi. Urmează-mă. 

Pornesc cu Odette după mine. După nici două minute, 
ajungem: intrăm în micul grajd aflat vizavi de sala de călărie. 

— Bulli, Wally, bunii mei prieteni! îi salut eu cu nonşalanţă 
pe cei doi. Permiteţi-mi să v-o prezint pe partenera mea, Odette. 

Odette, ei sunt Bulli și Wally, doi căluți foarte nobili. Mă întrebam 
dacă au vreun program azi. 

Se uită amândoi la mine cu uimire și Odette mă priveşte de 
parcă n-aş fi în toate minţile. 

— Eu nu mai am nimic de făcut azi, zice Wally. Sunt pen- 
sionar, oricum. Poate că mă mai duce Lucas în ţarc, dar altfel o 
să stau aici în boxa mea şi-o să dorm puțin. 

Bulli nu spune nimic, ci doar mă privește bănuitor. Probabil 
se gândește la momentul când o să scape de mine şi n-o să mai 
aibă nimic de-a face cu toată dandanaua asta cu pisicile și 
şoarecii. 

— Dar de ce întrebi? vrea Wally să ştie. 

— Mă gândeam că poate există pe undeva prin grajdul vostru 
un locşor mai liniștit pentru Odette. Unde-şi poate aduce copiii 
în pace pe lume. 

Bulli face ochii mari. 

— Şi de ce veniți tocmai la noi? Arătăm a moașe? 

— Nu, eu... ăăă... mă gândeam că... mă bâlbâi eu neajutorat, 
dar Odette mă întrerupe. 

— Cred că Winston speră că o să fiu liniştită aici şi că o să 
puteţi avea grijă de mine puţin. Fiindcă sunteţi atât de mari și de 
puternici. Se teme să nu ni se întâmple ceva mie şi micuţilor. 

— Ah, deci asta era? zice Bulli. De ce n-a spus aşa de la bun 
început? 

Odette miaună veselă. 

— Cred că pentru că nu-i place să ceară favoruri. 


Miau, dar nu e deloc adevărat. N-am nicio problemă cu asta. 

Sau dacă am, atunci e doar una foarte mică, altfel n-aș fi intrat în 
grajdul ăsta cu Odette. 

— Ooo, nechează Wally. Noi suntem nişte paznici super. Nu 
trece nimeni de noi. 

Îşi scoate capul mare și alb din boxă. 

— Nu te teme, pisică mică și dulce! zice el, fornăind. Te ajutăm! 

Bleah, iar m-a scuipat! Ce scârbos! Nu sunt o pisică mică și 
dulce, ci un motan care trebuie luat în serios! Aş vrea să-i miaun 
lui Odette că până la urmă ăsta nu e locul potrivit pentru naştere, 
dar observ că începe dintr-odată să respire greu. Sfântă sardină 
în ulei, a început? 

— Repede! strig eu agitat. Vin copiii. Ce trebuie să facem? 

Fornăind din nou, Bulli își întinde botul peste ușa boxei și 
deschide zăvorul. 

— Haideţi, vă arăt un colțişor în care sigur n-o să fiţi deranjaţi. 

Iese din boxă şi se îndreaptă spre baloturile de paie așezate 
atent lângă peretele din spate al micului grajd. Împinge unul la o 
parte şi în spatele lui, ascunsă, se vede o gaură mică. 

— Vai, dar e o cameră în toată regula! spune Odette mirată. 

— Da, așa e, îi dă Bulli dreptate. Aici se jucau copiii lui 
Schulze-Naumann de-a v-aţi-ascunselea şi câteodată Lucas mai 
vine aici chiar și azi, când vrea să se gândească în pace fără să-l 
deranjeze nimeni. 

— E perfect, miaun eu uimit. De-afară nu se vede nimic, n-o 
să ne găsească nimeni aici, Odette! 

Iubita vieții mele miaună, gâfâind din greu, după care se 


strecoară printre baloți în gaura aia și se face confortabilă. Pe cât 

de confortabilă se poate face când e pe cale să aducă pe lume șase 
pui de mâţă. Când a găsit locul cel mai potrivit, se întoarce pe o 
parte. Vreau să o urmez, dar mă sfredeleşte cu privirea şi ezit. 

— Ce e, comorică? 

— Vreau să fiu singură. 

Sfântă sardină! S-o las pe Odette a mea singură aici? 

— Dar, iubito, nu e o idee bună! Rămân aici să am grijă de 
tine. 

— Nu. Mă nelinișteşti. E de ajuns dacă mă păzesc Bulli şi 
Wally. i 

— Dar... dar... 

— Niciun dar. Cred că mă descurc mai bine dacă nu mă 
întrebi la fiecare cinci secunde cum îmi merge. Aș vrea să fiu 
singură. Te rog. 

Îmi aruncă privirea aia împotriva căreia mă simt neputincios. 
Atât de drăgăstoasă şi de imploratoare în același timp, că încep 
să mă topesc. 

— Bine atunci, aştept afară, îți promit. 

Mă întorc către Bulli şi Wally: 

— Dar mă chemaţi imediat dacă se întâmplă ceva, da? O să 
stau în fața grajdului, așteptând. 

Bulli încuviințează din cap. 

— Sigur, nu-ţi face griji. Te anunțăm când o să fii tată. 

Numai auzul cuvântului „tată“ îmi trimite fiori reci şi fierbinți 
pe şira spinării; ce-aş mai vrea să mă aşez chiar lângă Odette! În 
schimb, reuşesc să mă smulg de-acolo şi să plec cât de demn pot 
afară din grajd. 


156 


Tist 


— Winston, ce bine că te întâlnesc aici! 

Fred pare agitat când se repede la mine dinspre curte. Se 
opreşte în loc. 

— E totul în regulă? 

— Da, de ce mă întrebi? 

— Fiindcă patrulezi prin fața ușii de parcă ai fi plătit pentru asta. 

— Păi da, e... încerc eu să-i explic. 

— În fine, n-are importanță, mă întrerupe el. Principalul e că 
te-am găsit. Trebuie să vii imediat cu mine. 

— Ăăă, stai, nu pot... 

— Nu vreau s-aud așa ceva. E comandă de sus. Şi de la șeful 
tău, şi de la al meu. 

— Care şef de sus? 

Sunt zăpăcit. Eu n-am niciun șef. Poate pe Werner. Sau 
babuşca. Dar ei doi sigur n-ar putea să vorbească cu Fred. 

— Philomenus și Sir Toby. S-au hotărât amândoi, acum că s-a 
înfăptuit din nou pacea dintre șoareci şi pisici, să-i vină de hac 
vânătorului ăluia odată pentru totdeauna. Toţi locuitorii curții 
au fost chemaţi la întrunire. Nu ai voie să lipseşti, fiindcă tu ai 
fost cel care a mijlocit pacea. 

— Da, dar nu pot acum... 

Fred se așază acum în fața mea. Mă fulgeră cu ochii lui negri 


de şoarece. 

— Winston, ai acum şansa să ajuţi animalele din această curte. 
Nu înţeleg de ce eziți. Sau există vreun lucru pentru care e 
neapărată nevoie să fii aici? E mai urgent decât să vii cu noi? 

Mă gândesc. Nu, Fred are dreptate. Oricum Odette nu vrea să 
stau lângă ea. Şi până se nasc copiii, noi o să avem situaţia asta 
sub control. Un motan trebuie să facă ceea ce trebuie să facă. 


— Fred, contează pe mine! îi spun hotărât. Du-mă la ceilalți. 


Poliţia, prietenul și ajutorul 
dumneavoastră. Chiar așa! 

— Trebuie să-i luăm armele! Trebuie să-l hăituim împreună. 

Vocea lui Sir Toby răzbate prin mulțimea imensă care s-a 
adunat în faţa sediului central al şoarecilor. 

— Trebuie să ne asigurăm că nu va mai putea niciodată să 
împuște un animal nevinovat. 

— Exact! 

— Chiar așa! 

— Jos cu vânătorul! strigă şoarecii şi pisicile în cor, iar 
vehementa lor spintecă aerul ca un cuțit. 

— Ah, Winston, ce bine că eşti aici! mă întâmpină Philomenus, 
care stă lângă Sir Toby pe o cutie de lemn, folosită de cei doi ca 
plaformă. Tu ai fost cu Toby, Uschi, Bonny şi Peterle în casa 
vânătorului. Încercăm să înțelegem mai bine cum arată locul ăla. 
După care am vrea să intrăm şi să-i luăm toate armele. Dacă 
rămânem uniţi, o să reuşim! 

Ascultătorii dau zeloși din cap. 

— Da, am fost în casă. Și cred că putem să desenăm un soi de 


hartă din ce ne amintim. Dar nu ştiu unde-și ţine vânătorul armele. 

— Nu e nicio problemă, spune Philomenus. O să căutăm prin 
toată casa. Suntem mulţi și ajungem în toate ungherele. O să le 
găsim. Voi, pisicile, faceți un plan al camerelor și în funcţie de el 
o să trimitem noi echipe de șoareci înăuntru. După ce găsim 
armele, voi ne ajutaţi să le scoatem de acolo. E simplu. 

— Exact, primeşte el un sprijin din partea noului său prieten, 
Sir Toby. În plus, câteva pisici trebuie să atragă vânătorul afară 
cât caută șoarecii prin casă. Atâta vreme cât încearcă să ne 
vâneze, n-o să observe ce se întâmplă înăuntru. 

În teorie, sună foarte simplu. Dar ceva'mi se pare că scârțâie 
la planul ăsta. Şi știu şi ce. Ba chiar am şi o idee despre cum ar 
putea fi îmbunătățit. 

— Bine, prieteni. Să spunem că găsim arma. Sau chiar armele, 
dacă are mai multe. Le scoatem afară și le ascundem. După care 
o să aveți pace timp de câteva săptămâni. Dar ce faceţi dacă tipul 
ăsta își ia alte arme? N-o s-o luaţi de la capăt? Noi trebuie să avem 
grijă ca vânătorul ăsta să nu mai împuște niciodată animale, să 
nu mai poată să ţină niciodată o armă în mână! Ăsta e obiectivul 
nostru! 

Ceilalţi se holbează la mine. 

— Vrei să spui... începe Philomenus. 

— ...Că ar trebui să-l... continuă Sir Toby. 

— ...Omorâm? termină Fred gândul tuturor. 

— Hmm, face Peterle, privindu-mă pieziș. O soluţie radicală, 
dar îmi place. 

— Nu asta voiam să spun! strig eu. Nu spuneam că trebuie 


să-l omorâm pe tip. După cum ştiţi, sunt împotriva violenţei. 

— Dar cum altfel să ne asigurăm că n-o să mai ia niciodată o 
armă în mână? 

Toată lumea e năucită şi sceptică. Așa că le explic ceea ce i-a 
spus ieri Lucas Kirei. 

— Prieteni, trebuie să mă credeți: dacă tipul are un permis de 
vânătoare şi de port-armă, atunci are voie să împuște pisici säl- 
băticite. Și atunci poate să-și cumpere oricând o armă nouă, dacă 
i-o furăm noi pe cea veche. 

— Permis de vânătoare? repetă Philomenus mirat. 

— Permis de port-armă? se-aude şi Toby ca un ecou. 

— Da. Cred că e o bucată de hârtie pe care scrie că cineva 
poate să poarte o armă. Aşa cum un permis de vânătoare îi dă 
voie să împuște animale. Trebuie să facem cumva să piardă per- 
misiunea asta. Atunci ar trebui să-şi predea arma sau să vină 
poliţia să i-o ia, le explic eu cu multe convingere. Cu poliția ştiu 
eu ce să fac, sunt un motan detectiv cu state vechi, miau! 

Philomenus se încruntă. Cel puţin asta cred că face, după cât 
de încordat e. Nu prea pot să văd bine din cauză că e lăţos şi are 
o faţă foarte mică, firește. 

— Bine, Winston, deci tu spui că n-ar trebui să furăm armele, 
ci hârtia aia? Permisul? 

Clatin din cap. 

— Nu, nu e aşa de simplu. Trebuie să facem cumva să-l piardă. 

— Äää? 

Philomenus se scarpină în cap. 

— Păi şi eu ce-am spus: îl furăm şi apoi nu-l mai are. 


Miau! Cum le explic eu şoarecilor ăstora ca să înțeleagă? 

— Eu vorbeam la figurat. Când cineva spune că şi-a pierdut 
carnetul - să zicem carnetul de conducere -, atunci nu vrea 
neapărat să spună că nu-l mai găseşte, ci că i l-a luat poliția, 
fiindcă a făcut cine ştie ce prostie cu maşina. Poate că a trecut pe 
roşu sau a mers prea repede. 

— Dar în sat nu există semafoare, îmi spune Sir Toby. Şi mai 
am o mică întrebare: ce e ăla permis de conducere? 

Sfântă sardină, ăştia nu înţeleg. Oftez din rărunchi. 

— Vă mai explic o dată: un om are nevoie de un permis de 
conducere ca să poate conduce o mașină. Permisul de port-armă 
îți dă permisiunea să porți arme. Şi dacă cineva are un permis 
din ăsta, atunci poliția nu-i poate lua armele. Dar dacă cineva 
face ceva greşit cu arma aia, atunci îşi poate pierde permisul. Aşa 
că noi trebuie să facem în așa fel ca ceilalți oameni să observe că 
tipul ăsta a înnebunit şi că n-ar trebui să mai aibă permis deloc. 
Aţi înțeles? 

Lumea dă din cap cu ezitare. 

— Şi... ăă... cum ar trebui să facem asta? întreabă Fred. 

Îmi duc laba la mustăți şi cad pe gânduri; după care sar pe 
platformă, ca să mă poată auzi toată lumea. 


— Dragi prieteni și camarazi! Ascultaţi-mă, am un plan. 


vit 


— O sä vä prind pe toate! Pe toate! Iar voi pe mine, niciodată! 


Pregătiți-vă! 

Bărbatul şi-a ieşit complet din fire. Dacă îl priveşti mai atent, 
zici că are spume la gură. Stă în fața casei, își ţine pușca în mâna 
dreaptă şi o îndreaptă ca sălbaticul în toate părțile. 

— Haide, Fred! Acum! îi şoptesc eu. 

Fred dă din cap în semn că a înțeles şi sare pe spatele meu. Eu 
încep să alerg direct spre bărbat, trecându-i printre picioare. Fred 
țopăie în spinarea mea ca un jochei pe calul său şi chițăie cât de 
tare poate. Parcă suntem din Tom și Jerry. În orice caz, arătăm ca 
doi ţicniți. 

Bărbatul se holbează la noi, dă din cap şi începe să răcnească 
din nou. 

— Staţi! O să vedeţi voi! 

Apoi ne ţinteşte cu puşca, dar până să apese el pe trăgaci, noi 
am dispărut deja în cel mai apropiat tufiş. În schimb, niște șoareci 
ascunşi în jgheabul de ploaie de pe acoperiş încep să intoneze în 
cor un cântec foarte trist şi foarte gălăgios, cel puţin pentru 
şoareci. 

— Chiţ, chiț, CHIŢ! răsună de pe acoperiș. 

Tipul loveşte cu arma în toate părțile, după care trage de mai 
multe ori în aer, la nimereală. Bang! Bang! Bang! se aude. Acum 
Uschi şi Peterle sar din tufișuri la stânga și la dreapta lui, purtând 
şoareci pe spate. Se îndreaptă în fugă drept spre vânător, dar când 
ajung chiar în faţa lui, o cotesc rapid şi dispar din nou. În timp 
ce omul loveşte cu pușca după ei ca un apucat, Sir Toby sare de 
pe acoperiş direct pe umerii bărbatului și-i dă una peste ceafă, 
înainte să se facă şi el nevăzut. Iar corul şoarecilor cântă întruna: 
„Chiţ, chiț, CHIIIŢ!. 

— 'Terminaţi! Terminați odată! strigă individul. 

Își descarcă pușca în toate direcțiile, aproape plângând de 
nervi. Din nou și din nou, ţinteşte un dușman nevăzut și trage, 
încărcând şi reîncărcând puşca. 

Un zgomot îndepărtat, care se apropie tot mai mult, îmi spune 
că mai avem puțin şi ne atingem scopul. Sunt sigur că este sirena 
unei mașini de poliție. Ba nu, nu este sirena unei mașini de 
poliție. Două minute mai târziu, patru maşini opresc în faţa casei, 
scrâşnind din cauciucuri și aruncând pietriș în toate părțile. 

— Atenţie, poliția! se-aude din difuzorul unei mașini. Lăsaţi 
arma pe pământ, ridicaţi mâinile în aer şi rămânețţi pe loc! 

Bătrânul ezită. 

— Acum! Sau vreți să venim să vă ajutăm? se aude din nou 
vocea polițistului. 

Uşor, foarte uşor, individul lasă arma pe pământ şi ridică 
mâinile. Uşa unei mașini se deschide şi un polițist tânăr iese din 
ea cu pistolul în mână. 

— Rămâneţi pe loc! 

Polițistul se îndreaptă spre arma lăsată pe pământ şi o ridică 
de jos, iar colegul său iese şi el din maşină și se duce la bărbat, 
care stă încremenit în fața casei, cu mâinile ridicate. Când ajunge 
lângă el, polițistul îl prinde, îi trage repede braţele la spate și-i 
pune cătuşele. 

— Au! strigă bărbatul! Ce înseamnă asta? 

— Ce înseamnă asta? se miră polițistul. Cum adică? Tocmai 
ați împușcat pe unde ați văzut cu ochii. Vecinii ne-au anunțat că 


are loc un incident cu arme de foc. 

— Da, au dreptate. Chiar a avut loc un incident cu arme de 
foc. Şi eu sunt victima! 

— Interesant, ce vreţi să spuneţi cu asta? 

— Am fost atacat de douăzeci de pisici şi cinci sute de şoareci. 
M-au atacat vicleneșşte. 

Exagerează. Pe de altă parte, e tocmai ce-am vrut să se în- 
tâmple - planul nostru a mers strună. 

— Aşa deci, douăzeci de pisici şi cinci sute de șoareci, repetă 
poliţiştii. Și v-au atacat pe neaşteptate. 

— Exact. Mai întâi au venit la mine acasă. Au ieșit dintr-odată 
din toate ungherele. O armată de şoareci. Călare. 

— Călare? 

— Da, şoarecii călăreau pisici și au dat năvală în sufrageria 
mea. Am încercat să mă apăr, dar erau prea mulți. În cele din 
urmă, am fugit afară, dar s-au ținut după mine. Şi acolo au cântat 
un cântec de luptă înspăimântător. Voiau să mă omoare, e lim- 
pede ca bună ziua. 

— Un cântec de luptă? Șoarecii? Şi călăreau pisici? 

Îmi dau seama din vocea poliţistului că se gândeşte exact la 
ce-ar trebui să se gândească. 

— Da, călăreau pisici. A trebuit să mă apăr împotriva 
călăreților şi tocmai de-asta am folosit arma. În legitimă apărare. 
Puteau să şi zboare, fiindcă i-am auzit undeva sus. A fost în- 
fricoşător. 

— Aha. 

Poliţiştii n-au spus mai multe, ci doar l-au înşfăcat de braț şi 


l-au dus la maşină. Acolo au deschis portiera din spate, l-au 

împins pe bărbat uşor pe banchetă şi au închis portiera la loc. 
După care s-au dus la celelalte mașini de poliție să îi pună la 
curent pe ceilalți ofițeri. Eu m-am strecurat în tufişurile din 
apropiere, ca să aud mai bine ce-şi spun. 

— Tipul ăsta e dus cu pluta. Bănuiesc că trebuie să-l ducem la 
balamuc. Tocmai mi-a povestit ceva cu nişte pisici şi şoareci care 
pot să zboare şi cum că șoarecii îl atacau, venind spre el călare 
pe pisici. El cică era în legitimă apărare, fiindcă şoarecii voiau 
să-l omoare. 

Polițistul a râs şi s-au auzit râsete şi diri celelalte mașini. 

— Sunaţi voi la clinica de psihiatrie? Am nevoie de cineva care 
să vorbească cu el. Și verificaţi totuși dacă nebunul are permis de 
port-armă. Confiscaţi-i-l imediat şi să facem demersurile pentru 
sechestru. E periculos când umblă câte unul ca ăsta cu o armă. 
Şi eu care credeam că le-am văzut pe toate! 

— Da, aşa facem. Îl duceți acum la spital? întreabă unul din 
poliţiştii din a doua maşină. 

— Da, mergem direct la secția de arest. Slavă Domnului că nu 
s-a mai întâmplat ceva mai grav. Sunt doar câteva urme de glonţ 
în zidul casei. 

Polițistul care l-a băgat pe vânător în maşină revine şi se așază 
din nou pe locul de lângă şofer. Jumătate de minut mai târziu, 
toate mașinile au plecat. Sfântă sardină în ulei, planul meu a 
mers! 

— Iuhuu! se bucură Fred, sărind dintr-un tufiș. Winston, eşti 
cel mai tare! 


— Da, ura pentru Winston! strigă de bucurie Sir Toby, ieşind 


166 


din spatele unui copac, urmat de Philomenus, care merge pe 
picioarele din spate şi mă aplaudă cu lăbuţele lui de şoarece. 

— Grozav, dragă Winston, ai fost magistral! 

— Ura! tună şi corul de şoareci de pe acoperiş şi bag de seamă 
că începe să mă stânjenească atâta atenţie. 

— Vă rog, nu trebuie, miaun eu. Mă bucur când pot să dau o 
mână de ajutor şi... 

Nu mai apuc să-mi duc vorba la capăt, fiindcă deodată apare 
Bulli în galop, oprindu-se la jumătate de centimetru în fața mea. 
Încă puţin şi-aş fi nimerit sub copitele lui. 

— Bulii, ce tot faci...? 


— Winston, zice el cu răsuflarea tăiată. Trebuie să vii imediat! 


Happy end. Și încă 
unul pe cinste! 


— Ce e, Winston? nechează Bulli uluit: Nu te mai poți mişca? 
Sau ai fân în urechi? 

Sfântă gustărică de hering, chiar așa e! Fireşte că n-am fân în 
urechi, dar mă simt ca o stană de piatră. Sunt incapabil să-mi 
mişc până şi o lăbuţă mai mult de un milimetru. 

— Winston? Ai auzit ce-am spus? E vorba de prietena ta, 
Odette, iubirea vieţii tale! S-au născut pisoii. Copilaşii voştri. 

Tocmai asta e problema mea. Agitaţia asta, combinată cu o 
mare doză de bucurie, e prea mult pentru bietul de mine, chiar 
dacă am reușit să pun cu botul pe labe un vânător care găsea prea 
multă plăcere în a-şi folosi puşca. Bulli își coboară capul la 
înălțimea mea şi-mi dă un brânci cu botul său alb. 

Nu eram pregătit pentru asta. Aşa că mă răstorn şi cad la 
pământ ca un sac ud. 

Zbang - rămân culcat. 

— Eşti bolnav? Ai nevoie de vreun medicament pe care să ţi-l 
aduc de la Kira? 


ÎI privesc pe Bulli fără să înțeleg ce se întâmplă. Și el se uită la 

mine în acelaşi fel şi, într-un sfârșit - sau mai bine zis „în 
sfârşit!“ —, simt că îmi trece un fior prin corp. 

— E... etotul bine, spun eu. N-am nevoie de nimic. Îmi revin 
im... imediat şi mă... mă duc la Odette. 

Zis şi făcut. Atât de repede am plecat de-acolo, că Bulli nici 
n-a văzut pe unde am luat-o. 

Dau buzna în grajdul cel mic și urlu: 

— Odette, iubita inimii mele, sunt aici! 

„„„Deodată, încremenesc. În paie o văd pe minunata Odette, 
mama a șase pisoiași la fel de minunaţi ca ea. Râde fericită și nu 
arată deloc ca şi cum ar fi după o naştere dificilă. Odette este pur 
şi simplu pisica perfectă. 

Stau la câțiva pași de ea şi nu mă mai satur să-i privesc. Ce 
frumoşi sunt! Par sănătoși. Şi puternici. Graţioşi. Unici... 

— Winston, dragule, nu vrei să vii mai aproape? Să-i saluţi pe 
micuţi? Ia uite ce frumoşi sunt! Sunt deja puternici. 

— Da, e... e un miracol, spun eu cu vocea spartă, profund 
impresionat. 

Ce minune a naturii! 

Odette începe să-l lingă pe unul dintre ei - e unul alb, care 
seamănă leit cu mama lui. Sunt trei pui albi şi trei pui negri. 
Perfect. Sau... ăăă, am oare vedenii sau mai e un pisoiaş în paie, 
unul bălțat? 

— Odette, eu număr şapte. Oare văd dublu, de fapt triplu, 
septuplu? 

— Deloc, râde Odette. Chiar sunt şapte. Unul din ei s-a ascuns 


mereu în spatele frățiorilor lui. 

— Un agent sub acoperire, miaun eu în vreme ce mă apropii 
cu şi mai multă grijă de mica mea familie. 

Deşi „mică“ nu e tocmai cuvântul potrivit. Suntem nouă de-acum. 

Sfântă sardină, n-o să mai am niciun minut de pace! 

Dar n-o să mă plâng din cauza asta, ci o să mă bucur de fiecare 
moment petrecut cu ei. 

E drept că, dacă au moștenit fie şi a zecea parte din spiritul 
aventurier al mamei lor, atunci pot să-mi iau adio de la somnul 
de după-amiază. Dar nici de asta nu-mi pasă. Sunt foarte bucuros 
şi foarte mândru. 

Miau! 

— Winston, de ce ești aşa sceptic? întreabă Odette. 

Pe tot macroul din lume, sper că nu şi-a dat seama la ce mă 
gândeam şi-şi închipuie acum că mă simt copleşit de o familie 
aşa de numeroasă. 

— Sceptic? Niciodată! răspund eu repede. Sunt doar im- 
presionat şi fericit şi mândru şi șapte, miau, şapte pisoiaşi e 
perfect. E mai mult decât perfect, e grandios. 

Odette râde şi eu mă alătur ei. 

Rămânem o vreme aşa, doar noi. Mă minunez de pisoiași şi 
nu mă mai satur să-i văd. Odette e şi ea încântată şi îl priveşte 
când pe unul, când pe altul. 

Ne gândim la nişte nume pentru ei, ni le spunem, chicotim, 
suntem fericiți şi da, e un moment absolut perfect. Mult mai 
înduioșător decât mi-am imaginat vreodată. 

Acum suntem o familie adevărată. Mama, tata şi ŞAPTE 


pisoiași. E frumos de-ţi vine să miauni. 

— Winston? aud eu o voce cunoscută. Eşti aici... sunteţi aici? 

Miaun aprobator spre Kira şi, în următoarea clipă, ea înge- 
nunchează lângă noi în paie. 

— Vai, ce dulci sunt! Și sunt şapte. Înnebunesc, cât de dulci 
sunt! 

Kira s-a topit toată. 

— V-aţi descurcat bine, Odette şi Winston, foarte bine. 

Îmi vine să plesnesc de mândrie, fiindcă cei mici chiar sunt 
extraordinari. 

— Şi Odette i-a născut singură? Aici, în grajdul lui Bulli şi 
Wally? întreabă Kira. 

Bulli nechează. 

E un ponei deştept, trebuie să recunosc. Şi mie nici nu-mi plac 
poneii. Dar Bulli e OK cumva. Şi, într-un fel, e naşul micuțţilor. 
La fel şi Wally cel blond, cu urechile lui clăpăuge. Nu ştiu ce să 
cred despre asta, ca să fiu sincer. Wally nu pare să fie cel mai 
inteligent cal din lume. În fine, are un suflet bun și e din cale afară 
de impresionat că puişorii noştri s-au născut în grajdul lui. 

— Trebuie să le spun mamei şi lui Werner, zice Kira 
dintr-odată şi pleacă imediat din grajd. 

Câteva momente mai târziu, suntem înconjurați de mulți, 
mulţi privitori. 

Werner nu ştie ce să zică. Dar Anna chițăie de uimire fără 
oprire. Babușca se întreabă unde, mă rog, o să ținem toți pisoiaşii, 
iar doamna Hagedorn povesteşte cum ea iubeşte pisoiaşii mai 
mult decât orice, deşi cred c-o spune mai mult ca s-o enerveze 


pe babușca. Toată lumea de aici înțelege asta. 

Beate strâmbă din nas, iar cei din familia Schulze-Naumann 
spun că sunt foarte mândri că nişte pisoiași așa frumoși au văzut 
lumina în curtea lor. 

Când, în cele din urmă, ajung în grajd şi directorul Balotelli 
cu animalele lui, nu prea mai e loc să te mişti. E gălăgie. E haos. 
Şi peste toate râsetele şi vocile, se aude încă torsul bucuros al 
iubitei mele Odette. 


Pe scândura mea de cățărat, indiscutabil sunt cea mai fericită 


ww 


— Werner, ești sigur că drumul cu mașina până în Hamburg 


pisică din lume! 


n-o să fie prea dificil pentru Odette şi pisoiași? întreabă Anna, 
uitându-se îngrijorată la iubita mea. 

Odette se află într-un coşuleț de nuiele pe care ni l-a dat 
familia Schulze-Naumann pentru călătoria înapoi. Şi-n jurul ei 
stau toți cei șapte pisoiași. Au fost alăptaţi și acum dorm toţi, 
ghemuiți în jurul mamei lor. Și eu aș vrea să mă culc lângă familia 
mea în coşuleț. Dar Werner a fost de părere că ar trebui să stau 
lângă Kira pe bancheta din spate şi să punem coșuleţul în spațiul 
pentru bagaje. Mi-a zis că aş ocupa prea mult loc. 

Auzi vorbă! Dar da, nu vreau să mă cert cu Werner acum, 
când weekendul ăsta haotic și agitat a ajuns la sfârşit. 

— Nu mai e mult, iubito. Și dacă plecăm acum, puii o să 


doarmă tot drumul. 

Werner îşi pune mâna pe umărul Annei, zâmbindu-i drăgăstos. 

— Mi se pare foarte frumos că suntem o familie. Kira, tu, eu, 
Winston şi familia sa de pisici. 

Anna dă din cap. 

— Da, e foarte frumos. A fost un sfârşit de săptămână excelent 
şi sunt fericită că ne-am căsătorit aici, în Bărăganul Lüneburg. 

Se lipește câteva secunde de Werner, înainte să se întoarcă spre 
Kira. 

— Şi tu, iubita mea, ce spui, vrei să venim aici în vacanța de 
toamnă? Poate stăm o săptămână întreagă. 

Kirei i se taie răsuflarea. 

— Mami, ar fi grozav! Sigur. O să am ocazia să mă bucur din 
nou de toate astea și să-i revăd pe Lucas, Lina, Bulli, Wally, pe 
familia Schulze-Neumann. Pe toți. 

Bine, dar hai să vorbim mai târziu despre asta. Deocamdată 
mie mi s-a făcut dor de viaţa de oraș. 

Tocmai când vreau să mă fac confortabil pe bancheta din 
spate, aud un chițăit ușor de undeva din spate. 

Fred! 

Înainte să se închidă portiera, sar din nou afară. 

— Voiam să-ţi spun la revedere, mă lămureşte Fred și ridică 
laba să mă salute. Şi mulțumesc, fiindcă am pentru ce să-ţi fiu 
recunoscător, Winston Churchill. 

Miaun încurcat. 

— Nu... nu fi absurd... dar pentru ce? 

Fred vine mai aproape de mine. 


— Am fost numit vice-președinte al şoarecilor. Cu vot 

unanim. Toți au fost de părere că fără legătura mea cu tine, 
Winston Churchill, n-ar mai fi fost niciodată pace între şoareci 
şi pisici. Şi nici vânătorului ăluia viclean nu i-am fi venit de hac. 
În orice caz, Elisa e foarte mândră de mine. Și eu la fel. Ție trebuie 
să-ți mulțumesc pentru asta. 

Înghit în sec. Încă o dată. Şi încă o dată. Pe toate salatele de 
hering, m-am înduioşat. 

E de neînțeles cum tocmai un şoarece m-a adus în starea asta. 

— Winston, iar umbli cu un șoarece? 

Kira s-a aplecat afară din maşină şi mă priveşte cu ochi mijiți. 

— Stai, că pe el îl știu. E șoarecele cu care te certai ieri. 

Surprins, mă duc spre Kira. 

— Ăăă, miau, miau, mă bâlbâi eu. 

Kira rămâne neîncrezătoare. 

— Nu cumva ai devenit un prinzător de şoareci cât ai stat aici? 

— Prostii! simte Werner nevoia să-şi dea cu părerea. 

Lui Werner îi e frică de șoareci. 

Oricum, nici vorbă să mă fi apucat de prins șoareci! Sper că 
Fred n-a auzit chestia asta. Ce ruşinos ar fi! Dar când arunc o 
privire peste umăr, nu-l mai văd pe Fred. A plecat pe furiş, s-a 
întors la soția şi copiii săi. 

— Până data viitoare, tovarășe șoarece, îi șoptesc eu și sar 
lângă Kira pe banchetă, sperând că astfel o să renunţe să-mi mai 
pună întrebări despre Fred. 

În timp ce Werner își porneşte mașina şi o scoate afară din 
curte la viteză mică, mă gândesc cu bucurie la aventura care mă 


aşteaptă în Hamburg: aventura de a fi tată. Mă uit pe geamul din 

spate înapoi în curte şi-i văd pe Bulli şi Wally stând pe padoc. 
Poate că mi se pare, dar parcă încearcă să-mi facă semn cu 
urechile lor mari. 

Pe banca din faţa sălii de călărie, Sir Toby, Peterle și cei doi 
prieteni ai lor s-au făcut confortabili. Şi ei îmi fac semn cu labele. 

Sfântă conservă de peşte, n-aş fi crezut că e posibil, dar mă 
bucur că revin aici la toamnă cu Kira, Odette și pisoiașii. Iar ce 
mi-a spus Fred are ceva de-a face cu asta. DA, recunosc că m-a 
atins unde sunt mai sentimental şi mai moale. 

Şi atunci n-o să mai fie împușcături, sau altfel nu mă cheamă 
pe mine Winston Churchill. 


În sfârșit, Anna și Werner se căsătoresc! Nunta va avea loc 
într-o zonă pitorească, la o fermă de animale. Nici că 
se putea o alegere mai proastă pentru Winston, care ar 
prefera să stea tolănit pe canapeaua lui din Hamburg. 
Unde mai pui că nici Kira nu îl mai bagă în seamă de când au 
ajuns la fermă: acum nu o mai interesează decât poneii. 
Ce mai tura-vura, asta e trădare! Dar motanul-detectiv 
trebuie să lase crizele de gelozie pe mai târziu, fiindcă are un 
nou caz de rezolvat — unul mai greu decât toate de până 


acum: trebuie să pună capăt războiului multimilenar 
dintre șoareci și pisici! 


